އެލީޝާ | 14 ވަނަ ބައި - ނުނިމޭ\nއެލީޝާ (14) ވަނަ ބައި\n14 ވަނަ ބައި (ނުނިމޭ)\n9 10 ޖުލައި 2016\n4 ލޯބީގެ ބަގީޗާގައި ވަގުތުކޮޅެއް ހޭދަކޮށްލުމަށްފަހު ޒަވީން ގޮވައިގެން ގެޔަށްދާން ނުކުތް އެލީޝާއަށް ހުއްޓުން އެރީ މަގުގެ އަނެއް ފަރާތުން ފެނުނު މަންޒަރަކުންނެވެ. ޔަގީނެވެ. އަންހެންކުއްޖެއްގެ އަތުގައި ހިފައިލައިގެން އެދަނީ ހުޝާމްނޫން ދެވަނަ އެހެންމީހެއް ނޫނެވެ. ނަމަވެސް އޭނާގެ ކައިރީގައި އެހުރީ ކިޔާރާއެއް ނޫނެވެ. އެހެން އަންހެންކުއްޖެކެވެ. އެލީޝާއަށް ދެފަރާތަށް ބޯ ހޫރާލެވުނެވެ. މިކަހަލަ މީހުން ދުވަހަކު ބަދަލެއް ނުވާނޭ އެލީޝާގެ ހިތަށް އެރިއެވެ. އެލީޝާ ފޯންނަގާ އެމަންޒަރު ފޮޓޯ ނަގާލިއެވެ. ކިޔާރާގެ ދިރިއުޅުން ހަލާކުގެ ތެރެއަށް ވެއްޓިގެންދާތަން ބަލާކަށް އޭނާއަކަށް ނުހުރެވޭނެއެވެ. އެއަނދަވަޅުން ކިޔާރާ ސަލާމަތްކުރަން އޭނާ ބޭނުމެވެ.\nދެތިންހަތަރު ފަހަރު ބެލްއަޅާއަޑު އިވުމުން އެލީޝާ ދޮރުހުޅުވާލިއެވެ. “ކޮބާ ޒަން……” އެތެރެއަށް ވަންނަމުން ކަރަމް އަހާލިއެވެ. "އޭނާގެ ކޮޓަރީގައި…. ކާންދޭން އުޅެއުޅެ އަހަރެން ބަލިވެއްޖެ…. އެއްގޮތަކަށްވެސް ކާ ހިޔާލެއް ނުކުރި….” އެލީޝާ އަތުގައި ހުރި ބަތްތަށި ދައްކާލަމުން ބުނެލިއެވެ. “މަޑުކުރޭ އަހަރެން އަންނާނަން އޭނަ ގޮވައިގެން…." މިހެން ބުނެފައި ކަރަމް ދިޔައީ ޒަވީންގެ ކޮޓަރިއާއި ދިމައަށެވެ.\nއެތެރެއަށް ދިޔަތާ އިރުކޮޅެއްނުވެ ކަރަމް އައީ ޒަވީން އުރާލައިގެންނެވެ. ޒަވީންގެ އަތުގައި ޗޮކްލެޓެއްވެސް އޮތެވެ. ކަރަމް ޒަވީން ގޮވައިގެން އައިސް ސޯފާގައި އިށީނެވެ. އެލީޝާވެސް ބަތްތަށިހިފައިގެން ގޮސް ކަރަމްގެ ގާތު އިށީނެވެ. “މިހާރު ޗޮކްލެޓެއްވެސް ލިބުނީނު…. ދެން އަވަހަށް ކާލާ….” ބަތްސަމުސަލެއް ދިއްކޮށްލަމުން އެލީޝާ ލޯތްބާއި އެކު ބުނެލިއެވެ. ޒަވީން ދެންވެސް ދެފަރާތަށް ބޯހޫރާލަމުން ކެއުމަށް އިންކާރުކުރިއެވެ. އެލީޝާ ކަރަމްއަށް ބަލާލިއެވެ. “ނުކަންޏާ ޗޮކްލެޓް އަތްލާނަން……”ޗޮކްލެޓްގައި ހިފައިލަމުން ކަރަމް ބުނެލިއެވެ. “ކޮއްކޮ ކާނަން…… އެކަމް ކަރަމްބެވެސް ވާނެ ކޮއްކޮއާ އެކީ ކާން……”ޒަވީން މިހެން ބުނުމުން ކަރަމް އާނ އެކޭ ބުނުމުގެ ގޮތުން ބޯޖަހާލިއެވެ. އެލީޝާ ބަތްސަމުސާ ދިއްކޮށްލިއެވެ. “ފުރަތަމަ ކަރަމްބެ….” ބޯހޫރާލަމުން ޒަވީން ބުނެލިއެވެ. ކަރަމްއަށާއި އެލީޝާއަށް އެކަކު އަނެކަކަށް ބަލާލެވުނެވެ. އެލީޝާ ބަތްސަމުސާ ކަރަމްއަށް ދިއްކޮށްލިއެވެ. “ކަރަމްބެ ކާލަބަލަ…….” ކަރަމް އެހެން އިންނަން ފެށުމުން ޒަވީން ބުނެލިއެވެ. ކަރަމް އަނގަ ހުޅުވުމުން އެލީޝާ ކަރަމްއަށް ބަތްސަމްސާ ލެވިއެވެ. އެލީޝާއަށް ފޮނި އިހުސާސް ތަކެއް ކުރެވުނު ނަމަވެސް ކަރަމް އިނީ ދެރަވެފައެވެ. އޭނާގެ ސަބަބުން އެލީޝާ ބޭނުން ނުވާ އެތައްކަމެއް ކުރަން ޖެހޭތީއެވެ. “ދެން މީ ޒަންއަށް…. އަވަހަށް ކާލާ….” އެލީޝާ މިހެން ބުނުމުން ޒަވީން ކާލިއެވެ.\nޒަވީންއަށް ކާންދީ ނިމުމުން ތަށިދޮވެލާފައި އެލީޝާ ދިޔައީ ކޮޓަރިއަށެވެ. ކޮޓަރީގެ ދޮރު ހުޅުވާލިވަގުތު ފެނުނު މަންޒަރަކުން އެލީޝާގެ ގާތަށް ހިނިއައެވެ. ކަރަމް އޮތީ ހަތަރު މުއްގަނޑު ޖަހައިގެންނެވެ. ޒަވީން ކަރަމްގެ ބުރަކަށިމައްޗަށް ލައިގެން ކޮޓަރިތެރޭގައި ދުވަނީއެވެ. އެލީޝާވެސް އެކަހަލަ ލޯބި ލޯބި ކުއްޖެއް ބޭނުމެވެ. އޭރުން އޭނާގެ ދިރިއުޅުންވެސް ކިހާ އުފާވެރިވާނެހެއްޔެވެ.؟ ލޯބިވާ ދަރިފުޅާ ފިރިމީހާ ކުޅެމުންދާއިރު އޭނާ އިންނާނީ ދުރުގައި ހިނިތުންވެލައިގެން އެންމަންޒަރު ބަލާށެވެ. “އެލީ ދައްތާ….” އެލީޝާ ސިހިފައި ބަލާލިއިރު ޒަވީން ހުރީ އެލީޝާގެ އަތުގައި ހިފައިލައިގެންނެވެ. “އެލީ ދައްތަވެސް ދޭބަލަ ކަރަމްބެ ބުރަކަށި މައްޗަށް އަރާލަން…. ވަރަށް މަޖާ….” އެލީޝާގެ އަތުގައި ހިފާ ދަމާލަމުން ޒަވީން ބުނެލިއެވެ. އޭރު ކަރަމް އިނީ އެނދުގައި އިށީނދެލައިގެންނެވެ. “ނޫނޭ…. އެލީދައްތަ މީ ބޮޑުކުއްޖެއްނު އެލީދައްތަ އަރައިފިއްޔާ ކަރަމްބެއަކަށް ނުވެސް ދުއްވޭނެ….” މިހެން ބުނެފައި އެލީޝާ ބަލާލީ ކަރަމްއާއި ދިމާއަށެވެ. ކަރަމް އިނީ ފޯނާ ކުޅޭށެވެ. އެހެން ދުވަސްދުވަހާ ޚިލާފަށް މިއަދު ޑިއުޓީން އައިފަހުން ކަރަމް މާ މަޑުން ހުންނަކަން އެލީޝާއަށް ފާހަގަ ކުރެވުނެވެ. އެއީ ޒީވާ އެކްސިޑެންޓްވީމަ އެކަމާ މާބޮޑަށް ދެރަވީމާ ކަރަމްއަށް އައި ބަދަލެއް ކަމުގައި އެލީޝާ ނިންމިއެވެ. އެއްފަހަރުވެސް އެއީ އޭނާގެ ސަބަބުން ކަރަމްއަށް އައި ބަދަލެއްކަމެއް އޭނާއަކަށް ރޭކާއެއް ނުލައެވެ. “ޒަންކޮ މިހާރު ނިދާގަޑި ޖެހިއްޖެއެއްނު…. ދެން ކުޅޭނީ މާދަމާ…. ދެން ހިނގާ ނިދަން….” އެލީޝާ މިހެން ބުނުމުން ޒަވީން ބޯޖަހާލިއެވެ.\nއެލީޝާ ޒަވީން ފެންވަރުވާލުމަށްފަހު ރީތިކޮށް ނިދާއެއްޗެހި ލައްވާލުމުން ޒަވީން ދުވެފައި ގޮސް އެނދުމައްޗަށް އަރާ ދެފައިވަށްކޮށްލައިގެން އިށީނެވެ. އެލީޝާވެސް ގޮސް އެނދުގެ އެއްފަރާތުގައި އިށީދެލިއެވެ. “ކީއްވެ ތިއިނީ އަވަހަށް އޮށޯވޭ….” ޒަވީން އެހެން އިނުމުން އެލީޝާ ބުނެލިއެވެ. “ކޮންމެ ރެޔަކު ކޮއްކޮ ނިދުމުގެ ކުރިން މަންމިއާއި ޑެޑީއާ ކޮއްކޮއަށް ކިސްއެއްދޭނެ މިތަނަށް…… މިރޭ ކަރަމްބެއާއި އެލީދައްތަ ޖެހޭނީ ކިސްއެއްދޭން….” ޒަވީން އޭނާގެ ދެކޮލުގައި ޝަހާދަ އިނގިލި ޖައްސާލަމުން މައުސޫމް ގޮތަކަށް ބުނެލިއެވެ. އެލީޝާއާއި ކަރަމް އެކަކު އަނެކަކުގެ މޫނަށް ބަލާލިއެވެ. އަދި ދެމީހުން ދެފަރާތުން ޒަވީންގެ ދެކޮލުގައި ތުންފަތް ޖައްސާލިއެވެ. އެވަގުތު ގެނައި ކުއްލި ހަރަކާތަކާއިއެކު ޒަވީން މޫނު ދަމައިގަތުމުން ދެމީހުންގެ ތުންފަތް އެކަކު އަނެކަކުގެ ތުންފަތުގައި ޖެހުނެވެ. އެވަގުތު ދެމީހުންނަށްވެސް ކުރެވުނީ ބުނެދެން ނޭނގޭ އިހުސާސެކެވެ. ދެމީހުންގެ ހަށިގަނޑުގެ ތެރޭގައި ކަރަންޓްގެ ރާޅުބާންޏެއް ދުވެލިކަހަލައެވެ. އެލީޝާގެ މަޑުމަޑު ތުންފަތުގެ މީރު ލައްޒަތު ލިބިގަތުމަށް ކަރަމްގެ ހިތްއެދެމުން ދިޔައެވެ. ހަށިގަނޑުގެ ތެރޭގައި ހޫނުލޭ ކެކިއަރަމުން ދަނީއެވެ. އެލީޝާގެ ހާލަކީވެސް ހަމަ މިއީއެވެ. ދެމީހުން ދުރަށްޖެހެލީ ދެއަތް ޖަހަމުން ޒަވީން ހޭންފެށުމުންނެވެ. “ދެކުދިންނަށް ލަނޑެއް ލިބުނީއޯ….” އޭނާ މި ކުރި ކަމަކުން ދެމީހުންގެ އިހުސާސްތަށް އުތުރިއަރައިގެން ދިޔަކަމެއް އެއްޗެއް ނުވިސްނޭ ކުޑަކުޑަ ޒަވީނަށް އިނގޭނީ ކިހިނަކުން ހެއްޔެވެ.؟ އޭނަ މަޖާވެގެން ހީލަހީލަ އިނެވެ. “ދެން އަވަހަށް އޮށޯވޭ….” އެލީޝާ މިހެން ބުނުމުން ހުނުން ހުއްޓާލުމަށްފަހު ޒަވީން ވެސް ބަސްއަހައިގެން އޮށޯތެވެ. އެލީޝާވެސް ޒަވީންގެ ގާތު އޮށޯތެވެ. “ކަރަމްބެވެސް އާދެބަލަ މިތާ އޮށޯންނަން….” ޒަވީން ކުރުނުކުރުމުން ކަރަމް ޒަވީންގެ އަނެއް ފަރާތުގައި އޮށޯތެވެ. ޒަވީން އެލީޝާގެ އަތް ގެނެސް އޭނާގެ މޭ މަތީ ބާއްވާލިއެވެ. އެއަށްފަހު ކަރަމްގެ އަތްގެނެސް އެލީޝާގެ އަތްމަތީ ބާއްވާލުމަށްފަހު އޭނާގެ ދެއަތް ކަރަމްގެ އަތްމަތީ ބާއްވާލިއެވެ. ކަރަމްގެ އަތުގެ ހޫނުކަމުން އެލީޝާ އަށް ކުރެވުނީ ބަޔާންކުރަން ދަތި އިހުސާސެކެވެ. ޒަވީން ޝަހާދަތް ކިޔާލުމަށްފަހު ދެލޯމަރާލިއެވެ. ދިހަވަރަކަށް މިނެޓްފަހުން ކަރަމްގެ އަތުގައި ބާރަށް ހިފަހައްޓައިގެން އޮތް ޒަވީންގެ އަތް މަޑުމަޑުން ދޫވަމުން ގޮސް އެއްކޮށް ދޫވިއެވެ. ޒަވީން ނިދިކަން ޔަގީންވުމުން ކަރަމް މަޑުމަޑުން ޒަވީންގެ އަތް ހިއްލާލަމުން އޭނާގެ އަތް ނަގާލިއެވެ. އަދި ޒަވީންގެ ނިތަށް ބޮސްދިނުމަށްފަހު ތެދުވެގެން ކޮޓަރިން ބޭރަށް ނުކުތެވެ. ކަރަމްގެ ހަރަކާތްތަކަށް ބަލަން އޮވެފައި އެލީޝާވެސް ޒަވީންގެ ނިތަށް ބޮސްދިނުމަށްފަހު އޭނާގެ ގައިގާ ރަޖާ އަޅާލިއެވެ. އެއަށްފަހު ތެދުވެ ކޮޓަރީގެ އެކިތަންތަނަށް އުކާފައިހުރި ކުޅޭއެއްޗެހިތައް އެއްކޮށްލުމަށްފަހު ކޮޓަރިތެރެ ރަމަތަ ކޮށްލިއެވެ.\nކޮޓަރިން ބޭރަށް ނުކުތްއިރު ކަރަމް ފެންނަން ނެތުމުން އެލީޝާ ބެލްކަންޏަށް ބޯދިއްކޮށްލީ ކަރަމް ހުރިތޯ ބަލާލާށެވެ. ކަރަމް ފެންނަން ހުރުމުން އެލީޝާވެސް ބެލްކަންޏަށް ނުކުތެވެ. ޖެހިލާ މަޑުމަޑު ވައިރޯޅިއާއިއެކު ކަރަމްގެ ކުޑަކޮށް ދިގުވެފައިވާ އިސްތަށިގަނޑު ވިހުރެމުންދާ މަންޒަރު ފެނިފައި އެލީޝާއަށް ބަލަހައްޓައިގެން ހުރެވުނީ އާޝޯހުވެފައެވެ. ހާދަހާ ފުރިހަމަވެފައި ރީއްޗެވެ. މީގެ ކުރިން އެލީޝާއަށް އެރީތިކަން ފާހަގަ ނުކެރުވުނީ ކީއްވެގެންބާއޭ އެލީޝާގެ ހިތަށްއެރިއެވެ. އޭރު ކަރަމްއަށް ކުރާ ނަފުރަތެއްގެ ސަބަބުން އެރީތިކަން ލޮލުގައި އަޅައިނުގަތީކަމަށްވެސް ވެދާނެއެވެ. އެލީޝާ ކަރަމްއަށް ބަލަހައްޓައިގެން ހުއްޓާ ކަރަމް ބަލައިލުމުން އެލީޝާއަށް އިސްޖަހާލެވުނީ ރަކިވިވަރުންނެވެ. އޭނާގެ މޫނަށް މަޑުރަތްކުލައެއްވެސް އެވަގުތު ވެރިވިއެވެ. “ޒީ ކިހިނެއް މިހާރު….؟؟؟” އެދޭތެރެއަށް ވެރިވެގެން ދިޔަ ހިމޭންކަމުން އެލީޝާއަށް އުނދަގޫވާންފެށުމުން އިސްވެ ވާހަކަ ދެއްކިއެވެ. “ރަނގަޅު…. މާބޮޑު އަނިޔާއެއް ނުވެ…. އަތުންނާ ފައިން ދެތިން ތަން މަށައިގެން ގޮސްފަ ހުރީ…. މާދަން ދޫކޮށްލާނެ….” ހަލަބޮލިވެފައިވާ މަގުމައްޗަށް ބަލަހައްޓައިގެން ހުރެ ކަރަމް ބުނެލިއެވެ. ހުޝާމްގެ ވާހަކަ ކަރަމްއާއި ހިއްސާކޮށްލަން އެވަގުތު އެލީޝާ ބޭނުންވިއެވެ. ނަމަވެސް ކަރަމް މިހާރުވެސް ޒީވާގެ ކަންތަކާ ނުތަނަވަސްވެފައި ހުރުމުން ފަހުން އެވާހަކަ ދައްކަން އެލީޝާ ނިންމިއެވެ. “ހިނގާ ކާންދާން….” މިހެން ބުނެފައި އެލީޝާ އެތެރެއަށް ހިނގައިގަތުމުން ކަރަމްވެސް އެލީޝާގެ ފަހަތުން ދިޔައެވެ.\nޖެހިގެން އައި ދުވަހުގެ ހެނދުނުގެ ވަގުތެވެ. އެލީޝާ ހުރީ ހެނދުނުގެ ނާސްތާއަށް މޭޒުމަތީ ތަށިތައް އަތުރާށެވެ. އެވަގުތު ބޮޑުދޮރުގެ ތަޅަށް ބޭރުން މީހަކު ތަޅިދަނޑިޖަހާލުމަށްފަހު ހުޅުވާލި އަޑަށް ސިހިފައި އެލީޝާ އެދިމާއަށް ބަލާލިއެވެ. ޒީވާގެ އަތުގައި ހިފައިގެން ނިހާން އެތެރެއަށް ވަނެވެ. އެދެމީހުންގެ ފަހަތުން ކޮތަޅުތަކެއް ހިފައިގެން ކަރަމްވެސް ވަނެވެ. “ޒީ…… ކިހިނެއް މިހާރު….” ޒީވާގެ ގައިގާ ކުޑަކޮށް ބައްދާލަމުން އެލީޝާ އަހާލިއެވެ. “ހަމަ ސުޕަރ……” ހީލަމުން ޒީވާ ބުނެލިއެވެ. ދެއަތުގެ މުލައްދަނޑީގައި ބޭސް އަޅައިފައި އޮތެވެ. ޒީވާ އަތްގެންގުޅޭގޮތުން ތަދުވާތީ އުޅޭހެނެއް ހިޔެއްނުވެއެވެ. “ކޮބާ ޒަން….؟؟؟؟” ޒަވީންގެ އަޑެއްބަޑެއް ނީވޭތީ ނިހާން އަހާލިއެވެ. “އަދި ނުހޭލަ…. ހިނގާ ސައިބޯން……”\n“ނިހާން…. އަހަރެމެން ދިޔަސް އޯކޭތަ…؟؟؟ ޑިއުޓީއަށް ދާންވާއިރަށް ރެޑީވާންވެސްޖެހޭނެ…” ސައިބޮއެ ނިމިގެން ހަމަޖެހިލަމުން ކަރަމް ބުނެލިއެވެ. “ހޫމް…. އޯކޭ…. ތޭންކްސް ބަޑީ….” ކަރަމްގެ ކޮނޑުގައި ޖަހާލަމުން ނިހާން ބުނެލިއެވެ. ކަރަމް ހީލިއެވެ. ” ޒީ…. ދަނީ…. ކަމެއް ބޭނުންވެއްޖާ އަންގާލައްޗޭ……” ޒީވާ ބޯ ޖަހާލަމުން ހިނިތުންވެލިއެވެ. އެލީޝާ ކަރަމްއާއި އެކު ގެއަށް ދިޔުމަށްޓަކައި ހިނގައިގަތެވެ.\nއެދުވަހުގެ މެންދުރުފަހެވެ. ކަރަމް ޑިއުޓީ ނިންމާލާފައި އައިސް ފެންވަރައިލައިގެން ފައިލެއް ހިފައިގެން ބޭރަށް ދިޔުމުން އެލީޝާވެސް ތައްޔާރުވެލައިގެން މިސްރާބުޖެހީ ކިޔާރާމެން އުޅޭ އެޕާރޓްމެންޓަށް ދިޔުމަށެވެ. އެލީޝާގޮސް މަޑުކޮށްލީ ތިންބުރިއަށް ނަގާފައިވާ ކުޑަ އިމާރާތެއްގެ ކުރިމައްޗަށެވެ. މަޑު މަޑުން ސިޑިންއަރައިގެންގޮސް ތިންވަނަ ބުރިއަށް ދެވުމުން 3ބީ ޖަހާފައިވާ ދޮރާ ދިމައަށް ހިނގައިގަތެވެ. ދޮރުގައި ޓަކި ޖަހާލަން އަތް ހިއްލާލި އެލީޝާއަށް ހުއްޓުން އެރީ އެތެރެއިން އިވިގެން ދިޔަ އަޑުންނެވެ. “އަދިވެސް ހުރީތަ….؟؟؟ ނުކުންނާށޭ ބުނީމަ އަޑު ނީވެނީތަ….؟؟؟” އެއިވުނީ ހުޝާމްގެ އަޑެވެ. ކޮންމެވެސް ނުބައެއް އުޅޭކަމާމެދު އެލީޝާގެ ހަވަނަ ހިއްސު އިންޒާރުދެމުން ދިޔައެވެ. “އަތުގައި ހިފައިފައި ބޭރަށް ނުލަނީސް އެއްދުވަހުވެސް ނުކުންނަން ނޭނގޭނެ….” ދެން އިވުނީ ދޮރުހުޅުވަން އެތެރެއިން ތަޅުގައި ހިފާލި އަޑެވެ. އެލީޝާ ދުވެފައި ގޮސް ފާރާ ނިވާވެލިއެވެ. ހުޝާމް ކިޔާރާގެ އަތުގައި ހިފައި ބޭރަށްލާތަން ފެނުމުން އެލީޝާއަށް ވީގޮތެއްވެސް ނޭނގުނެވެ. “ނޫން ހުޝާމް ތިހެން ނަހަދާ….” ކިޔާރާ ރޮއެ އާދޭސް ކޮށްކޮށް ހުއްޓާ ހުޝާމް އެތެރެއަށްވަދެ ދޮރުތަޅުލައިފިއެވެ. ކިޔާރާ ދޮރުގައި ދެތިންފަހަރު ޖަހާލުމަށްފަހު ދޮރުކައިރި ތިރީގައި އިށީނދެ މޫނުގައި ދެއަތްއަޅައިގެން އިނދެ ރޮމުންދިޔައެވެ. އެލީޝާގެ ހިތަށް މިމަންޒަރު ބަލާކަށް ކުޅަދާނައެއް ނުވިއެވެ.\nކިޔާރާގެ ކޮނޑުގައި މީހަކު އަތްލުމުން ސިހިފައި ބަލާލިއެވެ. އެލީޝާ ފެނުމުން ކިޔާރާގެ ހައިރާންކަން އިތުރުވެ މޫނުމަތިން ނުތަނަވަސްކަން ފެނިގެން ދިޔައެވެ. އޭނާ އަވަސް ހަރަކާތަކާއެކު ފޯނަށް ބަލާލުމަށްފަހު ކުޑަދޮރުން ބޭރު ބަލާލިއެވެ. ބޭރު ބަލާލިކަމެއް ނޭނގެ އެލީޝާގެ އަތުގައި ހިފައިގެން ގޮސް ކިޔާރާމެންގެ އެޕާރޓްމެންޓް ކުރިމަތީ 3އޭ ޖަހާފައި ހުރި ދޮރުގައި ޓަކި ޖަހާލިއެވެ. އެލީޝާ ހުރީ ވާނުވާ ނޭނގިފައެވެ. ސިޑިއަށް އަވަސް ނަޒަރެއް ދެމުން އަނެއްކާވެސް އެދޮރުގައި ޓަކިޖަހާލިއެވެ.\nދެތިންފަހަރު ޓަކި ޖެހުމުން ދޮރު ހުޅުވީ ރަތްކުލައިގެ ޓީޝާޓަކާއި ކަކުލާހަމައަށް އަންނަ ޖީންސް ސޯޓުބުރިއެއް ލައިގެން ހުރި އިސްކޮޅުންދިގު ބައިމަތި ފުޅާ ޒުވާން ފިރިހެނެކެވެ. މޫނުމަތިން ނިދީގެ އަސަރުތައް ފާޅުވާން ހުއްޓެވެ. ހީވަނީ ނިދާފައި އޮއްވަ ހޭލައިގެން އައިސް ހުރިހެންނެވެ. ކުޑަކޮށް ދިގުވެލާފައިވާ ފަން އިސްތަށިގަނޑުވެސް ވަނީ ހޭވިފައެވެ. އޭނާ ދެލޯ އުނގުޅާލީ ކުރިމަތިން ފެންނަމުންދާ މަންޒަރަކީ ހަގީގަތެއްތޯ ބަލާލާށެވެ.\n“އޯ ވާއު… މިސް އޮސްޓްރޭލިއާ އެންޑް މިސް ލަންކާ…. ކިހިނެއްތޯ ހަދައިދޭންވީ….؟؟؟؟” ކުޑަކޮށް ބޯ ގުދުކޮށްލަމުން އެ ޒުވާނާ މިހެން ބުނުމުން އެލީޝާއަށް ދެބުމަ ގޮށްޖަހާލެވުނެވެ. ކިޔާރާ އަނެއްކާވެސް ސިޑިއަށް އަވަސް ނަޒަރެއް ދެމުން އެލީޝާގެ އަތުގައި ހިފައި ހުޅުވާފައި ހުރި ދޮރުން އެތެރެއަށް ދެމިގަތެވެ. “އޫމް…… ޓޫ ފާސްޓް….” އެތެރޭގައި ހުރި ކިޔާރާމެންނަށް ބަލާލަމުން އެ ޒުވާނަ ބުނެލިއެވެ. “ދެންވެސް ބަލަން ނުހުރެ އަވަހަށް ތިދޮރު ލައްޕާލަދީބަލަ ޕްލީޒް….” ހާސްކަން އެކުލެވިފައިވާ އަޑަކުން އާދޭހުގެ ރާގެއްގައި ކިޔާރާ މިހެން ބުނުމުން ވާނުވާ ނޭނގޭތީ މޫނަށް ގޮތެއް ހަދާލަމުން އެޒުވާނާ ދޮރުލައްޕާ ތަޅުލިއެވެ.\n“ކިޔާ…. ކިހިނެއްތަ ވީ…؟؟؟؟ ކީއްކުރަން މިތަނަށް ތިވަނީ…؟؟؟؟ އަހަންނަށް މިފެންނަނީ ކޮން މަންޒަރުތަކެއްތަ….؟؟؟؟” ވާނުވާ ނޭނގޭތީ އެލީޝާވެސް ސުވާލުކޮށްލިއެވެ. ޖަވާބު ދިނުމުގެ ބަދަލުގައި އެލީޝާގެ ގައިގާ ކިޔާރާ ބައްދާލިއެވެ. އަދި ގިސްލަގިސްލާފާ ރޯންފެށިއެވެ. އެ ރުއިމުގައި ވޭނީ ރިހުމެއް އެކުލެވިފައިވެއެވެ. ކޮންމެވެސް ކަންތައްގަނޑެއް ގޯސްވެއްޖެކަން އެލީޝާއަށް ޔަގީންވިއެވެ. ވާނުވާ ނޭނގުނަސް ކޮންމެވެސް ކަމެއް ގޯސްވެފައިވާކަން އެޒުވާނާވެސް ދެނެގަތެވެ. އޭނާގެ މޫނުމަތިންވެސް ސަމާސާ ގޮތްގަނޑު ކެނޑި ސީރިޔަސްކަން ފެންނަން ހުއްޓެވެ. އެލީޝާ ކިޔާރާގެ އިސްތަށިގަނޑުގައި ފިރުމާލިއެވެ. އެޒުވާނާ އިޝާރާތުން އެލީޝާއަށް އެންގީ ކިޔާރާ ސޯފާގައި ބޭންދުމަށެވެ. އެލީޝާ ކިޔާރާ ގޮވައިގެން ގޮސް ސޯފާގައި އިށީނެވެ. “ކިޔާ…. ޕްލީޒް…. ކިޔާދީބަލަ ތިވެގެން އުޅޭ ގޮތެއް….” ކިޔާރާ އޭނަގެ ލޮލުން އައިސްފައިވާ ކަރުނަތައް ފުހެލިއެވެ.\n“އެލީ…. ހުޝާމް އަހަންނާ މެރީ ކުރީ އަހަރެންދެކެ ލޯބިވެގެނެއްނޫން…. އަހަރެންގެ މުއްސަނދި ކަމުގެ ބޭނުމުގަ…. މެރީ ކޮށްގެންވެސް އޭނަ ބޭނުންވީ އަހަރެމެންގެ ގޭގަ އުޅެން…. އަހަރެން އެކަމާ ދެކޮޅު ހެދީމަ އޭނަ އަހަރެންދެކެ ރުޅިއައީ…. ކައިވެންޏަށް އެއްމަސް ވެގެންދިޔައިރު އޭނާގެ ފަރާތުން ހިތްދަތިކަމާއި އަނިޔާ ނޫން އެހެން އެއްޗެއް އަހަންނަކަށް ނުލިބޭ….” ކިޔާރާއަށް އަނެއްކާވެސް ރޮވެން ފެށުނެވެ. “ތިހުރިހާ ކަމެއް ވީއިރު ކިޔާ ކީއްވެ ގޭ މީހަކަށް އަންގާނުލީ….” ކިޔާރާގެ ބޮލުގައި ފިރުމާލަމުން އެލީޝާ އަހާލިއެވެ.\n“ކައިވެންޏަށް އަދި މަހަކާ ދުވަސްކޮޅެއް ވީ….” އެހާ އަވަހަށް މައްސަލަ ޖެހިގެން މަންމަމެންގެ ގާތަށް ދާން ނުކެރުނީ….” “އެލީ…” ކިޔާރާ އެލީޝާގެ އަތުގައި ހިފައިލިއެވެ. “އެލީ ކައިވެނީގެ ކުރިން ދެއްކީ ތެދުވާހަކަ ތަކެއްކަން މިއަދު އަހަންނަށް ގަބޫލުކުރެވިއްޖެ…. އޭނަ ކޮންމެ ދުވަހަކު މިގަޑީގަ ގެޔަށް އެކި އަންހެންކުދިން ގެންނާނެ…. އެގަޑީގަ އަހރެން ބަހައްޓާނީ ގޭންބޭރުގަ…. ކައިވެނީގެ ފަހުން އެއްވެސް ރެއެއްގަ އަދި ގެޔަށް ނިދާކަށް ނާދެ……. އެދުވަހު އެލީ ދެއްކި ވަހަކަ އަހަންނަށްގަބޫލު ކުރެވުންނަމަ….” ނޭފަތް އެތެރެއަށް ދަމާލަމުން ލޮލުން އަންނަމުންދިޔަ ކަރުނަތައް ފޮހެލަމުން ކިޔާރާ ބުނެލިއެވެ. “ކިޔާ…. ކީއްވެ މާ ބިރުންހުރެ މިތަނަށް ތިވަނީ….؟؟؟” ކުއްލިއަކަށް ހަނދާންވުމުން އެލީޝާ އަހާލިއެވެ. “މީ އެއަންހެން ކުއްޖާ އަންނަ ގަޑި…. އޭނަ އަންނަތަން ފެނުނީމަ…. އޭނަޔަށް އަހަރެންގާތު އެލީހުރިތަން ފެނިއްޖާ ހުޝާމް ގާތު ކުޓުވާލާނެ…. އޭރުން ހުޝާމް އަހަންނަށް އަނިޔާ….” ކިޔާރާއަށް އިތުރަށް ވާހަކައެއް ނުދެއްކުނެވެ. އަނެއްކަވެސް އެހާވަރަށް ހިފަހައްޓައިގެން ހުއްޓާ ބަޑި ފަޅައިގެން ދިޔައެވެ. “އޭނަ ކިޔާއަށް އަނިޔާވެސް ކުރޭތަ….؟؟؟” ކިޔާރާގެ ބުރަކަށީގައި ފިރުމާލަމުން އެލީޝާ މިހެން އަހާލުމުން އާނ އެކޭ ބުނެ މޫނުގައި ދެއަތްއަޅައިގެން އިނދެ ކިޔާރާ ރޮމުން ދިޔައެވެ. އެލީޝާގެ ހިތަށް ވަރަށް އަސަރު ކުރިއެވެ. އޭނާ އިނީ ފެންކަޅިވެފައެވެ.\n“ފެންފޮދެއް ބޯލާ….” ފެންތަށްޓެއް ދިއްކޮށްލަމުން އެޒުވާނާ ބުނެލިއެވެ. ކިޔާރާ އެތަށީގައި ހިފައި ފެންކޯވަރެއް ބޯލިއެވެ. “އަހަރެން ބޭނުން މޫނުދޮވެލަން….” އެ ޒުވާނައަށް ބަލާލަމުން ކިޔާރާ ބުނެލިއެވެ. ކިޔާރާގެ މޫނު ފެނުމުން އެޒުވާނާގެ ގައިން ހީބިހި ނަގައިގެން ދިޔައެވެ. އެރީތި މޫނު ހީވަނީ ހިތާމައިގެ ތަސްވީރެއްހެންނެވެ. މުޅިމޫނު ވަނީ ރަތްވެފައެވެ. ނޭފަތްކައިރި ވަކިން ރަތްހެން ހީވެއެވެ. ރޮއުމުގެ ސަބަބުން ދެލޯވަނީ ދުޅަވެފައެވެ. ތުންފަތުގައި މަޑު ތުރުތުރެއް އެކުލެވިފައި ވެއެވެ. “އެ ކޮޓަރީގަ ހުންނާނެ ފާހާނާ….” ކުރިމަތީގައި ހުރި ކޮޓަރިއަށް އިޝާރާތް ކޮށްލަމުން އެޒުވާނާ ބުނެލިއެވެ. ކިޔާރާ އަތުގައި ހުރި ފެންތަށި ކުރިމަތީ ހުރީ ކުޑަމޭޒުމަތީ ބެހެއްޓުމަށްފަހު ކޮޓަރިއާއި ދިމާއަށް ހިނގައިގަތެވެ.\n“ސޯ…. ދެން ކިހިނެއް ހަދަނީ…. މިސް ލަންކާ އެހާލުގަ އުޅެންޏާ ކީއްކުރަން އެމީހާގެ ގާތު ބަހައްޓަނީ…. މިސް އޮސްޓުރޭލިޔާ ދަމުން އޭނަ ގޮވައިގެންދޭ…….” ސޯފާގައި އިށީންނަމުން އެޒުވާނާ ބުނެލިއެވެ. އެލީޝާ އެޒުވާނާއަށް ބަލާލުމަށްފަހު އެ އެޕާރޓްމެންޓްގެ އެކި ދިމަދިމާއަށް ނަޒަރު ހިންގާލިއެވެ. އެވަގުތު އޭނާގެ ލޮލުގައި އަޅައިގަތީ ޓީވީ ރެކްމަތީގައި ހުރި ފޮޓޯފުރޭމްތަކެވެ. އެތަނުން އެއްފޮޓޯގައި ހުރީ7އަހަރުވަރުގެ ކުޑަ ފިރިހެން ކުއްޖެކެވެ. އޭނާގެ އަތުގައި ކުޑަ ޓެޑީބެއަރ އެއް އޮތްއިރު ދޫނެރެގެން ވައަތަރު ޖައްސާލައިގެން ހުރިއިރު ބަލާލި ކޮންމެ މިހަކަށް އޭނަގެ ލާނެއްކަން ހާމަވެގެންދާނެއެވެ. ދެން ހުރި ފޮޓޯގަނޑުގައި ހުރީ މިހިރަ ޒުވާނާއާއި ދެބައި އުމުރުގެ އަންހެންނަކާއި ފިރިހެނެކެވެ. “އައިމަން….” އިރުކޮޅަކު އެފޮޓޯއަށް ބަލަން އިނދެފައި އެޒުވާނާއަށް ބަލާލަމުން އެލީޝާ ބުނެލިއެވެ. “އޯ…. ކިހިނެއް އަހަރެންގެ ނަން އެނގުނީ….؟؟؟؟” އެޒުވާނާ ހައިރާންކަމާއިއެކު އަހާލިއެވެ. “އަހަރެންގެ ޓެޑީ ބެއަރ ހިފައިގެން ހުރީމަ…. އެދުވަހު ނެގި އެހެން ފޮޓޯއެއް އިންނާނެ އަހަރެންގެ އަތުގަ…” ހީލަމުން އެލީޝާ ބުނެލިއެވެ. “އެއީ އެލީގެ ޓެޑީ….” ބުނަން އުޅުން ޖުމްލަ މެދުކަނޑާލާފަ އޭނާ އެލީޝާއަށް އިނގިލި ދިއްކޮށްލިއެވެ. “އެލީ….” އެލީޝާ ހީލަމުން އާން އެކޭ ބުންޏެވެ. “އޯ މައި ގޯޑް… ވައްތަރެއްވެސް ނޫން… ނުވެސް އެނގުނު….” ދެލޯ ބޮޑުކޮށްލަމުން އައިމަން ބުންޏެވެ. “އެކަނިތަ ތި އުޅެނީ… ކޮބާ މަންމަމެން….؟” އެލީޝާގެ މިސުވާލުން އައިމަންގެ މޫނުގެ ކުލަވަރު ބަދަލުވިއެވެ. “މަންމައާއި ބައްޕަ އިންޑިޔާގަ ހިނގި އެކްސިޑެންޓެއްގައި ނިޔާވެއްޖެ….” “އޯ ސޮރީ….” ދެރަވެލަފައި އެލީޝާ ބުނެލިއެވެ. “އިޓްސް އޯކޭ… އެލީ މާލޭގަ ކީއްކުރަނީ….؟؟ އެއީ ކޮން ކުއްޖެއް….؟؟؟” އައިމަން ހިނިތުންވެލަމުން އަހާލިއެވެ. “މާލެ މީހަކާ މެރީކޮށްގެން މިކޮޅުގަ އުޅެނީ…. އެއީ ފިރިމީހާގެ ޓުވިން ކޮއްކޮ….” އެލީޝާ މިހެން ބުނިވަގުތަކީ ކިޔާރާ އެތަނަށް އައިވަގުތެވެ. “ކިޔާ ހިނގާ އަހަންނާ އެކީ ގެޔަށްދާން….” ކިޔާރާގެ އަތުގައި ހިފާލަމުން އެލީޝާ ބުނެލިއެވެ. “ނޫން އެލީ…. އަހަރެން ބޭނުން އޭނައާ ވާހަކަދައްކައިގެން މިކަން ހައްލުވޭތޯ ބަލަން…. އިހަށް ގޭ މީހެއްގެ ގާތު މިވާހަކަ ނުބުނައްޗޭ…. ޕްލީޒް….” ކިޔާރާ އާދޭހުގެ ރާގުގައި ބުނެލިއެވެ. “އެންމެ ރަނގަޅު…. އެކަމަކު ކަމެއް ގޯސް ވެއްޖާ އަހަންނަށް އަންގަންވާނެ….” ކިޔާރާ ބޯޖަހާލިއެވެ. ކިޔާރާއަށް ވާނުވާ ބަލާލަދިނުމަށް އައިމަންގެ ކިބައިން އެދި އެލީޝާ ދިޔައީ ކަމެއް ގޯސްވެގެން އުޅެންޏާ އޭނާއަށް އަންގާލަދޭށޭބުނެ އައިމަންއަށް އޭނަގެ ފޯން ނަމްބަރުވެސް ދީފައެވެ.\nއެލީޝާ ގެޔަށް އައިއިރު ކަރަމް ކޮޓަރީގައި އުޅެއެވެ. “ކޮންތާކުން ތިއައީ….” އެލީޝާ ފެނުމުން ކަރަމް އަހާލިއެވެ. އެލީޝާ ވިސްނާލިއެވެ. ކިޔާރާއަށްޓަކައި އަދި އެކަންތައް ސިއްރު ކޮށްދޭން އެބަޖެހެއެވެ. “ޒީ ގާތަށް ގޮސްލާފަ….” ކުޑަކޮށް ވިސްނާލުމަށްފަހު މިހެން ބުނެ އެލީޝާވަނީ ފާހާނާއަށެވެ. ކަރަމްގެ މޫނުގެ ކުލަވަރު ބަދަލުވިއެވެ. އޭރު ބޭރަށް ދިޔަގޮތަށް ހުރިހާ އިރަކުވެސް އޭނަ އިނީ ޒީވާމެންގެ ގޭގައެވެ. އެލީޝާ އެގެޔަށް ދިޔައްޔާ އޭނައަށްވެސް ފެންނާނެތާއެވެ. އެލީޝާ ކޮންމެވެސްކަމެއް ސިއްރުން އެބަކުރެއެވެ. އޭނަ މިއުވާނާ ބައަދަލް ކުރަނީބާއޭ ހިތަށް އެރުމުން ކަރަމްއަށް އޭނާގެ ނިއްކުރީގައި ފިރުމާލެވުނެވެ.\nއެރޭ ދިހައެއްޖަހާކަށްހާއިރެވެ. އެލީޝާ ބެލްކަނީގައި ހުއްޓާ ކުއްލިއަކަށް ވާރޭވެހެންފެށިއެވެ. ބެލްކަނި ދޮރު ލައްޕާލުމަށްފަހު އެލީޝާ މިސްރާބު ޖެހީ ޓެރެސްއާ ދިމާއަށެވެ. ވިއްސާރަވެހޭ ދުވަސްދުވަހު އެތާ ހުރެގެން ވާރޭ ވެހޭ މަންޒަރުބެލުމަކީ އޭނާގެ އާދައެކެވެ. ޓެރެސްއަށް ދިޔަ އެލީޝާއަށް ހައިރާންކަން ލިބުނީ ބޯކޮށްވެހެމުންދިޔަ ވާރޭތެރޭގައި ތެމިގެންހުރި ކަރަމް ފެނުމުންނެވެ.


3 party akah faisa dhookuran edhen EC in ninmmaifi - vNews.mv\nތިން ޕާޓީއަކަށް ފައިސާ ދޫކުރަން އެދެން އީސީން ނިންމައިފި\nޝުރުފާ މުޙައްމަދު 16 May 2019, 13:38\nސިޔާސީ ޕާޓީތަކުގެ ގޮތުގައި އިލެކްޝަންސް ކޮމިޝަނުގައި ރަޖިސްޓްރީވެފައިވާ ޕާޓީތަކުގެ ތެރެއިން މިއަހަރު ދައުލަތުން ކަނޑައަޅާފައިވާ ބަޖެޓުން ސިޔާސީ ޕާޓީތަކަށްވާ ފައިސާ ދޭން ނިންމި ޕާޓީތައް އިލެކްޝަންސް ކޮމިޝަނުން ހާމަކޮށްފި އެވެ.\nއިލެކްޝަންސް ކޮމިޝަނުން ކުރި ޓުވީޓެއްގައި ބުނެފައިވަނީ 2019 ވަނަ އަހަރަށް ދައުލަތުން ސިޔާސީ ޕާޓީތަކަށް ކަނޑައަޅާފައިވާ ބަޖެޓުން ފައިސާ ލިބެނީ އެންމެ ހަތަރު ޕާޓީއަށް ކަމަށެވެ. އެއީ އެމްޑީޕީ ޕީޕީއެމް ޖެޕީ އަދި އެމްޑީއޭ ކަމަށެވެ.\nމީގެތެރެއިން ޝަރުތު ހަމަވެ މިވަގުތު ފައިސާ ދޫކުރުމަށް ކަނޑައަޅާފައިވަނީ ތިން ޕާޓީއަކަށް ކަަމަށާއި އެއީ އެމްޑީޕީ އެމްޑީއޭ އަދި ޖޭޕީ ކަމަށް އިލެކްޝަންސް ކޮމިޝަނުން ވަނީ ބުނެފަ އެވެ. އަދި އެ ޕާޓީތަކަށް ފައިސާ ދޫކުރުމަށް ފިނޭންސް މިނިސްޓްރީއަށް ފޮނުވުމަށް އެ ކޮމިޝަނުން ނިންމާފައިވާ ކަމަށްވެސް ބުނެފައިވެ އެވެ.\nފައިސާ ލިބޭ ޕާޓީތަކުގެ ތެރޭގައި ޕީޕީއެމް ހިމެނުނު ނަމަވެސް އެޕާޓީއަށް ފައިސާ ދޫކުރަން ފިނޭންސަށް ނުފޮނުވާ މައްސަލާގައި އިލެކްޝަންސް ކޮމިޝަނުން ވަކި އެއްޗެއް ބުނެފައެއް ނުވެ އެވެ.\nއިލެކްޝަންސް ކޮމިޝަނުން ބުނީ މިއަހަރުގެ ފަސްވަނަ މަހާއި ހަމައަށް އައި އިރުވެސް ޕާޓީތަކަށް ފައިސާ ދޫނުކުރެވި ލަސްވީ ނިމިގެންދިޔަ ރައްޔިތުންގެ މަޖިލީހުގެ އިންތިޚާބާ ދިމާކޮށް ޕާޓީތަކުން އެއްފަހަރާ ގިނަ ފޯމުތަކެއް ހުށަހަޅާފައި ވުމުން ކަމަށެވެ.


SunOnline: MDN report ge vaahaka dhahkanee hanguraamaah dhaa meehun, focus gehluvaalan: Nasheedh\nއެމްޑީއެން ރިޕޯޓުގެ ވާހަކަ ދައްކަނީ ހަނގުރާމައަށް ދާ މީހުން، ފޯކަސް ގެއްލުވާލަން: ނަޝީދު\nމުއާވިޔަތު އަންވަރު 22 Oct 2019, 12:49\nރައީސް ނަޝީދު: އެމަނިކުފާނު ވިދާޅުވީ އެމްޑީއެން ރިޕޯޓްގެ ވާހަކަ ދައްކަނީ ފޯކަސް ގެއްލުވާލަން ކަމަށް -- ސަން ފައިލް ފޮޓޯ/ ފަޔާޒު މޫސާ\nއިސްލާމް ދީނަށް ފުރައްސާރަކޮށް މޯލްޑިވިއަން ޑިމޮކްރަސީ ނެޓްވޯކް (އެމްޑީއެން)އިން ނެރުނު ރިޕޯޓް ހުރިހާ ފަރާތްތަކުން ވެސް ކުށްވެރިކޮށް ކަމާ ގުޅޭ އިދާރާތަކުން އެ މައްސަލަ ތަހުގީގު ކުރަމުން ދަނިކޮށް އެ ރިޕޯޓްއާ ގުޅިގެން ހަމަ ނުޖެހުން ހިންގުމަށް މަސައްކަތް ކުރަނީ ރާއްޖެ އިން ހަނގުރާމަށްދާ މީހުންގެ 'ފޯކަސް' ގެއްލުވާލަން ކަމަށް މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nމިއަދުގެ މަޖިލީހުގެ ޖަލްސާ ހެނދުނުގެ ސަޔަށް މެދު ކަނޑާލުމަށްފަހު އަލުން ފައްޓަވައި ވާހަކަ ދައްކަވަމުން ނަޝީދު ވިދާޅުވީ، އެމްޑީއެންގެ ރިޕޯޓާއި ގުޅިގެން މީހުން މަރައި ލޭ ހުއްދަ ކުރުމަށް ގޮވަމުން ދަނީ އެ ފަރާތްތަކަށް ނިސްބަތްވާ މީހުން ކަމަށެވެ.\n"ރާއްޖެއަށް މި ވަގުތަށް ދިމާވެފައިވާ ހައްސާސް މައްސަލަ އެއީ އެހެން ގައުމުތަކަށް ހަނގުރާމައަށް މީހުން ފޮނުވާ އެކަން ހިންގާ ފަރާތްތަކުން އެ ފަރާތްތަކުގެ ތަހުގީގްތަކަށް ސަރުކާރުން ކުރަން ފެށުމުން އެ ތަހުގީގުތަކަށް ހިޔަނި އެޅުމަށް އެކަން ކަމަށް ހުރަސް ގެނައުމަށް ހަމަ މި ދެންނެވި ސީރިއާއަށް މީހުން ފޮނުވާ މީހުން މި އެހެން ރިޕޯޓެއްގެ (އެމްޑީއެންގެ ރިޕޯޓް) ވާހަކަ ދައްކަވައި އެ ވާހަކަ އަޅުގަނޑުމެންގެ ތެރެއަށް ފެންމަތިކޮށް މި ރާއްޖޭގައި ހަމަ ނުޖެހުން އުފައްދަމުން މިދަނީ،" ނަޝީދު ވިދާޅުވި އެވެ.\nޓެރެރިސްޓް ހަރަކާތްތައް ރާއްޖޭގެ ފަސްގަނޑުގައި ތިބެގެން ހިންގާ ރާވާ މީހުންގެ ސާފު މައުލޫމާތު ފުލުހުންނަށް ލިބުނު ނަމަވެސް އެ މައްސަލަތައް ތަހުގީގުކޮށް އެ ފަރާތްތަކާއި މެދު ފިޔަވަޅު އެޅުމަށް ނުކުޅެދިފައިވާ ކަން ފާހަގަކޮށް ނަޝީދު ވަނީ ކަންބޮޑުވުން ފާޅުކޮށްފަ އެވެ.\n"ސަރުކާރުން އެދިވަޑައިގަތީތީވެ މި މަޖިލީހުން ޗުއްޓީއަށް ނުގޮސް ހޭލާ ތިބެ ތި އިއްޒަތްތެރި މެންބަރުން ވަނީ ބޭނުންވާ ގާނޫނުތަކަށް ބޭނުންވާ އިސްލާހު ގެނައިފަ. އެހެން ނަމަވެސް އަޅުގަނޑުމެނަށް ފެންނަމުން މިދަނީ މީގެން އެއްވެސް ކަމަކާ ފިޔަވަޅެއް ނޭޅޭތަން. އެއީ ގާނޫނީ ދައުލަތެއް ހިންގޭނެ ގޮތެއް ނޫން،" ނަޝީދު ވިދާޅުވި އެވެ.


Faris ge evves sitee akah Majileehun javaabeh nudhin: Maumoon Hameed | Mihaaru\nމަޖިލީހުގެ އަމީން އާންމު އަހުމަދު (ވ) އަދި މަޖިލިހުގެ ކައުންސެލް ޖެނެރަލް ފިލްޒާ (މ) ދެން އަމީން އާންމުގެ ނައިބު ލިއުޝާ ބައްދަލުވުމެއްގައި.\nފާރިސްގެ އެއްވެސް ސިޓީއަކަށް މަޖިލީހުން ޖަވާބެއް ނުދިން: މަައުމޫން\n22 އޯގަސްޓް 2017 - 22:11 13 comments\nރައްޔިތުންގެ މަޖިލީހުގެ މެމްބަރުންނަށް ރިޝްވަތު ދޭން އުޅުނު ކަމަށް ބުނެ މިދިޔަ މަހު ހައްޔަރުކޮށްފައިވާ، ދިއްގަރު ދާއިރާގެ މެމްބަރު އަހުމަދު ފާރިސް މައުމޫންގެ ފަރާތުން މަޖިލިހުގެ އިދާރާ އަށް ފޮނުވި ހަތް ސިޓީއަށް ވެސް އެ އިދާރާ އިން ޖަވާބުދާރީ ނުވާ ކަމަށް އޭނާގެ ވަކީލު މައުމޫން ހަމީދު މިއަދު ވިދާޅުވެއްޖެ އެވެ.\nމިދިޔަ މަހުގެ 18 ގައި ފާރިސް ހައްޔަރުކުރި ފަހުން ބޭއްވި އެއްވެސް ޖަލްސާއަކަށް އޭނާ ހާޒިރުކޮށް ނުދިން މައްސަލާގައި މަޖިލީހުގެ އަމީން އާންމު އަހުމަދު މުހައްމަދަށް، މައުމޫން ހަމީދު ފޮނުއްވި ސިޓީއެއްގައި ފާހަގަކުރައްވާފައިވާ ގޮތުގައި، މެމްބަރަކު ކުށެއްގެ ތުހުމަތުގައި ހައްޔަރުކޮށްފައިވާ މުއްދަތުގައި ބާއްވާ ޖަލްސާތަކަށާއި އެ މެމްބަރަކު ހިމެނޭ ކޮމެޓީތަކުގެ ބައްދަލުވުމަށް ހާޒިރުވުމުގެ ހައްގު މަޖިލީހުގެ ގަވައިދުގެ 205 ވަނަ މާއްދާ އިން ލިބިދެ އެވެ.\nނަމަވެސް މަޖިލީހުގެ ބައެއް އޮފިސަރުންނާއި އިދާރީ މުވައްޒަފުންގެ އަމަލުތަކާ ހެދި، މަޖިލީހުގެ ގަވައިދުގައިވާ ގޮތުގެ މަތިން ފާރިސް އަށް ލިބޭ އެ ހައްގުން އޭނާ މަހްރޫމް ކޮށްފައިވާ ކަމަށް މައުމޫން ވިދާޅުވި އެވެ. އަދި ފާރިސްއާ މެދު މަޖިލީހުގެ އިދާރާ އިން ގޯސްކޮށް އަމަލުކޮށްފައިވާ ހަ ކަމެއް މައުމޫންގެ ސިޓީގައި ފާހަގަ ކުރައްވާފައިވެ އެވެ.\nއޭގެ ތެރޭގައި މިދިޔަ މަހުގެ 31 ގައި ބޭއްވި ޖަލްސާގެ ނޯޓިސް ފާރިސް އަށް ފޮނުވާފައި ނުވުމާއި އެ ޖަލްސާ އަށް އޭނާ ހާޒިރުކޮށްދިނުމަށް މޯލްޑިވްސް ކަރެކްޝަނަލް ސާވިސް އަށް އަންގާފައި ނެތުން ހިމެނެ އެވެ. އަދި މިއަދު ބޭއްވި ޖަލްސާ އަށް ފާރިސް ހާޒިރުކުރުމާ ގުޅޭ ގޮތުން އެކަންކަން ފުރިހަމަކޮށްފައި ނެތުން ވެސް ސިޓީގައި މައުމޫން ފާހަގަކުރެއްވި އެވެ.\nކްރިމިނަލް ކޯޓުގައި މިދިޔަ އާދީއްތަ ދުވަހު ބޭއްވި ޝަރީއަތަށް ފަހު ފާރިސް އަނބުރާ މާފުށީ ޖަލަށް ގެންދަނީ.---މިހާރު ފޮޓޯ: ހުސެެއިން ވަހީދު\nފާރިސްގެ ފަރާތުން ފޮނުއްވި އެއްވެސް ސިޓީއަކަށް މަޖިލީހުން ޖަވާބު ނުދިން މައްސަލާގައި މައުމޫން ވަނީ، މަޖިލީހުގެ ގަވައިދުގައި ބުނާ، އަމީން އާންމުގެ މަސްއޫލިއްޔަތުތައް އަމީން އާންމު އަހުމަދަށް ހަނދާން ކޮށްދެއްވައިފަ އެވެ.\nފާރިސްގެ ވަކީލު މައުމޫން ވިދާޅުވީ އަމީން އާންމުގެ މައިގަނޑު އެއް މަސްއޫލިއްޔަތަކީ މެމްބަރުންގެ މަސައްކަތްތަކުގައި އެހީތެރިވުން ކަމަށް ގާނޫނުއަސާސީގެ 104 ވަނަ މާއްދާ އިން އެނގޭ ކަމަށެވެ. ހަމަ އެގޮތަށް މަޖިލީހުގެ އިދާރީ މުވައްޒަފުންނަކީ ވެސް މެމްބަރުންގެ މަސައްކަތުގައި އެހީތެރިވާން ތިބޭ ބައެއްކަން އެނގޭ ކަމަށް އޭނާ ވިދާޅުވި އެވެ.\nނަމަވެސް ފާރިސްގެ މައްސަލާގައި ފެންނަނީ މަޖިލީހުގެ މެމްބަރެއްގެ މަސައްކަތަށް މަޖިލީހުގެ އޮފިސަރުންނާއި އިދާރީ މުވައްޒަފުން އެހީތެރިވުމުގެ ބަދަލުގައި އެ މަސައްކަތަށް ހާމަކަން ބޮޑު ގޮތެއްގައި ހުރަސްއެޅުމުގެ އަމަލުތަކެއް ހިންގާ މަންޒަރު ކަމަށް މައުމޫން ވިދާޅުވި އެވެ.\nފާރިސްގެ ވަކީލު މައުމޫން ހަމީދު ނޫސްވެރިންނާ ވާހަކަ ދައްކަވަނީ.---މިހާރު ފޮޓޯ: ހުސެއިން ވަހީދު\n"...އަހުމަދު ފާރިސް މައުމޫނަށް ލިބިގެންވާ ހައްގު ލިބިދިނުމުގައި އަދި އޭނާގެ މަސައްކަތަށް އެހީތެރިވުމުގައި ރައްޔިތުންގެ މަޖިލީހުގެ އޮފިސަރުންނާއި އިދާރީ މުވައްޒަފުން އަދާކުރަންޖެހޭ ވާޖިބުތައް އަދާކުރުމަށް އިންކާރުކުރާ ގާނޫނީ ހަމަ އަންގަވައި ދެއްވުމަށް ދަންނަވަން ރައްޔިތުންގެ މަޖިލީހުގެ ދިއްގަރު ދާއިރާގެ އިއްޒަތްތެރި މެމްބަރު އަހުމަދު ފާރިސް މައުމޫން ވިދާޅުވި އެވެ،" މާފުށީ ޖަލުގައި ހައްޔަރުކޮށްފައިވާ ފާރިސްގެ ފަރާތުން އޭނާގެ ގާނޫނީ ވަކީލު މަޖިލީހުގެ އަމީން އާންމު އަހުމަދަށް ފޮނުއްވި ސިޓީގައިވެ އެވެ.\nރައްޔިތުންގެ މަޖިލީހުގެ ރައީސް އަބްދުﷲ މަސީހްގެ އިތުބާރު ނެތްކަމުގެ މައްސަލަ މަޖިލީހަށް ވެއްދުމަށް މެމްބަރުންގެ ސޮއި ހޯދުމުގެ ބޭނުމުގައި ރިޝްވަތު ދޭން އުޅުނު ކަމުގެ ތުހުމަތަށް ކުރީގެ ރައީސް މައުމޫން އަބްދުލް ގައްޔޫމްގެ ދަރިކަލުން ފާރިސް ހައްޔަރުކޮށް، އެ މައްސަލައިގެ ޝަރީއަތް ނިމެންދެން ބަންދުގައި ބަހައްޓަން ކްރިމިނަލް ކޯޓުން ވަނީ އަމުރުކޮށްފަ އެވެ. ރިޝްވަތުގެ މައްސަލާގައި ފާރިސްގެ މައްޗަށް ދައުވާ އުފުލާފައިވީ ނަމަވެސް އެ މައްސަލައިގެ ޝަރީއަތް އަދިއެއް ނުފަށަ އެވެ.\nވެރިކަންކުރާ ޕީޕީއެމްގެ ލޯގޯ އާއި ދިދަ ގަވާއިދާ ޚިލާފަށް ބޭނުންކުރި މައްސަލާގައި ވެސް ފާރިސްގެ މައްޗަށް ޝަހްސު އޮޅުވާލުމުގެ ދައުވާ އުފުލައި، ކްރިމިނަލް ކޯޓުގައި ޝަރީއަތް ދަނީ ހިނގަމުންނެވެ. އެ ޝަރީއަތް މަޑުޖައްސާލުމަށް ފާރިސްގެ ފަރާތުން އެދުނު ނަމަވެސް ގާޒީ ފާހަގަކުރެއްވި ނުކުތާތަކާ އެކު، ޝަރީއަތް ކުރިއަށް ގެންދަން މިދިޔަ އާދީއްތަ ދުވަހު ކްރިމިނަލް ކޯޓުގައި ބޭއްވި އަޑުއެހުމުގައި ވަނީ ނިންމައިފަ އެވެ.\nއެ ދުވަހުގެ ޝަރީއަތުގައި ގާޒީ އިބްރާހިމް އަލީ ނިންމެވި ގޮތުން ނަމަ ދެން އޮންނާނީ ޖިނާއީ އިޖުރާއަތުގެ ގާނޫނުގެ ދަށުން 30 ދުވަހުގެ މެދުކެނޑުމަކަށް ފަހު، ޝަރީއަތުގެ އަޑުއެހުންތައް ފެށުމެވެ. އިތުރު އަޑުއެހުމެއް ބާއްވަން ނުޖެހޭ ނަމަ ދެން އެ މައްސަލައިގެ އަޑުއެހުންތައް ފަށާނީ އަންނަ އޮކްޓޫބަރު މަހުގެ އަށް ވަނަ ދުވަހު ކަމަށް ގާޒީ އިބްރާހިމް ވިދާޅުވެފައިވެ އެވެ.\nފާރިސްގެ މައްޗަށް ކުރާ ޝަހުސު އޮޅުވާލުމުގެ ދައުވާގެ ޝަރީއަތަކަށް މިދިޔަ ޖުލައި 23 ގައި ފާރިސް ހާޒިރުކުރުމުން، ބައްޕާފުޅު މައުމޫންއާ ސަލާމް ކުރައްވަނީ.\nމެމްބަރުންނަށް ރިޝްވަތު ދޭން އުޅުނު ކަމަށް ބުނާ މައްސަލާގައި ފާރިސް ހައްޔަރުކޮށް، ބަންދުގައި ބަހައްޓަން އަމުރުކުރުމުން، އޭނާގެ ފަރާތުން ހައި ކޯޓުގައި އެކަން އިސްތިއުނާފް ކޮށްފައިވާއިރު މިހާރު އެ މައްސަލަ އޮތީ ހުކުމް އިއްވުމުގެ މަރުހަލާގަ އެވެ.\nމެމްބަރުންނަށް ރިޝްވަތު ދޭން އުޅުނު ކަމުގެ ދައުވާ ފާރިސްގެ މައްޗަށް ސާބިތުވެއްޖެ ނަމަ ތިން އަހަރާއި ދެ މަހާއި 12 ދުވަހުގެ ޖަލު ހުކުމެއް އަންނާނެ އެވެ. އެ ދައުވާ ސާބިތުވެއްޖެ ނަމަ ފާރިސްގެ މެމްބަރުކަމުގެ ގޮނޑި ވެސް ގެއްލޭނެ އެވެ. އަދި ޕީޕީއެމްގެ ލޯގޯ އާއި ދިދަ ގަވާއިދާ ޚިލާފަށް ބޭނުންކުރި މައްސަލާގައި ކުރާ ޝަހުސު އޮޅުވާލުމުގެ ދައުވާގެ ކުށް އޭނާގެ މައްޗަށް ސާބިތުވެއްޖެ ނަމަ އަދަބު ކަނޑައެޅުމުގެ އަސާސީ މިންގަނޑުން ނުވަ މަހާއި 18 ދުވަހުގެ ޖަލު ހުކުމެއް އަންނާނެ އެވެ. އެ ހުކުމާ އެކު ފާރިސްގެ މެމްބަރުކަމުގެ ގޮނޑި ނުގެއްލުނަސް ހުކުމުގެ މުއްދަތުގައި މަޖިލީހަކަށް ހާޒިރެއް ނުވެވޭނެ އެވެ.\nއިތުރު ލިޔުންތައް ރައްޔިތުންގެ މަޖިލިސް މަޖިލީހުގެ މެމްބަރުން ފާރިސް މައުމޫން ގާނޫނީ ވަކީލު މައުމޫން ހަމީދު\nފާރިސް މަޖިލީހަށް ގެންދަން މަޖިލީހުން ނޭދޭ: ވަކީލު


Haassa Operation Akah India Navy Ge Donior Flight Raajjey Gai - Vaguthu\nހާއްސަ އޮޕަރޭޝަނަކަށް އިންޑިއާ ނޭވީގެ ޑޯނިއާ ފްލައިޓް ރާއްޖޭގައި\n5 މަސް ކުރިން ( ޖުލައި 31, 2020 )\nމި އޮޕަރޭޝަނުގައި ބައިވެރިވާ އިންޑިއާގެ ޑޯނިއާ ބޯޓު - ފޮޓޯ: އެމްއެންޑީއެފް\nދިވެހި ރާއްޖޭގެ ސިފައިންނާއި އިންޑިއާގެ ނޭވީ ސިފައިން ގުޅިގެން ހިންގާ އޮޕަރޭޝަނަކަށް އިންޑިއާ ނޭވީގެ ޑޯނިއާ ފްލައިޓް ރާއްޖެ އަތުވެއްޖެއެވެ.\nއެމްއެންޑީއެފް އިން ވިދާޅުވީ، އެމްއެންޑީއެފްގެ ކޯސްޓްގާޑާއި އިންޑިއަން ނޭވީ ގުޅިގެން ރާއްޖޭގެ ހާއްސަ އިގްތިސޯދީ ސަރަހައްދުގައި ޖޮއިންޓް އޭރިއަލް ސަވައިލެންސް ޕެޓްރޯލެއް ފަށާފައިވާ ކަަމަށެވެ.\nމި އޮޕަރޭޝަންގައި އިންޑިއާ ނޭވީގެ ޑޯނިއާ ބޯޓެއް ހަރަކާތްތެރިވަމުންދާ ކަމަށް އެމްއެންޑީއެފް އިން ވިދާޅުވިއެވެ.\nއެމްއެންޑީއެފް އިން ވިދާޅުވީ، މިއީ މިގޮތަށް ހިންގާ ޖޮއިންޓް ސަވަޔަލެންސްގެ 53 ވަަނަ ޕެޓްރޯލް ކަމަށާއި، މިއީ 2009 ވަނަ އަހަރުން ފެށިގެން ސިލްސިލާ ގޮތެއްގައި ބާއްވަމުން އަންނަ އޮޕަރޭޝަނެއް ކަމަށެވެ.\nމީގެ ކުރިންވެސް އިންޑިއާގެ ސިފައިން ރާއްޖެ އައިސް، ދިވެހި ސިފައިން ތަމްރީނު ކުރުމުގެ މަސައްކަތް ކުރިއަށްގެންގޮސްފައި ވެއެވެ. އަދި ދިވެހި ސިފައިން އިންޑިއާއަށް ގޮސްވެެސް ތަމްރީން ޕްރޮގްރާމްތަކުގައި ބައިވެރިވަމުން ދެއެވެ.\nވެލިގަނޑު އައިލެންޑް ރިސޯޓުގެ ކޮޓަރިއެއްގައި ރޯވެ އަނދަނީ\nއާގު ބޯޓެއްގައި ހުރި މީހެއްގެ ހާލު ދެރަވެގެން އައްޑު އަށް\nޖުލައި 31, 2020 20:36\n!ތީ އެބުނި ނޭވީ 1900ގެ އަހަރުގެ ޑޯނިޔާ ފުލައިޓް!ކަލޯ އޮޅުވާލަން މިވަރެއް ނެތް!ކިބު ކަލޭ ހަވަރަށް ދޭނަން!!\nއޮގަސްޓް 1, 2020 00:01\nތިބުނާ މީހަކީ ސްޓޭޖުތަކަށް އަރުވާފަ ފޮޓޯނަގަން ގެންގުޅޭ މޮޑެލްއެކޭ، އޭނައަށް ބަދުބަސްބުނުމުގެ ބޭނުމެއްކޮބާ. ހީރާޕަންނާދަޅު ބޭރުގަ އެއިންނަމީހާއަށް ބަވައިގެން ކަމެއްވޭތަ.\nޖުލައި 31, 2020 20:40\nމިނިވަންކަން ވިއްކާލަނީ ކިނބޫގެ ރައްކަލަކަށް!އިނގޭ ދެން ވޯޓަކަށް ގޮސްފިއްޔާ ކިނބުލާ އައުވާނުން އިންނަން ޖެހޭނީ ޖަލުގަ!!\nޖުލައި 31, 2020 20:45\nހެޔޮ ނުވާނެ ރާއްޖެއިން މީތި ބޭރުކުރޭ..\nކަށްމީރު ފަލަސްތީނު.. އިބްރަތް ލިބިގަނޭ..\nޖުލައި 31, 2020 20:59\nތިޔަ ޑޯނިޔާމަރުކާގެ ބޯޓު ވަރަށް ކުރި މޯލް ޑިވިޔަން ގައި ދުއްވި ެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެއެރު ދުއްވަނި ހަަމަ ދިވެހިން.. ފޮޓޮތައް ބަލަފަ މިބުނި އެހެން ވިއިރު ތިޔަ ރައްޖެއަށް ދެން އުޅެ ޑޯނިޔަ ދިވެހިން ނަށް ނުދުއްވެންވި ކިއްވެ ؟؟؟ އެހެން ވިމަ ގިނަ މިހުން އެބުނަނި މިގަ ކޮންމެވެސް ގޯހެއް އިބައުޅެޔޭ??\nޖުލައި 31, 2020 21:19\nރައްޖެގަ މޯލްޑިވިއަން އިން ކުރިގަ ޑޯނިޔަ އޮޕަރެޓް ކުރި ހަމަ ދިވެހި ޕައިލެޓުން އެވެސް ދުއްވި ދެން ތިޔަ ގެންނަން ދެން އުޅެ ޑޮނިޔަ އައެކު އިންޑިޔަގެ ފައުޖެއް ގެންނަން ޖެހޭތަ؟ ހަމަ ދިވެހިން ނަށް ދުއްވެނެ!\nޖުލައި 31, 2020 22:20\nފޯއް އޮޕަރޭށަން ޖައްސަ ބަލަ!\nޖުލައި 31, 2020 23:02\nޑޯނިޔާގަ މަގޭ އަތުގަ އޮން ނާ ނެ 10000 ގަޑި އިރު....\nއޮގަސްޓް 1, 2020 01:26\nދިވެހިން ބޭނުންވާނެ އާރމީގަ ތިކަހަލަ މަތިންދާ ބޯޓެއް. ތީ ކުރީގެ މޮޑެލް އެއް. ރާއްޖެއަށް ހަދިޔާ ކުރަނީ މާ ފަހުގެ މޮޑެލް އެންމެ ފަހުގެ އިކިއުޕްމެންޓް އިންސްޓޯލް ކޮށްފަ ހުންނާނީ. ހަތިޔާރާ އެކީ އެބޯޓް އޮޕަރޭޓް ކުރަން ދިވެހިން ތަމްރީނުވެފަ ނުވާތީ ތަމްރީނު ކުރުމަށް އިންޑިޔާ ގެ ޓްރެއިނާރސް އަހަރެއް ވަންދެން މޯލްޑިވްސް އާރމީ އަށް އެހީ ދެމުންދާނެ.\nއޮގަސްޓް 1, 2020 03:03\nސޯލިހު ކަލޭގެ ހަވަރަށް ދޭދުވަސް ކައިރިވަނީ ހަމަޔަގީން ކަލޭ މިހާރު ކުރާއުފަލެއްކުރޭ ދެންޖެހޭނީ ޖަލުގައޮންނަން.\nއޮގަސްޓް 1, 2020 06:53\nމިހާރު ތި ގެންނަން ދިވެހިން ދެކޮޅުވީމަ ، އޮޕަރޭޝަންއެކޭ ކިޔާގެން ގެނައީދޯ ، ދެން ތި ނުގެންދާނެ ، ހިޔަޅުތައް\nއޮގަސްޓް 1, 2020 10:30\nކޮން ހާއްސަ އޮޕަރޭޝަނެއް ހިންގާކަށް. އެހެނޭ ކިޔައިގެން ތިޔަ އުޅެނީ ހަމަ އިންޑިއާގެ ނުފޫޒު ރާއްޖޭގައި އިތުރުކުރަން. ކޮވިޑް 19 ގެ މި ދަނޑިވަޅު އިންޑިއާގެ ޑޯނިއާ ބޯޓެއް ގެނެސްގެން ހިންގާނޭ ހާއްސަ އޮޕަރޭޝަނެއް ނޯންނާނެ.\nއޮގަސްޓް 1, 2020 13:17\nޖީއެމްއަރު އަށް އިބްރާހިމް ނާސިރު އިންޓަރނެޝަނަލް އެޔާރ ޕޯޓް ދިނުމުގެ އެންމެ ފުރަތަމަ މަރްޙަލާ މިކާމިޔާބުކުރީ! ދެވަނަ މަރްޙަލާ ވާނީ އެޔާރޕޯޓް ގެ ސިކިއުރިޓީ އިންޑިޔާގެ ސިފައިން ބެލެހެއްޓުމާއި ޙަވާލުވުމެވެ. ދެން އެންމެ އަވަހަށް ފެނިގެންދާނީ އެމަސައްކަތްހެން ހީވޭ!!!!


Kulhudhuffushi hospital gai CT scan aai Cardiac center ge hidhumaiy fashaifi | ThePress\nކުޅުދުއްފުށި ހޮސްޕިޓަލުން ސީޓީ ސްކޭނާއި ކާޑިއެކް ސެންޓަރުގެ ހިދުމަތް ފަށައިފި\nކުޅުދުއފުށީ ރީޖަނަލް ހޮސްޕިޓަކުގައި ކާޑިއެކް ސެންޓަރު ރަސްމީކޮށް ފެށުމުގެ ހަފްލާގައި މިނިސްޓަރު އަބްދުﷲ އަމީނު ވާހަކަ ދައްކަވަނީ / ފޮޓޯ: ހެލްތު މިނިސްޓްރީ\nހދ. ކުޅުދުއްފުށީ ރީޖަނަލް ހޮސްޕިޓަލުގައި ސީޓީ ސްކޭން އަދި ކާޑިއެކް ސެންޓަރުގެ ހިދުމަތް ރަސްމީކޮށް ރޭ ފަށައިފިއެވެ.\nއެ ރަށުގެ ތައުލީމީ މަރުކަޒުގައި ރޭ ބޭއްވި ރަސްމިއްޔާތުގައި އެ ހިދުމަތް ރަސްމީކޮށް ފައްޓަވައިދެއްވީ ހެލްތު މިނިސްޓަރު އަބްދުﷲ އަމީނެވެ.\nކުޅުދުއްފުށީ ރީޖަނަލް ހޮސްޕިޓަލުން ދޭން ފެށުނު ކާޑިއެކް ސެންޓަރުން އެކޯ ކާޑިއޯގްރާމާއި ތްރެޑްމިލް ޓެސްޓިން އަދި ހޯލްޓާ މޮނިޓަރިން ޓެސްޓުތައް ހެދޭނެ ކަމަށް ހެލްތުން ބުނެއެވެ. އަދި އެ ހޮސްޕިޓަލުން 64000 މީހުންނަށް މި ހިދުމަތް ލިބިގެންދާނެ ކަމަށްވެސް ބުނެއެވެ.\nއެ މިނިސްޓްރީން ބުނީ، ކުޅުދުއްފުށިން ސްކޭން ހެދޭނެ އިންތިޒާމް ހަމަޖެހިގެން ދިއުމުން ސްކޭން ހަދަން މާލެއަށް ދާން ކުރަން ޖެހޭ ހަރަދު ބޮޑުތަނުން ކުޑަކުރެވޭނެ ކަމަށެވެ.\nއެ މިނިސްޓްރީން ބުނީ ވޭތުވެދިޔަ އެއް އަހަރު ދުވަހުގެ ތެރޭގައި 74 ބަލި މީހެއްގެ ކާޑިއޯ ޓެސްޓު އެމެޖެންސީކޮށް ހަދަން ޑޮކްޓަރު އަންގާފައި އޮތްކަން ތަފާސް ހިސާބުތަކުން ދައްކާ ކަމަށެވެ. އެ ކޮންމެ މީހަކު ޗާޓާ ފްލައިޓެއްގައި މާލެ ދާނަމަ ކޮންމެ ބަލިމީހަކަށް 125،600 ރުފިޔާ ހަރަދުވާނެ ކަމަށާއި، ޝެޑިއުލްޑް ފްލައިޓެއްގައި ނަމަ ކޮންމެ ބަލިމީހަކަށް 14،966 ރުފިޔާ ހަރަދު ވާނެ ނެކަމަށް އެ ހިސާބުތަކުން ދައްކާ ކަމަށެވެ.\nމިހާތަނަށް އައި އިރު އެވްރޭޖްކޮށް ދުވާލަކު 305 ބަލިމީހުން ހދ. ކުޅުދުއްފުށި ރީޖަނަލް ހޮސްޕިޓަލުން ހިދުމަތް ހޯދާކަމަށާއި އަދި ހޮނިހިރު ދުވަހު އެވްރެޖްކޮށް 650 މީހުން ހިދުމަތް ހޯދާ ކަމަށް އެ މިނިސްޓްރީން މައުލޫމާތުދެއެވެ. އެ ހޮސްޕިޓަލުން ހިދުމަތް ހޯދުމަށް ހދ. ހއ. އަދި ށ. އަތުޅުން މީހުން އަންނަ ކަމަށާއި މިވަގުތު އެ ހޮސްޕިޓަލުގައި 28 ޑޮކްޓަރުންނާއި 78 ނަރުހުންނާއި 16 މެޑިކަލް ޕްރެކްޓީޝަނުން ފަރުވާދެމުން ދެއެވެ.\nކުޅުދުއްފުށި ރީޖަނަލް ހޮސްޕިޓަލުގައި ސީޓީ ސްކޭން އަދި ކާޑިއެކް ސެންޓަރުން މި ހިދުމަތް ދޭން ފަށާފައި ވާއިރު، މީ ސަރުކާރުން ތަރައްގީ ކުރަން ނިންމާފައިވާ5ހޮސްޕިޓަލުގެ މަޝްރޫއުގެ ދަށުން ހިމެނޭ ކަމެކެވެ.\nހަބަރު ސަރުކާރު ސަރުކާރު މަޝްރޫއުތައް ސިއްހަތު


SunOnline: MTCC ge amaazakee eh billion dollar ge kunfungnakah vun\nއުންމީދީ ލަނޑުދަނޑިތަކަކާއެކު އެމްޓީސީސީގެ އަމާޒަކީ އެއް ބިލިއަން ޑޮލަރުގެ ކުންފުންޏަކަށް ވުން\nމުހައްމަދު ޔަމީން 20 Jan 2022, 08:41\nކުރިއަށް އޮތް ފަސް އަހަރަށް އެމްޓީސީސީގެ އަމާޒަކީ އެއް ބިލިއަން ޑޮލަރުގެ ކުންފުންޏަކަށް ވުން ކަމަށް އެ ކުންފުނީގެ މެނޭޖިން ޑިރެކްޓަރު އާދަމް އާޒިމް ވިދާޅުވެއްޖެއެވެ.\nއެމްޓީސީސީގެ މެނޭޖިން ޑިރެކްޓަރު އާދަމް އާޒިމް "ސަން"އަށް ވިދާޅުވީ ކުރިއަށް އޮތް އަހަރެއްހާ ދުވަހުގެ ތެރޭގައި ވެސް އެ ކުންފުންޏަށް ބޮޑެތި ބަދަލުތަކެއް އަންނާނެ ކަމަށެވެ. އެގޮތުން އެ ކުންފުނިން ހަރަކާތްތެރިވާ ހުރިހާ ދާއިރާތަކަކުން ވެސް ބޮޑެތި ކުރިއެރުންތަކެއް އަންނަމުންދާކަން އޭނާ ފާހަގަކުރެއްވިއެވެ.\n"އަޅުގަނޑުމެންގެ އަމާޒަކީ އެމްޓީސީސީ މިއޮތް ލެވެލް އިން އެހެން ލެވެލްއަކަށް ހިއްލާލުން. އަޅުގަނޑުމެން ކުރާ ހަތަރު ވައްތަރެއްގެ މަސައްކަތުގައި ވެސް،" އާޒިމް ވިދާޅުވިއެވެ.\nއެމްޓީސީސީގެ މަސައްކަތްތައް ބެހިފައިވާ މައިގަނޑު ހަތަރު ބަޔަކީ ދަތުރުފަތުރާއި، އިމާރާތްކުރުމާއި، އާންމު ވިޔަފާރި އާއި ޑޮކްޔާޑުގެ ޚިދުމަތެވެ.\nދަތުރުފަތުރުގެ ދާއިރާއަށް ބަލައިލާއިރު، އަތޮޅު ފެރީގެ ނިޒާމުގެ މަސައްކަތް ބާރު ސްޕީޑުގައި ކުރިއަށްދާކަން އާޒިމް ފާހަގަ ކުރެއްވިއެވެ. އަދި މުޅި ފެރީގެ ނިޒާމު ނިމޭއިރު ރައްޔިތުންނަށް އެތައް ލުއިފަސޭހަ ތަކެއް ލިބޭނެ ކަމަށް ވެސް އޭނާ ވިދާޅުވިއެވެ.\n"ޓްރާންސްޕޯޓުގެ ނިޒާމު ބަދަލުވެގެން މިދަނީ. ސްލޯ ފެރީއިން ސްޕީޑް ފެރީގެ ނިޒާމަކަށް ބަދަލުވެގެން މިދަނީ. އެހެންވީމަ މިހާރު އޮތް ހިސާބުން އެހެން ލެވެލަކަށް އެމްޓީސީސީ އަދި މުޅި ގައުމު ވެސް އުފުލިގެން އެދަނީ،" އޭނާ ވިދާޅުވިއެވެ.\nހއ.މުރައިދޫ ބަނދަރު ހެދުމުގެ މަޝްރޫއު ފެށުމުގެ ރަސްމިއްޔާާތުގައި އެމްޓީސީސީގެ އެމްޑީ އާދަމް އާޒިމް --- ފޮޓޯ/ އެމްޓީސީސީ\nއެމްޓީސީސީން ފޯރު ކޮށްދޭ ބަހުގެ ހިދުމަތްވެސް ތަރައްގީ ކުރުމަށް ގިނަ މަސައްކަތްތަކެއް ކުރަމުން އަންނަ ކަމަށް އާޒިމް ވިދާޅުވިއެވެ. އެގޮތުން މުޅިން ހުއްޓިފައި އޮތް ހައްދުންމައްޗާއި، ފުވައްމުލައް އަދި އައްޑޫގެ ބަހުގެ ހިދުމަތް ފެށުމަށް ތައްޔާރުވަމުން އަންނަ އިރު މާލޭ ސަރަހައްދުގެ ބަހުގެ ނިޒާމަށް ވެސް ގިނަ ކުރިއެރުންތަކެއް ގެނައުމަށް އަންނަނީ ތައްޔާރުވަމުންނެވެ.\nއަދި އަންނަ އޯގަސްޓު މަހުގެ ކުރިން ސީދާ މާލެއިން ހުޅުމާލޭ ފޭސް ދެއަކަށް ދަތުރުތައް ފެށުމަށް ވެސް ތައްޔާރުވަމުން އަންނަ ކަމަށް އާޒިމް ވިދާޅުވިއެވެ.\n"އައްޑޫގަ ވެސް ހުރިހާ ބަހެއް ގޮތަށް ހަލާކުވެފަ އެހުރީ، ފުވައްމުލަކުގަ ވެސް ހަލާކުވެފަ އެހުރީ، ލާމު އަތޮޅުގަ ވެސް ހަލާކުވެފަ އެހުރީ. އެ ބަސްތައް އެހުރީ ދުއްވޭ ހާލަތުގައެއް ނޫން. ނަމަވެސް މި އަހަރުގެ ތެރޭގައި އަޅުގަނޑުމެން މި ގެންނަ ބަދަލުތަކާ އެއްކޮށް އާ ބަސްތައް ހޯދި، މުވައްޒަފުން ނެގި، ވަރަށް ބޮޑު ތަފާތުތަކާއެކު ބަހުގެ ހިދުމަތް ދޭން ފެށިދާނެ،" އާޒިމް ފާހަގަކުރެއްވިއެވެ.\nށ.ފޭދޫ ބަނދަަރު ހެދުމުގެ މަޝްރޫއު ކުރިއަށްދާ ގތް އެމްޓީސީސީގެ އެމްޑީ އާަދަަމް އާޒިމް ބައްލަވާލައްވަނީ --- ފޮޓޯ/ އެމްޓީސީސީ\nބުރިޖުގެ މަޝްރޫއުތައް ހިންގޭ ވަރުގެ ކުންފުންޏަކަށް ވުމަކީ އިމާރާތް ކުރުމުގެ ދާއިރާއިން އެމްޓީސީސީގެ އެންމެ ބޮޑު އަމާޒުކަމަށް އާޒިމް ފާހަގަކުރެއްވިއެވެ. އޭނާ ވިދާޅުވީ މިހާރު އެ ކުންފުނިން ކުރިއަށް ގެންދާ ކޯޒްވޭ މަޝްރޫއުތަކަކީ ބްރިޖުގެ މަސައްކަތުގެ ތެރެއަށް ވަނުމަށް އެ ކުންފުންޏަށް ލިބޭ ފުރުސަތެއް ކަމަށެވެ.\nށ.ކޮމަންޑޫ، ގދ. މަޑަވެލި-ހޯޑެއްދޫ، ގދ. ފަރެސްމާތޮޑާ އަދި ކ. މާފުށީގައި ކޯޒްވޭ ހެދުމުގެ މަސައްކަތާ އެ ކުންފުނިން ވަނީ ހަވާލުވެފައެވެ.\nއިމާރާތް ކުރުމުގެ ދާއިރާއިން ކުންފުނީގެ މަސައްކަތް ފުޅާކުރުމަށްޓަކައި އެކަމަށް ބޭނުންވާ ސާމާނާއި، ފަންނީ އިލްމާއި، ބިނާތައް އިތުރަށް ތަރައްގީ ކުރަންޖެހޭކަން އޭނާ ފާހަގަ ކުރެއްވިއެވެ.\n"މިހާރު އަޅުގަނޑުމެންގެ އަތުގައި ހުރި މަސައްކަތްތަކަށް ބަލާއިރު ދޮޅު އަހަރެއްހާ ދުވަސް ނޫނީ ދެ އަހަރެއްހާ ދުވަސް ތެރޭގައި އަޅުގަނޑުމެންނަށް އެ ލެވެލް އަށް ދެވޭނެ އަޅުގަނޑަށް ގަބޫލުކުރެވޭ،" އާޒިމް ވިދާޅުވިއެވެ.\nދެ ކޮމަންޑޫ ގުޅުވާަލުމުގެ މަޝްރޫއު ފެށުމުގެ ރަސްމިއްޔާާތުގަައި އެމްޓީސީސީގެ އެމްޑީ އާދަމް އާޒިމް ވާހަކަދައްކަަވަނީ --- ފޮޓޯ/ އެމްޓީސީސީ\nއެމްޓީސީސީގެ ޑޮކްޔާޑަކީ ކުރިމަގުގައި އެކުންފުނީގެ މުހިއްމު ރައުސްމާލަކަށް ވެގެންދާނެ ކަމަށްވެސް އޭނާ ގަބޫލުކުރައްވައެވެ.\n"ރާއްޖޭގަ ނެތް އިންޓަނޭޝަނަލް ޑޮކްޔާޑެއް. އެހެންވީމަ އެމްޓީސީސީން ކުރާ ވިޔަފާރީގަ އަޅުގަނޑުމެން މިބަލަނީ ކުރިއަށް އޮތް އަހަރު ތެރޭގަ އެމްޓީސީސީގެ ޑޮކްޔާޑު ވެސް އިންޓަނޭޝަނަލް ކޮށް ރާއްޖޭން ބޭރަށްދާ ގިނަ ބޯޓުފަހަރަށް ހިދުމަތް ދެވޭނެ އިންތިޒާމު ހަމަޖެއްސުމުގެ މަސައްކަތް މިހާރު ކުރިއަށް އެބަދޭ،" އާޒިމް ފާހަގަކުރެއްވިއެވެ.\nއާންމު ވިޔަފާރީގެ ދާއިރާއިން ވެސް އެމްޓީސީސީން އަންނަނީ ބޮޑު ބަދަލަކަށް ތައްޔާރުވަމުންނެވެ. އާޒިމް ވިދާޅުވި ގޮތުގައި ދާދި އަވަހަށް އެ ކުންފުނިން ވިއްކާ އެކި ބާވަތްތައް ފަސޭހަކަމާއެކު، އޮންލައިންކޮށް ގަނެވޭނެ އިންތިޒާމު ހަމަޖެހޭނެއެވެ.\n"އަޅުގަނޑުމެންގެ ޓްރޭޑިން ޑިވިޝަންގަ ވެސް ވަރަށް ކޮންވެންޝަނަލް ކޮށް އަދި ކަންތައްތައް މިހިނގަނީ ނަމަވެސް އަޅުގަނޑުމެން އޮންލައިންކޮށް އަޅުގަނޑުމެން މި ވިއްކާ ސާމާނު، ސްޕެއާ ޕާޓަށް ދަންދެން ފެންނާނެ އިންތިޒާމު ހަމަޖެއްސުމަށްޓަކައި އެ މަސައްކަތް ވެސް އެބަ ކުރެވޭ،" އާޒިމް ވިދާޅުވި އެވެ.\nކުރުމުއްދަތެއްގެ ތެރޭގައި ބޮޑެތި ލަނޑުދަނޑިތަކަކަށް ވާސިލު ވުމަށް އެމްޓީސީސީން އަމާޒު ހިފާފައިވާއިރު، އެ ކުންފުންޏަކީ މިހާރު ވެސް ރާއްޖޭގައި ގިނަ މަޝްރޫއުތަކެއް ހިންގަމުން އަންނަ ކުންފުންޏެކެވެ.\nއެގޮތުން ބިން ހިއްކުމާއި، އެއާޕޯޓު ހެދުމާއި، މަގު ހެދުމާއި، ބަނދަރު ހެދުންފަދަ އުމްރާނީ ތަރައްގީގެ ގިނަ މަސައްކަތްތަކެއް އެ ކުންފުނިން ކުރެއެވެ. ބަހުގެ ޚިދުމަތް ދޭ ސަރަހައްދުތަކުގައި އެ ހިދުމަތް ދިނުމާއި، މުޅި ރާއްޖޭގައި ފެރީގެ ހިދުމަތް ދިނުމަކީ ވެސް އެ ކުންފުނީގެ މަސައްކަތުގެ މުހިއްމު ބައެކެވެ. މީގެ އިތުރުން އެ ކުންފުނިން އަންނަނީ އޮޑިދޯނި ފަހަރާ ގުޅޭ ގިނަ ހިދުމަތްތަކެއް ވެސް ފޯރުކޮށްދެމުންނެވެ.


މަޓީގެ ބަޔާނަކީ ސަރުކާރުން ކުރަމުންދާ މަސައްކަތުގައި ކޮޅުފައިން ޖެހުން: ފައްޔާޒު – Dhen.mv\nމަޓީގެ ބަޔާނަކީ ސަރުކާރުން ކުރަމުންދާ މަސައްކަތުގައި ކޮޅުފައިން ޖެހުން: ފައްޔާޒު\nދެން އެމްވީ May 7, 2020 - 5:32 pm\nސަރުކާރުގެ ރިލީފް ޕެކޭޖަށް ފާޑުކިޔައި މޯލްޑިވްސް އެސޯސިއޭޝަން އޮފް ޓޫރިޒަމް އިންޑަސްޓްރީ (މަޓީ) ން ނެރުނު ބަޔާނަކީ މި ހާލަތުގައި ސަރުކާރުން ކުރަމުންދާ މަސައްކަތުގައި ކޮޅުފައިން ޖެހުން ކަމަށް އިކޮނޮމިކް މިނިސްޓަރު ފައްޔާޒު އިސްމާއިލް ވިދާޅުވެއްޖެއެވެ.\nމަޓީއިން އިއްޔެ ނެރުނު ބަޔާނެއްގައި ބުނެފައިވަނީ ކޮވިޑް-19 ގެ ސަބަބުން ގެއްލުންވާ ވިޔަފާރިތަކަށް އެހީވުމަށް ސަރުކާރުން އިއުލާންކުރި އިގްތިސާދީ އެހީގެ ޕެކޭޖް ކަނޑައެޅީ އެ އެސޯސީއޭޝަނާ މަޝްވަރާ ނުކޮށް ކަމަށެވެ.\nއަދި ރާއްޖޭގެ ޓުއަރިޒަމް އިންޑަސްޓްރީއަށް އަންނާނެ ލޮޅުން ކަމަށް ސަރުކާރުން ކުރާ އަންދާޒާތައް ހަދާފައި ވަނީ ހަގީގަތަށް ބިނާކޮށް ނޫން ކަމަށް ވެސް މަޓީން ބުނެފައިވެއެވެ.\nމަޓީގެ މިވާހަކަތަކަށް ރައްދު ދެއްވައި މިއަދު ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން މިނިސްޓަރު ފައްޔާޒު ވިދާޅުވީ މިއޮތްހާ ދުވަހު ހީކުރެވިފައި އޮތީ މި ކަންކަމާ ގުޅޭގޮތުން ވާހަކަ ދައްކަވަމުން މި ގެންދެވުނީ މަޓީގެ ބޭފުޅުންނާއި ކަމަށާއި ނަމަވެސް މަޓީގޭ ބޭފުޅުން އެގޮތަށް ވިދާޅުވާނަމަ އޭނާ އަށް ބައްދަލުކުރައްވަން ވަޑައިގެންނެވީ ސިފަ ބަދަލުކޮށްގެން ތިބި ބައެއްތޯ ބަލާނެ ކަމަށެވެ.\n"އަޅުގަނޑުމެން އެ ބޭފުޅުންނާ ވާހަކަދައްކަމުން ދިޔައީ ލޮކްޑައުން ހާލަތު އަންނަންދެން ހަފްތާއަކު އެއް ދުވަހު، ބައްދަލުކުރަމުން ގޮސް ތިން ބައްދަލުވުން ބޭއްވުނު. މަޓީގެ ފަރާތުން ކަމަށް ވިދާޅުވެ ބޭފުޅުންތަކެއް ވަޑައިގެންނެވި. އޭގެއިތުރުން އެހެން އެތައް ބައިވަރު ޖަމިއްޔާތަކުން ބޭފުޅުން ވަޑައިގެންނެވި." މިނިސްޓަރު ވިދާޅުވިއެވެ.\nފައްޔާޒު ވިދާޅުވީ އެ ބޭފުޅުންނާއެކު މަޝްވަރާ ކުރެވި، ރިލީފް ޕެކޭޖު ނެރޭ ވާހަކަ އެ ބޭފުޅުންނާއެކު ދެކެވުނު ކަމަށާއި އޭގެ ތަފްސީލު ވެސް ހާމަކުރެވުނު ކަމަށެވެ.


Yashaaeku Selfie Nagan Furusathu Nulibumun Amillah Gaigaa Roakollaifi - Vaguthu\nއިންޑިއާގެ އެކްޓަރެއްކަމުގައިވާ ނަވީން ކުމާރް ގައުޑާ (ޔަޝް) އާއެކު ސެލްފީއެއް ނަގަން ފުރުސަތު ނުލިބުނު މީހަކު އަމިއްލަ ގައިގާ ރޯކޮށްލައިގެން މަރުވެއްޖެއެވެ.\nމި ހާދިސާ ހިނގާފައި ވަނީ ޔަޝް ދިރިއުޅެމުންދާ ގޭގެ ކުރިމަތީގައިކަަމަށް ރިޕޯޓްތައް ބުނެއެވެ. މި އަހަރުގެ ޖެނުއަރީ މަހުގެ އަށް ވަނަ ދުވަހަށް 33 އަހަރު ފުރުނު ޔަޝްއާއެކު ސެލްފީ ނަގަން އެ މީހާ ބޭނުންވެގެން އެގެ ކައިރިއަށް ދިޔައީ، އާއްމުކޮށް ކޮންމެ އުފަން ދުވަހަކާއި ދިމާކޮށް ޔަޝް އޭނާގެ ފޭނުންނާއި ބައްދަލުކުރާތީ، މިފަހަރުވެސް ޔަޝްއާއި ބައްދަލުކުރުމުގެ އުއްމީދުގައެވެ.\nއެހެން ނަމަވެސް މި ފަހަރު އޭނާ ވީ އަވަށުން ބޭރުގައެވެ. އެކަން އޭނާގެ ފޭނުންނަކަށް ނޭގެއެވެ. އެކަމާއި އެންމެ ހިތްހަމަ ނުޖެހުނީ ރަވީ ނަމަކަށް ކިޔާ ޔަޝްގެ ފޭންއެކެވެ. އޭނާ އެކަމާއި ރުޅި އައިސްގެން ޔަޝްގެ ގޭގެ ކުރިމަތީގައި އަމިއްލަ ގަޔަށް ޕެޓްރޯލް އެޅުމަށްފަހު ރޯކޮށްލާފައެވެ.\nމިކަމާއި ގުޅިގެން ޔަޝް ހުރީ ވަރަށް ހިތްހަމަނުޖެހިފައެވެ. އޭނާ ބުނީ، އޭނާގެ ފޭނުން މިހެން ވާން ނުޖެހޭނެ ކަމަށާއި، މިއީ އޭނާ ދެކެ ލޯބިވުން ނޫން ކަމަށެވެ. އަދި މިއީ އޭނާއަށް އެެއްވެސް ވަރަކަށް އުފާވެރިކަން ގެނެސްދޭނެ ކަމެއް ނޫން ކަމަށްވެސް ބުންޏެވެ. އަދި މިފަދަ ގޮތަކަށް ފޭނުން ކަންތައްކޮށްގެން އޭނާއާ ބައްދަލުވެވޭނެކަމަށް ހީކޮށްގެން ނުވާނެ ކަމަށާއި، މީގެ ސަބަބުން އެހެން ފޭނުންނަށްވެސް ދެވޭނީ ނުބައި މެސެޖެއްކަމަށް އޭނާ ބުންޏެވެ.\nރަވީ އަމިއްލައަށް މަރުވުމަށް މަސައްކަތް ކުރި ހަބަރު އަޑުއިވިގެން ޔަޝް ރަވީ ކައިރިއަށް ހޮސްޕިޓަލަށް ދިޔަ ކަމަށް ވެއެވެ.\nސުޝާންތުގެ ކައްކާގެ ފަރާތުން އަނެއްކާ ވެސް އައު ވާހަކަތަކެއް.\nޖެނުއަރީ 11, 2019 15:42\nހޮސްޕިޓަލަށް ގޮވާލަން ދިޔައީ މަރުވިމީހާއަށްތަ\nމަހީ ކުރީ ދައިތަކަމައް،


އެމް.ޑީ.ޕީގެ “ދޭތިން ފަހެތި” ކެމްޕެއިންގެ ދަތުރުތައް މިއަދު ނިމޭނެ! – Maldivian Democratic Party\n03 މާޗް 2013\nއެމް.ޑީ.ޕީގެ “ދޭތިން ފަހެތި” ކެމްޕެއިންގެ ދަތުރުތައް މިއަދު ނިމޭނެ!\nދިވެހިރައްޔިތުންގެ ޑިމޮކްރަޓިކް ޕާޓީ (އެމްޑީޕީ)ގެ ރިޔާސީ ކެންޑިޑޭޓް ރައީސް މުޙަންމަދު ނަޝީދަށް ތާއީދު ހޯދުމަށް ކުރިޔަށް ގެންދިޔަ “ދޭތިން ފަހެތި” ކެމްޕެއިންގެ ހަރަކާތްތައް ނިންމާލުމަށް ފަހު ޓީމުގެ ބޭފުޅުން މިއަދު މާލޭ ވަޑައިގަންނަވާނެއެވެ.\nހުސްވި ފެބްރުއަރީ މަހުގެ 28ވަނަ ދުވަހު ފެށި ދަތުރުތަކުގައި އެމްޑީޕީގެ ޓީމްތައް ވަނީ، ރާއްޖޭގެ ހަ ސަރަހައްދެއްގައި އަވަދިނެތި ކެމްޕެއިން ހަރަކާތްތައް ކުރިއަށް ގެންގޮސްފައެވެ. އެގޮތުން އެމްޑީޕީގެ ޓީމުތައް ހަރަކާތްތެރިވެފައި ވަނީ، ހއ. ދިއްދޫ، ހދ. ކުޅުދުއްފުށި، ޏ. ފުވައްމުލަކު، ގދ. ތިނަދޫ، ލ އަތޮޅު ގަން، ފޮނަދޫ، ހިތަދޫ، މާވަށް އަދި އިސްދޫގެ އިތުރުން އައްޑޫ ސިޓީގައެވެ. މިރަށްތަކުގެ ތެރެއިން އައްޑޫ ސިޓީ ފިޔަވައި އެހެން ހުރިހާ ރަށެއްގައި ވެސް ވަނީ “ޑޯޓުޑޯ” ކެމްޕެއިން ކުރިއަށް ގެންގޮސްފައެވެ. އަދި މީގެ އިތުރުން ޢާއްމު ޖަލްސާތައް ބާއްވާ، މަސައްކަތު ބައްދަލުވުންތައް ބާއްވާ، ދާއިރާ ރައީސުންނާއި، ދާއިރާގެ ހިންގާ ކޮމެޓީތަކާއި ބައްދަލުކުރުމާއި ޢާންމު ރައްޔިތުންނާއި ވެސް އެމްޑީޕީގެ ޓީމުތައް ވަނީ ބައްދަލުކުރައްވާފައެވެ.\n“ދޭތިން ފަހެތި” ކެމްޕެއިންގެ ކޯޑިނޭޓަރުން ވިދާޅުވީ، މި ކެމްޕޭން ހަރަކާތްތަކަށް ހުރިހާ ރަށަކުން ވެސް ވަރަށް ބޮޑު ތަރުހީބެއް ލިބިގެން ގޮސްފައިވާކަމަށާއި، ޢާއްމު ރައްޔިތުންގެ ވަރަށް ބޮޑު އެއްބާރުލުމެއް ލިބިގެން ދިޔަކަމަށެވެ. ދާއިރާތަކުން މި ކެމްޕެއިން ހަރަކާތްތަކަށް ދިން ތަރްޙިބާ އެއްބާރުލަމަށް ހުރިހާ ފަރާތްތަކަކަށް ކޯޑިނޭޓަރުން ވަނީ ޝުކުރު އަދާކުރައްވާފައެވެ.\nކެމްޕެއިންގެ ދަތުރުތަކުގައި އެމްޑީޕީގެ އަންހެނުންގެ ރޫޙުން ވަނީ، ލ އަތޮޅާއި، ހދ. ކުޅުދުއްފުށީގެ އިތުރުން އައްޑޫ ސިޓީގައި ޕާޓީއަށް މެމްބަރުން އިތުރުކުރުމުގެ ޚާއްސަ ހަރަކާތްތައް ކުރިއަށް ގެންގޮސްފައެވެ. އަދި މި ހަރަކާތްތަކަށް ބޮޑު ތަރުހީބެއް ލިބިގެންގޮސްފައިވާ ކަމަށް ވެސް އަންހެނުންގެ ރޫޙުން މަޢުލޫމާތުދިނެވެ. .


Barcelona ah Neymar 8 million dollar dheyn jehijje | Mihaaru\nމީގެ ތިން އަހަރު ކުރިން 2017 ވަނަ އަހަރު ދުނިޔޭގެ ރެކޯޑް އަގެއް ކަމަށްވާ 245 މިލިއަން ޑޮލަރަށް ނޭމާ ޕީއެސްޖީ އަށް ބަދަލުވި ފަހުން އޭނާއާ އާއި ބާސެލޯނާގެ މެނޭޖްމަންޓާ ގިނަ މައްސަލަތަކެއް ޖެހުނެވެ. އެ ދުވަސް ވަރު ނޭމާ ވަނީ ބާސެލޯނާ އިން އޭނާ އަށް ލިބެން ޖެހޭ ބޯނަހެއް ނުލިބޭތީ އެ މައްސަލަ ކޯޓަށް ހުށަހަޅައިފަ އެވެ.\nނޭމާ ކޯޓަށް މައްސަލަ ހުށަހެޅީ ބޯނަހުގެ ގޮތުގައި ބާކީ ލިބެންޖެހޭ 31 މިލިއަން ޑޮލަރު ހޯދުމަށެވެ. އެކަމަކު އިއްޔެ ސްޕެއިނުގެ ކޯޓުން މައްސަލަ ބެލުމަށް ފަހު ނިންމީ ކޮންޓްރެކްޓުގައިވާ ބޯނަސް ލިބޭ އުސޫލާ ނޭމާ ހިލާފުވެފައިވާ ކަމަށާއި މި މައްސަލަ ކޯޓަށް ހުށަހަޅައި ކޮންޓްރެކްޓާ ހިލާފުވުމުގެ ބަދަލެއްގެ ގޮތުން ބާސެލޯނާ އަށް 8 މިލިއަން ޑޮލަރު ދައްކަން ނޭމާ ޖެހޭނެ ކަމަށެވެ. މި މައްސަލަ އެޕީލްކުރަން ނޭމާ އަށް ފަސް ދުވަސް އެބައޮތެވެ.\nސަންޓޯސް ދޫކޮށް 2013 ވަނަ އަހަރު ބާސެލޯނާ އަށް ބަދަލުވި ނޭމާ ވަނީ 2016 ވަނަ އަހަރު ބާސެލޯނާއާ އެކު އިތުރު ފަސް އަހަރުގެ އެއްބަސްވުމެއްގައި ސޮއިކޮށްފަ އެވެ. އެ ކޮންޓްރެކްޓްގައިވާ ގޮތުން އެއްބަސްވުން އާ ކުރުމުގެ ބޯނަހެއްގެ ގޮތުން ނޭމާ އަށް 46 މިލިއަން ޑޮލަރު ދޭން ވަނީ އެއްބަސްވެފަ އެވެ. އޭގެ ތެރެއިން 15 މިލިއަން ޑޮލަރަކީ ފުރަތަމަ ދޭން ޖެހޭ ޕޭމަންޓެވެ.\nނޭމާ އަށް ބާކީ ދޭން ޖެހޭ 31 މިލިއަން ޑޮލަރުގެ ޕޭމަންޓް ނުދޭން ބާސެލޯނާ އިން ނިންމީ ނޭމާގެ އެއްބަސްވުން އާ ކުރި ފުރަތަމަ އަހަރު ވެސް ރަނގަޅަށް ނުނިމެނީސް ކްލަބް ބަދަލުކުރުމުންނެވެ. އެ މައްސަލައިގައި ހިޔާލު ތަފާތުވެ ނޭމާ ނިންމީ މައްސަލަ ކޯޓުގައި ކުރިއަށްގެންދާށެވެ. ބާސެލޯނާ އިން ފަހުން ކޯޓުގައި އެދުނީ ބޯނަހުގެ ގޮތުގައި ނޭމާ އަށް އެ ކްލަބުން ދީފައިވާ 15 މިލިއަން ޑޮލަރުގެ އިތުރުން ލިބުނު ގެއްލުމުގެ ބަދަލުގައި 8 މިލިއަން ޑޮލަރު ހޯދާށެވެ. ކޯޓުން އިއްޔެ ނޭމާ އަށް އެންގީ ހަމައެކަނި ބަދަލުގައި ދޭން ޖެހޭ ބައި ދައްކާށެވެ.\nޕީއެސްޖީގައި ނޭމާ ބޭނުންވާ ވަރުގެ އެކަށީގެންވާ ކުރިއެރުމެއް ނުލިބޭތީ އަލުން ބާސެލޯނާ އަށް ބަދަލުވާން ނޭމާ އަންނަނީ މަސައްކަތްކުރަމުންނެވެ. ރިޕޯޓްތައް ބުނާގޮތުން ކުރިއަށް އޮތް ޓްރާންސްފާ މާކެޓްގައި ބާސެލޯނާ އިން ނޭމާ އަށް ބިޑްކުރާނެ އެވެ.\nސަޅި ފޭރި ކަނީ


ބަދު ނަސީބުގެ ހިޔަނި އެޅުމުން (2) – Esfiya\nހިތާމަ ބިރުވެރި ލޯބި 1 day ago\nބަދު ނަސީބުގެ ހިޔަނި އެޅުމުން (2)\nއެންމެ ސިކުންތަކަށްވެސް އެ ޖިންނިން ނަޒަރު ދުރު ކޮއްނުލާ ހައްވާދީ ކިޔަވަމުން ދިޔައެވެ. އެހެން އިންދާ ކުއްލިއަކަށް އޭތި ފުންމައިގެން އައިސް ހައްވާދީ އަޅާފައިވާ ބުރުގެ ތެރެއަށް ވަދެގަތެވެ. ހައްވާދީ ވިސްނާލަން އެންމެ ފުރުސަތެއްވެސް ނުދީ އޭތި އައިސް ހިފީ އޭނާގެ ކަރުގައެވެ.\n“މޮޔަ އިންސާނާ.. ކަލޭ ހީކުރީތަ އެމީހުންގެ އަޑު އަހަންނަށް އިއްވައިގެން އަހަރެން ކަލޭގެ މުށުތެރެއަށް ލެވިދާނެހެން.. އަހަރެން އަޅުވެތި ކޮށްގެން ގެންގުޅެވޭ ވަރަށް ވުރެ ކަލޭ ތިއީ މާ ބަލިކަށި މީހެއް.. އަހަރެން ބޭނުމިއްޔާ މިހާރުވެސް އަހަންނަށް ކަލޭގެ ދުވަސް ދުއްވާލެވިދާނެ.. އެކަމު އޭރުން އަހަންނަކަށް ކަލޭގެ ފަރާތުން ބަދަލެއް ނުހިފޭނެ.. ކަލޭ އަހަރެންގެ އާއިލާ ދުއްވާލި ދުވަހުން ފެށިގެން އަހަރެން މިއީ ކަލޭގެ އަޅެއް ނޫން.. އަހަރެން މިއީ ކަލޭގެ ހަތުރެއް.. އެއް އިރަކު ކަލޭ އަހަރެންނަށް ބޭނުންހާ ގޮތެއް ހެދިޔަސް މިހާރަކު ނުވާނެ.. ކަލޭ އަހަންނަށް އަހަރެންގެ އާއިލާ އަނބުރާ ގެނެސް ދެންދެން އަހަރެންގެ ކިބަޔަކުން ސަލާމަތެއް ނުވާނެ.. އަހަރެން މިއީ ޒަބޫރިޝްކަން ހަނދާން ނައްތާ ނުލާތި” އޭތީގެ ނަފްރަތުން ފުރިގެންވާ އަޑު ހައްވާދީގެ ކަންފަތް ބުޑުގައި ގުގުމަން ފެށިއެވެ.\nޒަބޫރިޝްގެ ބާރުގަދަ އަތް ހައްވާދީގެ ކަރުގައި ހިފާފާވާލެ ބާރު ކަމުން އޭނާގެ ނޭވާ ހޮޅި ބެދޭހެން ހީވާން ފެށިއެވެ. އެ ޖިންނި އޭނާ މަރާ ނުލާނެކަން އެނގޭއިރުވެސް ދެން މިއަދަކު ސަލާމަތް ނުވާނޭހެން ހައްވާދީއަށް ހީވާން ފެށިއެވެ.\n“އަހަރެން ދުވަހަކުވެސް ކަލޭގެ ބޭނުމެއް ފުއްދައެއް ނުދޭނަން.. ކަލޭ އަހަންނަށް ކިތަންމެ ބިރު ދެއްކިއަސް މި ހައްވާދީއެއް ބައްޔެއް ނުވާނެ” ނޭވާ ތާށިވަމުން ދިޔައިރުވެސް ހައްވާދީ ބުނެލިއެވެ.\n“ހަހަ.. މިހާރު ހައްވާދީ ތިއޮތީ އަހަރެންގެ އަތުތެރޭ.. މިރޭ އަހަރެން ކަލެއަށް ކޮންމެ ކަމެއް ކުރިއަސް ކަލެއަކަށް ގަދައެެއް ނުދެއްކޭނެ.. ކަލޭގެ ހަށިގަނޑު ތެރޭގަ އަހަރެންގެ ލޭ ހިނގާ ފުރާނައެއް އުފެދި މިދުނިޔެއަށް އުފަން ވަންދެން ކަލެއަކަށް އަހަރެންގެ ކިބަޔަކުން ސަލާމަތެއް ނުވެވޭނެ..” ޒަބޫރިޝް އެހެން ބުނެފައި ހައްވާދީގެ ކަރަށް ބާރުކޮއްލިއެވެ. އޭތީގެ ބޭނުމަކީ ހައްވާދީގެ ދުވަސް ދުއްވާލާކަށް ނޫނެވެ. އޭނާގެ ބާރު ހައްވާދީއަށް އެނގުމެވެ.\n“ކަލޭ އަހަރެން މަރާލިއަސް އަހަންނަށް ހެޔޮ.. އެކަމު ކަލޭގެ ތިއެދުމެއް މަށެއް ނުކޮށްދޭނަން.. ދުވަހަކުވެސް” ހައްވާދީ ހިއްވަރު ކޮށްފައި ވާހަކަ ދެއްކިއެވެ.\nހައްވާދީ އެހެން ބުނުމުން ޒަބޫރިޝް ހައްވާދީގެ ކަރުން ދޫކޮއްލިއެވެ. ތިން ވަރަކަށް ފިޔަަވަޅު ފަހަތައް ޖެހިލާފައި އޭތި ކޮންމެވެސް އެއްޗެކޭ ބުނެ ތުން ތަޅުވާލިއެވެ. އެއާއެކު ނުފެންނަ ބާރަކުން ހައްވާދީ މައްޗަށް ހިއްލުނެވެ.3ފޫޓެއްހާ މައްޗަށް ހިއްލިފައި ހައްވާދީ ބިންމައްޗަށް ވެއްޓުނެވެ. ގުޅައަކަށް ބިންމައްޗަށް ޖެހުނު ގޮތުން ހައްވާދީގެ އުނަގަނޑަށް ތޫނު ތަދެއް އެރިއެވެ. ހިރިލާނެ ހިއްވަރެއްވެސް ނެތިފައި ހައްވާދީއަށް އޮވެވުނެވެ.\n“ކަލޭގެ ނިކަމެތިކަން ވިސްނިއްޖެ ދޯ” ހައްވާދީ އާ ދިމާއަށް އަންނަމުން މަލާމާތުގެ ރާގަކަށް ޒަބޫރިޝް ބުނެލިއެވެ. ހައްވާދީގެ ގައިމަތީގައި ހަތަރު މޮށްގަނޑު ޖަހައިގެން އޮތް ޒަބޫރިޝް ދެއަތުން ހައްވާދީގެ ކަރުގައި ހިފިއެވެ. ދެން އޭނާ ކޮންމެ ކަމެއް ކުރިއަސް ހައްވާދީއަށް ގުޑާވެސް ނުލެވޭނެކަން އެނގުމުން ހައްވާދީގެ ދެލޮލުން ހޯސްލާފައި ކަރުނަ އަންނަން ފެށިއެވެ. ބިރުން ގޮސް މީހާ ތުރު ތުރު އަޅަން ފެށިއެވެ.\nދެން ޒަބޫރިޝް އޭނާއަށް ހަދާލާނީ ކިހިނެއް ބާއޭ ހިތަށް އަރަ އަރާ އޮށްވާ ސިހިގެން ދިޔައީ އެކޮޓަރީގެ ދޮރުގައި މީހަކު ޖެހި އަޑަށެވެ.\n“މާމާ..؟ މާމާ..؟” ކޮޓަރީ ދޮރުގައި ތަޅަމުން ދިޔަ5އަހަރުގެ ކުޑަ އަންހެން ކުއްޖާގެ އަޑަށް ޒަބޫރިޝްވެސް ސިހިފައި ބަލާލިއެވެ. އަދި ބޯ އަރި ކޮއްލާފައި ދޮރާ ދިމާއަށް ބަލާލީރު ނުލަފާ ހިނިތުންވުމެ އެމޫނުމަތީ ފަވާލިއެވެ.\n“ދަރިފުޅާ.. ނޫން.. މިތަނުން ދޭ” ހައްވާދީ ކިތަންމެ ވަރަކަށް ހަޅޭލަވަން ބޭނުންވި ނަމަވެސް އެއްވެސް އަޑެއް ބޭރެއް ނުވިއެވެ.\n“މާމާ ކޮބާތަ؟ ޔީޝް ބިރުގަންނަނީ.. މާމާ ދޮރު ހުޅުވަބަލަ” ދޮރުގައި ތަޅަމުން އެކުއްޖާ ގޮވަން ފެށިއެވެ.\nޒަބޫރިޝް ގުދުވެލާފައި ހައްވާދީގެ ކަންފަތް ބުޑުގައި އެއްޗެއް ބުނެލުމާއެކު އެ ކޮޓަރީގެ ދޮރު ހުޅުވިގެން ދިޔައެވެ. ކޮޓަރީގެ ދޮރު ހުޅުވުމުން ކުއްޖާ މާމާ އޭ ކިޔާ އެތެރެއަށް ވަދެގަތެވެ. ނަމަވެސް ދެވަނ ސިކުންތު ހައްވާދީގެ ގައިމަތީ އޮތް މަހްލޫގު އެކުއްޖާއަށް ފެނުމާއެކު ހަޅޭލަވައި ގަނެވުނެވެ. އަދި ހަބަރު ހުސްވެގެން ބިންމައްޗަށް ވެއްޓުނެވެ. އެހާ ބިރުވެރި ސިފައެއްގައި ހުރި އެ މަހްލޫގު ފެނިފައި އެ ޅަހިތަށް ކެތް ނުވީ ކަންނޭނގެއެވެ.\nހައްވާދީ ހަމަބިމަށް ތިރިވީ ދެވަނަ ފަހަރަށް ޒަބޫރިޝް އޭނާގެ ޖުމްލަ ތަކުރާރު ކޮށްލާފައި އެތަނުން ގެއްލިގެން ދިޔައީމައެވެ. އޯކަށް ދެމި ކެއްސަމުން ހައްވާދީ ބިންމަތިން ތެދުވިއެވެ. ބިންމަތީ އޮތް އޭނާގެ މާމަ ދަރިފުޅު ކައިރިއަށް ދިޔައިރު ހައްވާދީއަށް ރޮވެމުން ދިޔައެވެ.\nކުޑަ ކުޑަ ޔީޝާ އެނދުމަތީ ބާއްވާފައި ހައްވާދީ ގެއިން ނުކުތެވެ. ވެހެމުން ދިޔަ ބޯވާރެއާ ޖެހެމުން ދިޔަ ތޫފާނީ ވަޔަކަށް ފަރުވާލެއް ނެތި ހައްވާދީ މަގުގެ އެއްފަރާތަކުން ހިނގަމުން ދިޔައެވެ. މަގުމަތީގައި ދިއްލާފައި ހުރި ހޮޅިބުރިތަކުގެ ފަނޑު އަލިކަމުގެ ތެރެއިން ހައްވާދީ ދިޔައިރު ބައެއްފަހަރު ދުއްވާވެސް ގަނެއެވެ. މިހާރު ހައްވާދީ އުޅޭ ގޮތް ފެންނަ މީހަކަށް އެއީ ބޯ ހަމަޖެހޭ މީހެއްކަމާމެދު ޝައްކުކުރާނެއެވެ.\nބާރު ހިނގުމުގައި ހައްވާދީ މިސްރާބު ޖެހީ ފުދޭވަރަކަށް ދުރުގައި ހުރި އަލި ކަތީބުގެ ގެޔަށެވެ. މެދުގޯތީގައި ހުރި ބޯގަސްތަކު ތެރެއިން ގޮސް ހައްވާދީ އެތެރެއަށް ވަނެވެ. އަސްކަނީ ދަށުގައި މަޑު ކޮއްލާފައި އަވަހަށް އެގޭ ދޮރުގައި ޓަކި ދޭން ފެށިއެވެ. އިރުކޮޅަކު ޓަކި ދިންފަހުން ގޭގެ ދޮރު ހުޅުވާލީ މުސްކުޅި ފިރިހެނެކެވެ. ބޮލުގައި އެންމެ އިސްތައްޓެއްވެސް ނެތް އިރު އަލިކަތީބުގެ ދިގު ތުންބުޅި ވަނީ ހުދުވެފައެވެ. މޫނުމަތީގައި ރޫގިނަވެފައި ހަށިގަނޑުވެސް ގުދުވެފައި ހުރުމުން އެއީ 70 އަހަރުން މަތީ މީހެއްކަން އެނގެޔެވެ.\n“ނަމާދަށް އަރަންތޯ ތިއުޅެނީ؟” ހުދު ގަމީހާ ތާކިހަލެއް އަޅާއިގެން ހުރި އަލިކަތީބު ފެނި ހައްވާދީ އަހާލިއެވެ.\n“ނޫނޭ.. ހަމަ ދެންމެ އިޝާއިން މިފޭބީ.. މިހާރު ބަލިކަމުން މިސްކިތަކަށްވެސް ނުދެވޭ ވިއްޔަ.. ހައްވާދީ މިގަޑީގަ ކީއް މިތާ ތިކުރަނީ؟” ދޮރު ބޮޑަށް ހުޅުވާލާފައި އެތެރެއަށް ވަނުމަށް ދައުވަތު ދެމުން އަލިކަތީބު އަހާލިއެވެ.\n“މިއުޅެނީ ވަރަށް ބޮޑު ކަމެއް ލައި ގަނެގެން..” އެތަނުގައި ހުރި އަނދަރާދު ގޮނޑިއެއްގައި އިށީންނަމުން ހައްވާދީ ބުނެލިއެވެ.\nބޮޑު އަށިމަތީ އިށީންނަމުން އަލިކަތީބު ބޯޖަހާލީ ބޮޑުކަމެއް ދިމާވެގެން ނޫނީ ހައްވާދީ މިގަޑީގައި ނާންނާނެކަން އެނގެޔޭ ބުނަމުންނެވެ.\n“ތިވާހަކަ ދައްކާނީ މިތާކު ނޫން… ހިނގާ.. އެހެރަ ކޮޓަރިއަށް” ވެގެން އުޅޭގޮތް ކިޔައި ދޭން ހައްވާދީ އަނގަ ހުޅުވާލިތަނާ އަލިކަތީބު ބުނެލިއެވެ. އަލިކަތީބުގެ ދަރިންނަށް އިވޭވަރަށް އެވާހަކަ ދައްކަން ބޭނުން ނުވާތީއެވެ. އަލިކަތީބާއެކު އޭނާގެ ކިޔަވާ ކޮޓަރިއަށް ވަދެ ހައްވާދީ މިރޭ ދިމާވި ހުރިހާ ވާހަކައެއް ކިޔައިދޭން ފެށިއެވެ. ހައްވާދީގެ ވާހަކަ އަޑުއަހަމުން ދިޔައިރު އަލިކަތީބުގެ ނިތް ކުރިމައްޗަށް ރޫތަށް ގިނަވަމުން ދިޔައެވެ.\n“އަހަންނަށް ހީވަނީ ދެން އޭތި ދިމާކޮށްްލާނީ އަހަރެންގެ ދަރިފުޅާހެން” ހައްވާދީ މިހެން ބުނިއިރު ދެލޯ ފެންކަޅި ވިއެވެ.\n“މިހުރިހާ ކަމެއްވެސް މިދިމާވީ ހައްވާދީގެ މޮޔަކަމުން.. ބަލަ އެންމެ ފުރަތަމަ އަހަރެން ހައްވާދީީއަށް މި މަސައްކަތް ދަސްކޮއްދިން އިރު ނުބުނަންތަ އެ ފަދަ މަހްލޫގުން އަޅުވެތި ކުރެވޭނީ ވަކި މިންގަނޑަަކަށޭ. ހިސާބަށްވުރެ މައްޗަށް ކަންތައް ދަންޏާ އެކަމުން ނުކުންނާނީ ހިތި ނަތީޖާއެކޭ.. އޭތި ހައްވާދީގެ ފަރާތުން އެހިފަނީ ދުސްމަނީ ބަދަލެއް..” އަލިކަތީބު ބުނެލިއެވެ.\n“އެއީ އަހަނަށް އެޅުނު ޅަ އެއްޗެއް.. ހަގީގަތުގަ އަހަރެން ޒަބޫރިޝްގެ އާއިލާ އަންދާލީ ގަސްތަކު ނޫން..” ހައްވާދީ އަށް އޭނާއަށް ކުރެވުނު ކުށް އިހްސާސް ކުރެވުނެވެ.\n“މިރޭވެސް ހައްވާދީ ތިހެދީ ވަރަށްބޮޑު ގޯހެއް.. އެހެން މީހުން އުޅޭ ތަންތާ އެފަދަ ބޮޑުކަމެއް ކޮށްގެން ނުވާނެއްނު.. މިކަހަލަ ކަންތަށް ކުރަންޖެހޭނީ ވަރަށް އެކަހެރި ވެގެން.. ހައްވާދީ ތިކުރި ކަމަކުން ހުރިހާ ގެއްލުމެއް އެލިބުނީ އެމަންޖެއަށް.. ޒަބޫރިޝްެގެ ކަންތައް ހުންނަގޮތުން މިއީ އެހާ ފަސޭހަ ކަމަކަށް ނުވާނެ..” އަލިކަތީބު ނިއްކުރިމަތީ ފިރުމާލަމުން ބުނެލިއެވެ.\n“އަހަރެން ދެން ކިހިނެއް ހަދަންވީ..” އަލިކަތީބު ހާސްވި ވަރަކަށް ހައްވާދީވެސް މާޔޫސް ވަމުން ދިޔައެވެ.\n“މިވަގުތު އަހަރެމެންނަށް ކުރެވޭނެ މާބޮޑު ކަމެއް ނެތް.. ޒަބޫރިޝް ހައްވާދީ ކައިރީ ބުނިހެން އޭނަ އެމަންޖެއާ ދިމާކޮއްލާނީ އެމަންޖެ ބޮޑުވީމަ.. މިވަގުތު އެމަންޖެގެ ފަރާތުން އޭނާގެ އެ ބޭނުމެއް ނުފުއްދޭނެ.. ޖިންނީންނަކީވެސް އެމީހުންގެ ބުނާ ބަހުގަ ހިފަހައްޓާ ބައެއް. އެމަންޖެ ޒުވާން ފުރައަށް އެޅުމުން ނޫނީ އޭނަ ދެނެއް ނާންނާނެ.. ޒަބޫރިޝް ފިލައިގެން އުޅޭ ހާ ހިނދަކު އަހަރެމެނަކަށް އޭނަ ނައްތައެއް ނުލެވޭނެ..” އަލިކަތީބު ބުނެލިއެވެ.\n“ދެން އެކުއްޖާގެ ދުވަސް ދުއްވާލަންދެން އަހަރެމެން ބަލަން ތިބެންވީތަ..” ހައްވާދީ ރުޅިގަދަވިއެވެ.\n“އަހަރެން ދޭނަން ތަވީދެއް.. އޭތި އެމަންޖެގެ އުނަގަނޑުގަ އައްސާ.. އެކަމު މިއިން އެއްވެސް ވާހަކައެއް އެއްވެސް މީހަކު ގާތު ނުދައްކާތި.. މިކަން އެނގި އެމަންޖެ ބިރުގަނެއްޖެ ނަމަ އެ ޖިންނީގެ އުނދަގޫ ބޮޑުވެސް ވެދާނެ.. މިއީ އަހަރެމެން ދެމެދު އޮތް ސިއްރެއްގެ ގޮތުގަ ބާއްވާ” އަލިކަތީބު ކޮށްލީ އަމުރެކެވެ.\nއަލިކަތީބުގެ ގެއިން ހައްވާދީ ނުކުތް އިރު ވަނީ ގޮތް ހުސްވެފައެވެ. އަމިއްލައަށް ކުރެވުނު މޮޔަކަމަކުން އެ ކުޑަ ދަރިފުޅުގެ ދިރިއުޅުމަށް ބަދުނަސީބުގެ ހިޔަނި އެޅިއްޖެކަން އެނގުމުން އަމިއްލަ ނަފްސު ކުށްވެރި ކުރެވުނެވެ.\nAlhey dheem&eekku vaahaka Ige first paragraph noon ehn evves ehcheh N ufeney\nAlun upload kohdhey vee ennu\nSorry v bodah..\nv avahah mi part alun up kolla dheynan.\nމިޙަޔާތާ ދުރުނުވޭ (9ވަނަބައި)\nލޯބި January 17, 2015\nފުރަތަމަ ލޯބި (3ވަނަ ބައި)\nލޯބި August 4, 2014\nހިތާމަ އެހެނިހެން މަޖާ ލޯބި September 14, 2019\nވުމުން ހިތެއްގެ މިލްކުގައި 7\nއެހެނިހެން މަޖާ ލޯބި December 8, 2018\nއައިނާ 8 (އަށްވަނަބައި)\nހިތާމަ އެހެނިހެން މަޖާ September 22, 2019\nލޯބި November 29, 2020\nވަގުތު ފާއިތުވުމުގެ ކުރިން…\nހިތާމަ September 8, 2015


"Kehtherikan Kolhunlaigen" Gamu Dhaairaa Ge MDP Zuvaanun Magumahchah Nikumejje - Vaguthu\n"ކެތްތެރިކަން ކޮޅުންލައިގެން" ލ.ގަމު ދާއިރާގެ އެމްޑީޕީ ޒުވާނުން މަގުމައްޗަށް ނިކުމެއްޖެ\n10 މަސް ކުރިން ( ޖުލައި 23, 2021 )\nގަމުގެ ޒުވާނުން މިއަދު ބޭއްވި ސައިކަލް ބުރު\nލ.އަތޮޅު ގަމު ދާއިރާގައި ސަރުކާރުން ކުރިއަށް ގެންދަން ވައުދުވެފައިވާ ގިނަ މަޝްރޫއުތަކުގެ އެއްވެސް އަމަލީ މަސައްކަތެއް ކުރިއަށް ނުދާތީ އާއި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ވައުދު ވެފައިވާ ގޮތައް ކައްދޫ އެއާޕޯޓް އިންޓަނޭޝަނަލް ފެންވަރަށް ތަރައްގީ ކުރުމުގެ މަސައްކަތް ކުރިއަށް ނުދާތީ އާއި، ސަރުކާރާއިމެދު ހުރި ކަންބޮޑުވުންތައް ސަމާލުކަމަށް ގެނައުމަށް ލ.ގަމު ދާއިރާގެ އެމްޑީޕީ ޒުވާނުން މިއަދު ސައިކަލް ބުރެއް ބާއްވައިފިއެވެ.\n"ކެތްތެރިކަން ކޮޅުންލައިފި" ނަމުގައި އެމްޑީޕީގެ ގަމު ދާއިރާގެ ޒުވާނުން އިންތިޒާމް ކުރި ސައިކަލް ބުރުގައި ބައިވެރިވި ޒުވާނަކު "ވަގުތު" އަށް މައުލޫމާތު ދެމުން ބުނީ ގަމު ދާއިރާއަށް ސަރުކާރުގެ ގިނަ ވައުދުތަކެއްވި ނަމަވެސް އެވައުދުތައް ފުއްދުމުގެ އަަމަލީ މަސައްކަތްތައް ކުރިއަށް ނުދާކަމަށެވެ.\n"ގަމުގައި ފެނުގެ ހިދުމަތް ދިނުމުގެ މަޝްރޫއު އާއި، މަގުތަކުގައި ތާރު އެޅުމުގެ މަޝްރޫއާއި، ކެންސަރު ހޮސްޕިޓަލްގެ މަޝްރޫއާއި، އެއާޕޯޓް އިންޓަނޭޝަނަލް ކުރުމުގެ މަޝްރޫއާއި ފެނަކަ އޮފީސް އިމާރާތުގެ މަޝްރޫއު ވެސް އެއްވެސް ވަރަކަށް ކުރިއަކަށް ނުދޭ. ހޮސްޕިޓަލް ޓާޝަރީ ފެންވަރަށް ތަރައްގީ ކުުރުމަށް ވެސް އެއްވެސް މަސައްކަތެއް މިހާރު ކުރެވެމުންދާ މަންޒަރެއް ނުފެނޭ. ޒުވާނުންގެ ކަންބޮޑުވުންތައް މިއަދު ހާމަކުރަން މަޖުބޫރުވީ މިހެން ކަންތައްތައް ހުރުމުން." ގަމުން ވާހަކަދެއްކި ޒުވާނަކު ބުންޏެވެ.\nއިތުރު ޒުވާނަކު ބުނީ ކޮންމެ އިންތިހާބަކާއި ދިމާކޮށް ރައްޔިތުން ގުނބޯ ހެއްދުން ނޫންކަމެއް އެމްޑީޕީން ނުކުރާ ކަމަށެވެ. "މަގާމު ލިބުމާއިއެކު ޒުވާނުންގެ މަތިން ހަނދާން ނައްތާލަނީ. ޒުވާނުންގެ ހިޔާލެއް މަޝްވަރާއެއް އެއްވެސް ކަމެއްގައި ނުހޯދާ. ރަށުގައި ތިބި ކޮރަޕްޓް މީހުން ހިމެނޭ ކުޑަ ކޮމެޓީއަކުން ކުރާކަމެއް ކުރަނީ. ކުޑަކޮމެޓީން ބޭނުންވާ މަންފާތަކެއް އެމީހުންނަށް ހޯދައިދިނުން ކުރާ ކަމަކީ." އެޒުވާނާ ބުންޏެވެ.\nގަމުން ވާހަކަދެއްކި ޒުވާނަކު ބުނީ ކައްދޫ އެއާޕޯޓް އިންޓަނޭޝަނަލް ފެންވަރަށް ތަރައްގީ ކުރުމުގެ މަސައްކަތް ކުރިއަށް ނުދާއިރު އެއާޕޯޓް މިހާރު އޮތީ ޑޮމެސްޓިކް ފްލައިޓްތައް ވެސް ޖެއްސުން ނުރައްކާތެރި ހާލަތެއްގައި ކަމަށެވެ. "އެއާޕޯޓް ރަންވޭ މަތިން ހިލަކޮޅުކޮޅު ނައްޓާލައިގެން އެބަދޭ. އެގޮތައް ހިލަކޮޅުތައް ނައްޓައިގެން ގޮސް ފްލައިޓްގެ ނުރައްކާތެރި ތަނެއްގައި ޖެހިއްޖެނަމަ ހިތާމަވެރި ހާދިސާއެއް ހިނގުމަކީ ވަރަށް ކައިރި ކަމެއްކަމަށް ދާއިރާގެ ތަޖުރިބާކާރުން ވެސް ވިދާޅުވޭ. އެއާޕޯޓް ހިންގަން ސިފައިންގެ ޖެނެރަލުންތަކެއް އައްޔަން ކޮށްގެން ވައްކަން ކުރުން ނޫންކަމެއް ނުކުރޭ." އޭނާ ބުންޏެވެ.\nގަމު ދާއިރާގެ މަޖިލިސް މެންބަރަކީ އެމްޑީޕީ އަށް ނިސްބަތްވާ މުހައްމަދު ވިސާމް އެވެ. ގަމު ކައުންސިލްގެ ހަތް މެންބަރުންނަކީ އެމްޑީޕީގެ މެންބަރުންނެވެ. އަންހެނުންގެ ތަރައްގީ އަށް މަސައްކަތް ކުރާ ކޮމެޓީގައި ވެސް އެންމެ މެންބަރަކު ފިޔަވައި ދެން ތިބީ އެމްޑީޕީ މެންބަރުންނެވެ.\nގަމުގެ ޒުވާނުން މައުލޫމާތުދޭ ގޮތުގައި ގަމު ދާއިރާގެ ޒުވާނުންގެ އަޑު ސަރުކާރަށް އިވެންދެން ގަމު ދާއިރާގެ ޒުވާނުން ކުރިއަށް އޮތްތަނުގައި ވެސް ގިނަ ހަރަކާތްތަކެއް ކުރިއަށް ގެންދިއުމަށް ވަނީ ރާވާފައެވެ.\nރިޟްވާން ބައްޕަގެ ނުރުހުން ސަރުކާރަށް، "މުޒާހަރާތަކަކީ ވެރިކަން ހޯދަން ޖެއްސި މަޅިއެއް"\nފަޔާއާއި އެކު 2023 ކާމިޔާބު ކުރުމަށް ރަނގަޅު މިސްރާބަކަށް ދަތުރު ކުރާނެ- ރައީސް ސޯލިހް\nފަސް ރަށެއްގެ އަންހެނުންގެ ކޮމެޓީގެ ޕްރައިމަރީގައި ވާދަކުރަން އެމްޑީޕީން ހުޅުވާލައިފި\nޖުލައި 23, 2021 21:41\nއަޑުލައްވަލައްވާ ތިބޭ މިސަރުކާރެއް މި އޮޑިއެއް ނުފެތޭނެ އަޑިއަށް ދާނީ3ބޮކިޖަހާފަ\nޖުލައި 23, 2021 21:47\nދެންތިބޭ އަލަކެވިފަ މުޅިގައިގަ ރީދޫއުނގުޅައިގެން ބޯންއުޅުން ބޮނޑި ތިއޮތީ ރަގަޅައް ބޮވިފަ ވަރައް ރީތިކޮއް ވައުދުތައް ފުއްދަ ދޭނެ އެތަން ބަލަންތިބޭ ދެލޯސާފު ކޮއްގެން. މަހަމަ ހިނި އަންނަނީ\nޖުލައި 23, 2021 22:02\nއމ ޑ ޕ އަކީ މަކަރާއި ޙީ ލަތުގެ ޕީ އެޗް ޑީ ހޯ ލްޑަރއެއް\nޖުލައި 23, 2021 22:04\nކަލޭމެން މިއަދު ތިހެންކިޔާފަ މާދަމާވެސް ހަމަލާރިކޮޅެއް ދޭއިރައް ވޯޓުދޭނެ އިހުސާންތެރިކަން ނެތީމަ ވާނީތިހެން ކިތަންމ ވަރަކައް އަޑުގަދަ ކުރިޔަސް މިސަރުކާރަކައް އަޑެއް ނީވޭނެ\nޖުލައި 23, 2021 22:10\nމިސަރުކާރުން ކޮވިޑް ޕްރޮޖެކްޓް އޮތީ ބަޖެޓް ގައި\nޖުލައި 23, 2021 22:22\nބަލަގަ އެކުދިން ކޮޅު އެނިކުތީ އެން ޑީ ޕީ ގައި ގަޓު ހުރިކަން އެހެން ޕާޓީ ތަކަށް އަންގާ ލުމުގެ ގޮތުންނޭ ސާބަސް ސާބަސް ކުރިއަށް\nޖުލައި 23, 2021 22:28\nމިމީ ހުން މޮޔަވީތަ ގަމުގައި ކިތައް ފަހަރު ކޮއިޑް ފެތުރިގެން ދިޔަތޯ އެއީ ތަރައްގީ ކޮއިޑް ތަރައްގީ ނުފެނޭތަ ކިތައް މީހުން މަރުވެ ގެން މިދަނީ ކާކުތަ ޒިއްމާ ނަގަން ޖެހެނީ\nކަލޭމެންއަތުން ވޯޓު ގަތީނު ދެންކޮންބުރެއްޖަހާކަށް\nޖުލައި 23, 2021 22:32\nކަ ލޯ އެޅިހާބަތަކަށް ރިހަވީމަވާގޮތްތީ ކިތަމެ ވަރަކަށް ސައިކަ ލް ބުރުޖެހިޔަސް މިސަރުކާރަކަށް ހަމައެއްކަމެއްވެސް ނުކޮއްދެވޭމެ މިހާރު މިރާއްޖޭގެ ހުރިހާ ބާރެއް އޮތީ އިންޑިޔާ އަށް ތިމާމެެން ސައިކަ ލް ބުރުޖަހަން ތާރުއަޅައި ދިންމީހާ ނުޙައްޤުން ޖަ ލަށް ލާފައި ގެނައި ހެޔޮވެރިކަން މުޅި ރަށުގައި ލާދީނީ ފިކުރުގެ މެޖޯރިޓީ ކިހާސަޅިދޯ ތިމާމެނަށް ހެޔޮކަމެއް ކޮދިން މީހާއަށް ދިނީ ތެޔޮހަމެއް ދެންވެސް އެމްޑީޕީން ލާރިކޮޅެއްދިއްކޮއް ލާއިރަށް އޯކޭވާނެ ލާރިކޮޅުހުސްވީމަ ބުނާނެ އަހަ ތިމައްނަގެ ހަޔާތުގައި ހެނދުނުއެންމެބޮޑޮ ގޯހަކީ އެމްޑީޕީއަށް ދެވުވޯޓޭ އެހާވެސް ބީތާވެފަ ގަމާރުވާނެ ލ.ގަމު ޒުވާނުން މުޅިރަށް ހަ ލާއްކުރަނީ އެމްޑީޕީ ޒުވާނުން ކޮންމެފަހަރަކު ކެއްޕޭނުތެރޭގައި އެމްޑީޕީން ޒުވާނުންނަށް ލާރިތައްބަހާނެ ހަމަ ބަހާ ލާއިރައް ޒުވާނުންގޮސް އެމްޑީޕީއަށް ވޯޓުތައްއަޅާ ލާނެ ގަމުޒުވާމުންނަކީ އެމްޑީޕީން ޖަޖާހާބެރަކަށް ނަށަންފިބޭބަޔެއް!\nޖުލައި 23, 2021 22:43\nއަންނި ގެ ކަމެއް\nޖުލައި 23, 2021 23:07\nއިންތިހާބު ކައިރިވާއިރަށް އެމްޑީޕީ މީހުން ގޮސް ދެފައިގާ ދޫ ލާފައި ރޮއިހޭރިގަންނާނެ. ހީވާނީ އެމީހުންނޭ ކުރިންވެސް ކަންކަންކޮށްދިނީ. ދެންވެސް އެމީހުންނަށޭވާނީ. ފަސްބައި ކާފޫރަށްވުރެ ހުދުވާނޭ. ދެން އެވީ އެމީހުންގެ އެމީހުންގެ ކަމެއްނެތި ފެންނުވަރާ ސޯސަ ލްމީޑިއާ މީހުން ލައްވައި އެމްޑީޕީ އާއި އިނދިކޮޅު މީހުންގެ ދޮގުވާހަކަ ފަތުރައި ބަޑުނާމު ކުރަން. މިހެންވީމަ ގަމު ކަހަ ލަ ގަޅިން އުޅޭ ބަޔަކަށް ހީވާނެ ލައްކައެކޭ. އަވަހަށް އެމްޑީޕީއަށް ސަޖިދަ ޖަހަނީ. ތެދުވާއިރު ދިމާ އިނދިކޮޅަށް ކަންތައްވެނިމި ޖެހިފޮޑި ބުޑަށްވަދެފައި އޮންނަނީ.\nދެންތިބޭ އަތްޖަހަން. ބާރަށް އަތްޖަހަން.\nޖުލައި 23, 2021 23:17\nތިދާއިރާގެ މެންބަރ އެހުންނަނީ ބުރޯ އަންގާގޮތަށް މަސައްކަތް ކުރަން އަބަދު ރައިސްގެ ފަހަތުގަ.\nޖުލައި 23, 2021 23:46\nކޮބާތަ އިސްމާލު ޢަލީ... ގައިމުބުނި އަތޮޅު ރައީސްކަން ލިބުނީމަ ތިކަންކަން ކުރާނަމޭ.. އިއްސެވެސް ޖެހީ ހުސް ޖަމަލުފޮޑި އުތަ.\nޖުލައި 24, 2021 00:05\nއަހަރުމެން މި ތިބީ އަންނި ފަހަތުގައި. އިބޫ ކަލޭ މޮޔަވެގެން ނޫޅެ\nޖުލައި 24, 2021 00:08\nރައީސް ޔާމީނު ބޮޑު ދިގުމަގެއް ހަދާދިނަސް މިސަރުކާރަކަށް ގަމަށް އެއްވެސް ކަމެއް ކޮށް ނުދެވޭނެ. މެކުނު ފުމުނަކަސް ގާހަކައަކަށް ނުފުމެވޭނެ. ޗައިނާ ކުރާކަންތައް އިންޑިޔާ ކުރާނީ ކިހިނެތް. ރައީސް ޔާމީނު ކުރާހެން އިބުސޯލިހަކަށް ހަމަ އެެއްކަމެއްވެސް ނުވާނެ\nޖުލައި 24, 2021 00:09\nއެމީހަކަށް ޖެހުނު ތަނަކުން ކަނީ ހުރިހައި ޕާރޓީ އަކުންވެސް ވަކި ބައެއްނޫން ހުސް ވަގުން ކޮރަޕްޓްވެ މުޅި ޤައުމު ލޫޓްވާލައިފި މި ވޭތިވެދިޔަ 15 ވަރަކަށް އަހަރު ދެން ރައްޔިތުން ނަށް ކޮށްދޭނީ ކޮން ކަމެއް؟\nޖުލައި 24, 2021 00:10\nތިޔައީ ޕީ.ޕީ ދުދިންގެ ކުޑަކޮމިޓީން ކުރި މުޒާހަރާއެއް.\nޖުލައި 24, 2021 01:45\nސްޕަމެޖޯރިޓީގެ ބާނީ ގެ މޮޅު ސްޓަންޓެއްތަ ތި ޖައްސާލަނީ! މިގައުމަށް ދެންވެސް ކަމެއް ކޮށްދެވުނިއްޔާ ކޮށްދެވޭނީ އެމް ޑީ ޕީ އަށޭ ކެެެނެރީގޭ ކަލޭގެ ގޮވާ އަޑުގަދަކުރަމުން ދުވުނު ލ އަތޮޅު މީހުންގޮވާގެން މާލޭ ތެރޭގައިވެސް! މި ޖެހުނީ ކޮންތާކު! މީގެ ކުރިން ހުރި ވެރިމީހާ ކޮށްލަދިން ވަރުވެސް ނުވީ މި! ދެންއޮތީ 2023 އަށް ކެެނެރީގޭ ކަލޭގެ ބޭރުގައި ޑޮލަރު ހޯދަނީ ގައުމު ފަޟީޙަތްކޮށްގެން އެހެރަ! ޝާހިދު އިންޑިޔާގައި މިލިއަނުން ލާރި ނެގީ ކައުންސިލޭ ކިޔާގެން މޮހޮނަށް ދޯނި ދޭހެން ބާރުތައް ކައުންސިލަރުންނަށް ދީގެން! ލާރިގަނޑުވެސް ކުރިޔަށް އޮތް ދެ އަހަރު ދިރުވާލާނީ! ބާރަށް އަތްޖަހަން ވާނީ! 2023އަށް ވެސް!\nޖުލައި 24, 2021 01:49\nހަވަރު ތިނަދޫގަ ބޭއްވި ޖަ ލްސާއެއްގަ ވެސް ރައީސް ވިދާޅުވި ކާޑެއްދޫ އެއާޕޯޓު އިންޓަނޭޝަނަލް ކުރާނަމޭ ތިނަދޫގަ އިންޓަނޭޝަނަލް ސީޕޯޓެއް ގާއިމްކޮއްދޭނަމޭ. ޓާޝަރީ ހޮސްޕިޓަލ ލެއް އަޅާދަެނަމޭ. ދައުރު ދެބައިވެގެން ދިޔައީ އަދީ އޭގެ ތަނެއް ލޮ ލު ނުފަޅާ. އެމްޑީޕީ ސަރުކާރަކުން ތިނަދުއަށް ކޮއްދެވުނު އެއްކަމެއްވެސް ނެތް. އެކަމަކު ހަވަރު ތިނަދޫގަ ތިބި އެމްޑީޕީ މީހުންނަށް އެވަރެއް ހަމަނެތް.\nޖުލައި 24, 2021 05:34\nބޮޑު ވަޒީރުގެ ރޭވުންތެރިކަން ...\nޖުލައި 24, 2021 10:55\nބަލަ ޒުވާނުން ކީއްވެހޭ އެމީހުނައްވޯޓް އަޅަންވީ ރައީސްޔާމީން ތަރައްގީގެ ބޮޑެތި މަސްރޫއުތައް ލާމުގަ ކޮއްދީދީ ހުއްޓާ ވިސްނާލަބަލަ ވަގުތީ ފައިސާ ފޮއްޗަކައް ސިކިނޑި ވިއްކާލީމާ ތިމާ ދިރިއުޅޭ ވެއްޓައް އަންނަ ނިކަމެތިކަން ކުރިން ނުވިސްނާނަމަ ވާއެތި މިވަނީ މިހާރު ތިހެން ގޮވާފަ އިންތިހާބު ކައިރިވީމާ ކޮންމެމިހެއްގެ އަތައް 5000 ދީނީމާ އިތުރު 6މީހުންގެ ވޯޓް އެބަބަދަލްކޮއްލާ ޒުވާނުންނޭ މި ވިސްނުން ބަދަލް ނުވާހާ ހިދެއްގާ ތިޔަތަން ރަގަޅެއްނުވާނެ\nޖުލައި 24, 2021 19:10\nރަގަޅަށް ތިވާނީ އެއް ވެސް ކަމެއްް ކޮއްދޭނެކަމެއްނެއް


Ravaau hayyaru kuree Aniyaaverikamah hiyvarudhin kamuge thuhumathugai\nރަވާއު ފުލުހުންގެ ހައްޔަރަށް ދިޔައީ މުޖްތަމައު ތެރޭގައި ފިތުނުފަސާދަ އުފައްދައި ހަރުކަށި ވިސްނުން ފެތުރުމުގެ ތުހުމަތުގައި\nރަވާއު ހައްޔަރުކުރީ އަނިޔާވެރިކަމަށް ހިތްވަރުދިންކަމުގެ ތުހުމަތުގައި\n26 އޮކްޓޯބަރ 2019, 21:42 |\nއަނިޔާވެރިކަމަށް ހިތްވަރުދިން ކަމުގައި ތުހުމަތުގައި ފުވައްމުލަކު ހޯދަޑު އަވަށު ޒުވާނަކު މިއަދު ފުލުހުން ހައްޔަރުކޮށްފިއެވެ. ކޯޓުއަމުރެއްގެ ދަށުން މިއަދު ފުލުހުން ހައްޔަރުކޮށްފައި ވަނީ އުމުރުން 19 އަހަރުގެ އަލީ ރަވާއު އެވެ.\nރަވާއު ހައްޔުރުކޮށްފައި ވަނީ ވީޑިއޯ ކްލިޕަކާއެކު މީހަކު މަރަން ފަސްނުޖެހޭނެ ކަމަށް ބުނެ ކުރި ޓްވީޓަކާއި ގުޅިގެން ކަމަށް މައުލޫމާތު ލިބެއެވެ. މީޑިއާ މައުލޫމާތުތަކުން އެނގޭ ގޮތުގައި ސޯޝަލް މީޑިއާގައި މީހުންނަށް މަރުގެ އިންޒާރުދީ، މުޖުތަމައުގައި ބިރުވެރިކަން އުފެދޭގޮތަށް އަނިޔާވެރިކަމަށް ހިއްވަރު ދެމުންދިޔަ މައްސަލައެއްގައި ފުލުހުން ވަނީ ރަވާއު ހައްޔަރުކޮށްފައެވެ.\nއެމައްސަލަ އިތުރަށް ތަހުގީގު ކުރަމުން އަންނަ ކަން ފުލުހުން ވަނީ ހާމަކޮށްފައެވެ. ނަމަވެސް ހައްޔަރުކުރީ ކާކުކަން ފުލުހުން ހާމަކޮށްފައެއް ނުވެއެވެ. ފަހުން އެޓްވިޓަރ އެކައުންޓްވެސް ޑިލީޓްކޮށްފައިވާ ކަމަށްވެއެވެ.\nދާދި ފަހުން ފުލުހުން އިލްތިމާސްކޮށްފައި ވަނީ، އެމްޑީއެންގެ ރިޕޯޓުގެ މައްސަލައާއި ގުޅިގެން ވަގުތުގެ ބޭނުންކޮށް މުޖްތަމައުގައި ރުޅިވެރިކަމާއި ނަފްރަތު ނުއުފެއްދުމަށް އެވެ. އަދި އެފަދަ އަމަލުތައް ކުރާ ފަރާތްތަކާއި މެދު ގާނޫނީ ފިޔަވާޅު އަޅާނެކަމަށް އާއްމުކޮށް ވަނީ އިއުލާންކޮށްފައެވެ.\nސޯޝަލް މީޑިއާގައި މީހުން ފުރާނައަށް ގެލުން ދިނުމަށާއި އަނިޔާވެރި އަމަލުތައް ހިންގުމަށް ގޮވާލި ކަމުގެ ތުހުމަތުގައި އާއިި ޓެރަރިސްޓު ޖަމާއަތްތަކުގެ ނިޝާންތަކާއި، ލިޔެ ކިޔުންތައް ޝޯޝަލް މީޑިއާގައި އާއްމުކުރުމާއި ގުޅިގެން މީގެ ކުރިން ވެސް ފުލުހުން ވަނީ 27 އހަރުގެ މީހަކު ހައްޔަރުކޮށްފައެވެ. އަދި އޭނާގެ ބަންދުގެ މުއްދަތު ކޮޓުން ވަނީ 15 ދުވަހަށް އިތުރުކޮށް ފައެވެ.\nބައެއް މީހުން ބުނާގޮތުން މިއީ ބަޔަކު އަޑީގައި ތިބެގެން ޒުވާން ކުދިން ލައްވާ ކުރުވާ ކަމެކެވެ. ސަރުކާރުން ފިޔަވަޅު ނާޅާނެ ކަމަށް ބުނެ ސަރުކާރާއި މެދު އާއްމުންގެ ހިތްތަކުގައި ނަފުރަތު އުފައްދައި އިތުބާރު ގެއްލުވާލަން ސިޔާސީ ފަރާތްތަކުން ކުރާ ކަމެއް ކަމަށް ވެސް ބައެއް މީހުން ސިފަކުރެއެވެ.\nއިސްލާހު ކުރެވުނު ޓެރަރިޒަމްގެ ޤާނޫނުގެ ދަށުން ފުލުހުންނަށް ބޮޑެތި ބާރުތަކެއް ދީފައި ވާއިރު، ފުލުހުން ބުނެފައި ވަނީ މިފަދަ މައްސަލައް ތަހުގީގު ކޮށް ފިޔަވަޅު އަޅާނެ ކަމަށް ބުނެފައެވެ. މީހަކަށް ގެއްލުމެއް ދޭން ގޮވާލުމަކީ ޓެރަރިޒަމްގެ ގާނުނޫނު ކުށެކެވެ. އަދި އެފަދަ ކަމަކަށް ހިތްވަރުދޭ ޕޯސްޓްތައް ޝެއަރ ކުރުމާއ، ޓެރަރިސްޓް ޖަމާއަތްތަކުގެ ލޯގޯއާއި ދިދަ އަދި ޝިއާރުތައް ބޭނުންކުރުމަކީ ވެސް ކުށްވެރިވާނެ ކަމެކެވެ. މިއީ މިއަދު އެންމެން ވެސް ހޭލުންތެރިވާން ޖޭހޭ ކަމެކެވެ.\nއެމްޑީއެން ރިޕޯރޓާއި ގުޅޭ ގޮތުން އިސްލާމިކް މިނިސްޓްރީ އިންނާއި، އެޑިއުކޭޝަން މިނިސްޓރީ އިންނާއި ފުލުހުން އަންނަނީ މައްސަލަ ތަހުގީގު ކުރަމުންނެވެ.\nދިނާއި ދެކޮޅަށް ބާޔަން ނެރުނު ޖަމްއިއްޔާގެ ހަރަކާތްތައް ހުއްޓުވައި މައްސަލަ ތަހުގީގު ކުރަމުން އަންނަކަން ކަމާއި ބެހޭ ސަރުކާރުގެ އިދާރާތަކުން ވަނީ ހާމަކޮށްފައެވެ. އެފަދަ މައްސަލަތަކަކީ ބަލަންޖެހޭ އަދި ފިޔަވަޅު އަޅަންޖެހޭ މައްސަލަތަކެއް ކަމާއި މެދު ދެބަސްވާ ބަޔަކު ދިވެހި މުޖުތަމިއުގައި ނެތޭވެސް ބުނެވިދާނެއެވެ. އެފަދަަ ކަންކަމުގައި އަމަލުކުރަން ވީގޮތް ދީނީ އިލްމުވެރިން ވަނީ ނޫސް ކޮންފަރެންސެއް ބާއްވައި އާއްމުކޮށް ބުނެދީފައެވެ. މުޖުތަމައުގެ ހަމަޖެހުން ނަގާލާ ޝުއޫރުތައް ފާޅު ނުކުރުމަށް އެދިފައިވެއެވެ.\nއެއީ އެއްވެސް ޙާލެއްގައި މުޖުތަިއުގެ ކޮންމެ މީހަކު ހުކުމް ނެރެ އެނުބައިކަން ކުރިބަޔަކު މަރަން ގޮވަައި، މުޖުތަމައުގެ ހަމަޖެހުން ނަގާލަން ވި ކަމެއް ނޫނެވެ. އަދި އެއީ ސިޔާސީކުރުން ޖެހޭ ކަމެއްވެސް ނޫންނެވެ.\nދީނީ ބައެއް އިލްމުވެރިންވެސް ބުނަމުން އަންނަނީ މައްސަލާގައި ފިޔަވަޅު އަޅާނީ ދައުލަތުން ކަމަށެވެ. އެއްވެސް މީހަކު އަނެއްމީހާ މަރަން ނުވަތަ އަންދާލަން ގޮވުމަކީ މައްސަލައެއްގެ ހައްލު ނޫން ކަމަށެވެ.


vnews - BCCI ah jamaa koffa huri faisa nagan fahu furusathu dheefi\nބީސީސީއައި އަށް ޖަމާކޮށްފައި ހުރި ފައިސާ ނަގަން ފަހު ފުރުސަތު ދީފި\nމަރުކަޒީ ބޭންކް، އެމްއެމްއޭ -- ވީފައިލް ފޮޓޯ\nބަންދުކުރިތާ 27 އަހަރުވެފައިވާ، ބޭންކް އޮފް ކްރެޑިޓް އެންޑް ކޮމާސް އިންޓަނޭޝަނަލް (ބީސީސީއައި) އަށް ޖަމާކޮށްފައި ހުރި ފައިސާ ނެގުމުގެ އެންމެ ފަހު ފުރުސަތު އެމްއެމްއޭ އިން އެތަނުގެ ކަސްޓަމަރުންނަށް ދީފި އެވެ.\n1991 ވަނަ އަހަރުން ފެށިގެން ބަންދުކޮށްފައިވާ ބީސީސީ އާއި ގުޅެގޮތުން އެމްއެމްއޭ އިން މިއަދު ކުރި އިއުލާނެއްގައި ބުނެފައި ވަނީ ބީސީސީއައިގެ މާލޭ ގޮފީގެ ޑިޕޮސިޓަރުންގެ ތެރެއިން އާންމު ފަރާތްތަކަށް ލިބެންޖެހޭ ފައިސާ5އޮގަސްޓް 1998 އިން ފެށިގެން ދޫކުރަމުންދާ ކަމަށާއި، މިފަދަ ފަރާތްތަކުން ފައިސާ ނެގުމަށް ތަކުރާރުކޮށް އިއުލާންކުރުމުންވެސް ބައެއް ފަރާތްތަކުން އަދިވެސް ފައިސާ ނަގާފައިނުވާ ކަމަށެވެ.\nއެހެންކަމުން ބީސީސީއައި މާލޭ ގޮފީގެ ޑިޕޮސިޓަރުންގެ ތެރެއިން މިހާތަނަށް ފައިސާ ނަގާފައި ނުވާ އާންމު ފަރާތްތަކުން، މިއަހަރުގެ މާޗް މަހުގެ 31 ގެ ކުރިން ފަައިސާ ނެގުމަށް އެމްއެމްއޭ އިން ވަނީ އެދިފަ އެވެ. އަދި މާޗު 31 ގެ ފަހުން، އެމްއެމްއޭ އިން އެ ބޭންކުގެ ޑިޕޮސިޓަރުންގެ ފައިސާ ދޫކުރުން ހުއްޓާލުމަށް ހަމަޖެހިފައިވާ ކަމަށްވެސް އެ އިއުލާނުގައި ބުނެފައިވެ އެވެ.\nއެމްއެމްއޭ އިން ވަނީ ފައިސާ ނުނަގާ ތިބި 2،079 ފަރާތެއްގެ މައުލޫމާތު ވެސް އެ އިިއުލާނާ އެކު އާންމުކޮށްފަ އެވެ.\nބީސީސީއައިއިން މާލޭގައި ހިންގި ބްރާންޗް ބަނގުރޫޓްވެގެން ބަންދުކޮށްފައި ވަނީ 1991 ވަނަ އަހަރެވެ. އެހެން ނަމަވެސް އެ ބޭންކުގެ ބައެއް ބްރާންޗްތައް މިހާރުވެސް ދުނިޔޭގެ ބައެއް ގައުމުތަކުގައި ދަނީ ހިންގަމުންނެވެ.


LIVE: Record Adhadhakaai Eku Inzaaruge Rangabeeleh - Vaguthu\nއިތުރު 92 މީހުން ކޮވިޑަށް ފައްސިވެއްޖެ.\nށ. ފުނަދޫއިން ކޮވިޑް-19ގެ ފަސް ވޭދަނަ ފެނި، އެ ވޭދަނަތަކާއި ގުޅިގެން އެރަށު ސްކޫލްގެ އެއް ކުލާހެއްގައި ކިޔަވަމުންދާ ދަރިވަރުންތަކެއް ކަރަންޓީނު ކޮށްފި\nCovid-19: Funadhoo Monitoring Ah, Eh Klaahehgge Dharivarunthakeh Quarantine Ah!https://t.co/V8WxaFIXEx\nއާބާދީގެ ނިސްބަތުން ރެކޯޑް އަދަދެއްގެ މީހުން ކޮވިޑް-19 އިން ދިފާއުވުމަށް ވެކްސިން ފުރިހަމަ ކުރި ނަމަވެސް އެއީ އަދި ކޮވިޑުން ރައްކާތެރިވާނެ ސައްތައިން ސައްތަ ހައްލު ނޫންކަން ދުނިޔޭގެ ހުރިހާ ގައުމަކުން ވެސް ދަނީ ފެންނަމުންނެވެ. އިއްޔެ އަކީ ފާއިތުވި ހަތަރު ވަރަކަށް މަސް ދުވަހުގެ ތެރޭގައި ވެސް އެންމެ ގިނަ ބަޔަކު ކޮވިޑަށް ފައްސިވި ދުވަހެވެ.\nކޮވިޑްގެ ރައްކާތެރިކަމުގެ ފިޔަވަޅުތައް މަތިން މިހާރު ދިވެހިން ހަނދާން ނެތިއްޖެއެވެ. މާސްކް އެޅުމަށް ސަމާލުކަންދޭ މީހަކު ނެތެވެ. ގައިދުރުކަމަށް އިސްކަންދޭ މީހަކު ނެތެވެ.\nދިވެހިންގެ ކަންކަން މިހާރު ހުރިގޮތައް ބަލާއިރު ކުރިއަށް އޮތްތަނުގައި ވެސް ކޮވިޑަށް ފައްސިވާ މީހުންގެ އަދަދު އިތުރުވެގެން ދިއުމުގެ ފުރުސަތު އެބައޮތެވެ. ކޮވިޑްގެ އަދަދުތައް އަދިވެސް ދަށްކުރެވެން އޮތީ ރައްކާތެރިކަމުގެ ފިޔަވަޅުތަކަށް އިތުރު ސަމާލުކަމެއް ދީގެންނެވެ.\nBREAKING| Raajje In Ithuru 225 Meehaku Covidah Fassi Vejje https://t.co/fnDLxrZWgu\nއޮކްޓޯބަރ 24, 2021 16:59\nނަމްބަރުތަކުން ދައްކަނީ އިންޑިއާ އައުޓްގޮވައި މަގުމައްޗަށް ނުކުންނަ އަދަދު ގިނަވާނަމަ އޮޓަމެޓިކުން ކޮވިޑްގެ ކޭސްތަށް މައްޗަށްދާނެކަން. ކޮވިޑް ޓެސްޓްކިޓްތަށްވެސް ގުޅިފައިވަނީ މުޒާހިރާއަށް ނުކުންނަ މީހުންގެ ގިނަ މަދުމިނުގެ މައްޗަށް. މުޒާހިރާއަށް މާ ގިނަމަަބޔަކު ނުކުމެއްޖެނަމަ ޓެސްޓްކިޓްތަށް ރަތަށްގޮސް ހުރިހައި ކިޓެއް ޕޮޒިޓިވްވާނެ.


ހައުލާ އާއި މިފްޒާލްގެ ކަޅި ވަނީ އެތައް ގިނަ އިޙްސާސްތަކަކާއި އެކު ގުޅިފައެވެ. އެއްވެސް މީހެއް އެއްޗެއް ނުބުނެ، ދެލޯ ވީދައިގެންދާ ވަރަަށް އެކަކު އަނެކަކަށް ބަލަމުން ގެންދިޔައެވެ. ވާނުވާ ނޭނގިފައިވާ މިފްރާހު ހުރީ ހަދާނެ ގޮތް ނޭނގި ބޮޑު ސުވާލު މާރކެއް މޫނަށް ޖެހިފައެވެ.\n"ތި ދެމީހުން ދަންނަންތަ؟" މުޅި ތަނަށް ވެރިވެފައިވާ ހިމޭންކަން ނަގައިލީ މިފްރާހު ކޮށްލި ސުވާލުންނެވެ. ހައުލާއަށް ވަގުތުން ކަޅި ތިރިކޮށްލެވުނެވެ. ދޭނެ ޖަވާބަކާއި މެދު ވިސްނާކަށް މިފްޒާލަކަށް ނުޖެހުނެވެ. އެޔަށްވުރެ، މިފްޒާލް މާހުށިޔާރެވެ. ވާހަކަ އޮޅުވައިލައި، ޙަޤީޤަތް ސިއްރުކޮށް މަތި ޖަހައިލީ މިފްޒާލްގެ އަވައިގައި އަންހެން ކުދިން ޖައްސައިލާހާ ފަސޭހަ ކަމާއި އެކުގައެވެ.\n"ދޮންބޭ! މީތަ ދޮންބެ މެރީ ކުރަން އުޅޭ ކުއްޖަކީ؟" މިފްޒާލް ހެމުން ގޮސް، އޭނާގެ އަތް ވައްޓައިލީ މިފްރާހުގެ ކޮނޑަށެވެ. ހައިރާން ކަމާއި އެކު މިފްރާހު ބޯޖަހައިލީ އާނއެކޭ ބުނަމުންނެވެ. ހައުލާގެ ހިތުގެ ވިންދު އެގަޑީގައި ހަލުވި އިންޖީނެއްގެ ޕިސްޓަންއެއް ފަދައެވެ. މިފްޒާލް ބުނަން އުޅޭ އެއްޗެއް ނޭނގޭތީއެވެ. ޙަޤީޤަތުގައި ހައުލާ ވަނީ ވަރަށް ބޮޑަށް މޭޖެހޭ ގޮތްވެފައެވެ. މިފްރާހަކީ މިފްޒާލްގެ ދޮންބެއަށް ވީތީއެވެ. އެއީ ހައުލާ ދުވަހަކު ވެސް ބޭނުން ވާނެ ގޮތެއް ނޫނެވެ. މިފްޒާލަކީ މިއުޑު ބަޅުކުރެއްވި ހިސާބުގައި ހުރި ހައުލާ އެންމެ ނަފުރަތު ކުރާ އިންސާނާއެވެ. އެފަދަ މީހެއްގެ ދޮންބެއަކަށް އޭނާގެ ލޯބިވެރިޔާ ވުމުން، ހަދާނެ ގޮތް ހުސްވާ ހާލުގައި ހައުލާ ގެންދިިޔައީ އޭނާގެ ހިތުގެ އަޑިން ރޮމުންނެވެ.\n"މީ ހައުލާއެއްނު؟ މީ އަހަރެންގެ ކުރީގަ ފުރެންޑެއް. ދޯ؟" މިފްޒާލް ބަލައިލީ ހައުލާއަށެވެ. ހިތަށް ލިބެމުންދާ އުނދަލާއި އެކު، ހައުލާ އާނއެކޭ ބުނަމުން ގަދަކަމުން ހިނިތުންވެލިއެވެ.\n"ހެހެ! މިވީ މާ ރަނގަޅަކަށްނު؟ ހައުލާ. އަހަރެން އެބަ އަންނަން ކޯކެއް ހިފައިގެން. ހައުލާ ވާނެ މިރޭ ވަރަށް މީރުކޮށް ނޫޑްލިސް ކައްކަން.." މިފްރާހު އެހެން ބުނެ އަވަސްކޮށް ނުކުތީ ފިހާރައަށް ދިޔުމަށެވެ. މިފްރާހާއި އެކު ފަހަތުން ދާން ހައުލާ ހުރީ ނުހަނު ބޭނުން ވެފައެވެ. އެއީ އެންމެ ސިކުންތެއް ވެސް މިފްޒާލާ އެކު އެކަހެރި ވާން ނޭދޭތީއެވެ.\nފުން ނޭވާއެއް ލަމުން ހައުލާ އޭނާގެ މޫނު އަނބުރައިލީ، ކުރިމަތީގައި ހުރި މިފްޒާލްގެ މޫނަށް ބަލަން ބޭނުން ނުވާތީއެވެ. މުޅި ގޭގައި ވެސް މިވަގުތު ހުރީ ހައުލާ އާއި މިފްޒާލް އެކަންޏެވެ.\n"ކަލޭ ތިއުޅެނީ އަހަރެންނަށް ބަދަލު ހިފަންތަ؟" މިފްޒާލް ކުއްލިއަކަށް ހުރެފައި ހައުލާގެ އަތުގައި ހިފައި ބާރުކޮށްލިއެވެ.\n"އައްދޯއި." ހައުލާއަށް ކުއްލިއަކަށް ބުނެވުނެވެ. ވީ ތަދެއްގެ ބޮޑު ކަމުންނެވެ. މިފްޒާލްގެ ތުންފަތުގެ އެއްމިޔަކުން ދުވެލީ ނުބައި ހިނިތުންވުމެކެވެ.\n"އަހަރެން ނޫޅެން އެއްވެސް މީހަކަށް ބަދަލު ހިފާކަށް. މިފްރާހަކީ މިފްޒާލްގެ ދޮންބެކަން އެނގުނު ނަމަ އަހަރެން މިފްރާހުގެ ޙަޔާތައް ނައީމުސް. ތިކަހަލަ ބޭވަފާތެރިއެއް.." ހައުލާގެ އަނގަމަތީގައި މިފްޒާލް އަތް އަޅައި، ހައުލާގެ ވާހަކަ ހުއްޓުވިއެވެ.\n"ދެން ތިިހެން ނުބުނައްޗޭ! އަހަރެން ނުވަން ބޭވަފާއެއް. ފުރަތަމަ އަހަރެން ކަލޭ ދެކެ ނުވޭ ލޯތްބެއް ވެސް. އަހަރެން ކަލޭގެ ފަރާތުން ބޭނުންވީ އުފަލާ އަރާމް." މިފްޒާލް އެހެން ބުނުމާއި އެކު، ހައުލާގެ ގާތަށް އައީ އަމަށަކު ރުޅިއެއް ނޫނެވެ.\n"ގޮތްކުޑަ މީހާ." ހައުލާ އޭނާގެ އަތް ނެގީ، މިފްޒާލްގެ މޫނުމައްޗަށް ހޫނު ހަމަލާއެއް ދިނުމަށެވެ. ނަމަވެސް ހައުލާއަށް އެކަމެއް ނުވިއެވެ. ހައުލާގެ އަތުގައި މިފްޒާލް ހިފަހައްޓައި، ހައުލާގެ އަތް ބުރުވައިލަމުން މިފްޒާލް އޭނާގެ ދެލޯ ބޮޑުކޮށްލީ އައި ރުޅީގައެވެ.\n"ހަނދާންކުރާތި! ކަލޭ ދެން އަތް އިސްކޮށްފިއްޔާ، ކަލޭ މަރާލާނަން." މިފްޒާލް އެހެން ބުނުމާއި އެކު ދެމީހުން ވެސް ކުއްލިއަކަށް ހިމޭންވިއެވެ. އެވަގުތުގައި މިފްރާހު ސިޑިން އަރާ އަޑު އިވުމުންނެވެ.\n"އަހަރެން ނުދާނަން ދެން ޑިއުޓީއަކަށް!" ލިއުޝާ އޭނާގެ ބޯ އަޅައިލީ ހައިޝަމްގެ މޭގެ ތެރޭގައެވެ. ހައިޝަމްގެ މޭމަތީގެ ތަނަވަސް ކަމުގެ ފުންމިނުގައި ލިއުޝާ އޮތްއިރު، އޭނާގެ ބޮލުގެ އިސްތަށިގަނޑުގެ ތެރޭގައި ހައިޝަމްގެ އިނގިލިތައް ދިޔައީ ދުއްވަމުންނެވެ.\n"ނޫން! ލިއު ވާނެ ޑިއުޓީއަށް ދާން. ހަމަ އައިޖިއެމްއެޗަށް. މީހަކު ކުރާ ކަމަކުން ލިއު ގިވްއަޕް ދޭކަށް ނުޖެހޭ. އެޔަށްވުރެ، ލިއު ވާން ވާނެ ސްޓޮރޯންގ." ހައިޝަމް އޭނާގެ ތުންފަތުން ލިއުޝާގެ ނިތަށް ބޮސް ދިނެވެ. ލިއުޝާ މަޑުމަޑުން އޭނާގެ ދެލޯ މަރައިލަމުން ހަށިގަނޑު ދަމައިލީ، ހައިޝަމްގެ ހަށިގަނޑުން ދުވަމުންދާ މީރު ލުއި ވަހުގެ ދާނެއްގައެވެ.\nނޫޑްލިސް ކައްކަމުން ދިޔަ ހައުލާގެ ހިތާއި ނަފްސަށް ލިބެމުން ދިޔައީ ތުރާލެވެ. އުނދަގުލެވެ. ސިޓިންގރޫމްގެ ސޯފާގައި އިނދެ މިފްރާހު ކުރަމުންދާ ތަޢުރީފަކީ ހައުލާއަށް ޙައްޤު ނޫން އެއްޗެއްކަން ހައުލާއަށް އިޙްސާސް ވާން ފަށައިފިއެވެ. މިފްޒާލްގެ ގާތުގައި ހައުލާގެ ރަނގަޅު ވާހަކަތައް މިފްރާހު ކިޔަމުން ދާއިރު، އެވާހަކަތަކުން ހައުލާގެ އަގު ނާރާނެ ކަން އެއީ ހައުލާއަށް ކަށަވަރު ކަމެކެވެ. އެ ތަޢުރީފު ތަކުން ހައުލާގެ ހިތަށް އެއްވެސް ތަސައްލީއެއް ނުލިބެއެވެ. ލިބެނީ އިތުރު ވޭނެކެވެ. މިފްޒާލް ހެމުން ހެމުން، މިފްރާހުގެ ވާހަކަތަކަށް ތާއީދުކޮށް، ރަނގަޅު ފަހަރީއެއް ލިބުނީ ކަމަށް ބުނެ، އެކުރަނީ މަލާމަތްކަން މިފްރާހަށް ނޭނގުނަސް ހައުލާއަށް ދިޔައީ އެނގެމުންނެވެ.\nނޫޑްލިސް ކައްކައިގެން މިފްރާހުމެންނާއި އެކު ހައުލާ ވެސް ކެއުމުގައި ބައިވެރިވިއެވެ. ހައުލާގެ އަރު ތެރެއިން ނޫޑްލިސް ދިރެނީ ވަރަށް އުނދަގުލުންނެވެ. ހައުލާގެ އެއްކޮޅުގައި ހުރީ އޭނާގެ ޙަޤީޤީ ލޯބިވެރިޔާއެވެ. މިިފްރާހެވެ. މިފްރާހާ ލޯބީގެ ގޮތުން ގުޅުނުތާ ހަފުތާއެއް ފަހުން، މާދަމާ އަކީ ހައުލާ އާއި މިފްރާހު ރަން ކިޔާ ދުވަހެވެ. މިފްރާހު މާ ގިނަ ދުވަސްތަކަކު "ރިލޭޝަންޝިޕް"ގައި އުޅެން ބޭނުމެއް ނުވީއެވެ. އެއީ ހައުލާ ވެސް އެދޭ ގޮތެވެ. ޙަޔާތުގައި ފުރަތަމަ ފަހަރަށް ލޯބި ވެވި، އެލޯތްބަށް ދެވުނު އިތުބާރުން ހައުލާގެ އިއްފަތްތެރިކަން ގެއްލިފައި ވުމުން، އެ ހިތި ހަނދާންތައް އަބަދުވެސް އޭނާގެ ވެއެވެ. އެކަން ތަކުރާރު ވާން ނޭދޭތީ، ހައުލާ ވެސް ރީތި ކައިވެންޏަކުން، ރީތި ދިރިއުޅުމެއް އުޅެން ބޭނުން ވެއެވެ. ނަމަވެސް އެ ވޭން، އެ އަނިޔާ ހައުލާއަށް ދިން މީހާ ހައުލާއާ ޖެހިގެން އިނުމަކީ ހައުލާގެ ހިތަށް ލިބިފައިވާ ބޮޑު ބަރު ކަމެކެވެ. ހިތް ދަތިކަމާއި އެކު، ހިތަށް ލިބިފައިވާ ނުތަނަވަސް ކަމެކެވެ.\nމުޅިން އައު ދުވަހަކަށް ދުނިޔެ މަރުޙަބާ ކިޔައިފިިއެވެ. ލިއުޝާ ޑިއުޓީގައި އިނީ މަރުވެފައިވާ މައްޔިތެއް ފަދައިންނެވެ. އެއްވެސް ހަރަކާތެއް، ހިނިތުންވުމެއް އެމޫނުމަތިން ފެންނާކަށް ނެތެވެ. ލިއުޝާގެ ގާތުގައި ކަންބޮޑުވެފައި އިނދެގެން ޒީނާ މަސައްކަތް ކުރަމުން ދިިޔައީ ލިއުޝާއަށް ނަޞޭހަތް ދިނުމަށެވެ.\n"ލިއު. ޑޯންޓް ބީ ސޭޑް. އެވްރިތިންގ ވިލްބީ އޯލް ރައިޓްއޭ." ޒީނާ އޭނާގެ އަތް ބާއްވައިލީ ލިއުޝާގެ އަތް މަތީގައެވެ.\n"ޒީ. އަހަރެންނަށް ނޭނގެ! ހައިޝަމް ވެސް ވަރަށް ހިތްވަރު ދިން. އަހަރެން ވަރަށް އުފާވި، އަހަރެން ދެއްކި ވާހަކަ ހައިޝަމް އަޑު އެހީމަ. އެކަަހަަލަ ފިރިން ވަރަށް މަދު ވާނެ." ހައިޝަމަށް ހެޔޮ ބަހެއް ބުނަމުން، ލިއުޝާ ހިނިތުންވެވޭތޯ މަސައްކަތް ކޮށްލިއެވެ.\nޝިޔާދަށް ލިބުނު ޚަބަރުން އޭނާގެ ހިތަށް ލިބެން ފެށީ އާދަޔާ ޚިލާފު އުނދަގޫ ކަމެކެެވެ. ޤަބޫލު ކުރަން ދަތި ވިޔަސް އެއީ ވެގެން ދިޔަ ކަމެއްކަން ޝިޔާދަށް ޤަބޫލު ކުރުން ނޫން އިތުރު ގޮތެއް ނެތެވެ. ޑޮކްޓަރު ބަލާ ކޮޓަރީގައި އިން ޝިޔާދު ލަތްކަކަށް ގޮނޑިން ތެދުވިއެވެ. އަދި އަވަސްކޮށް ހިނގާފައި ޝިޔާދު ދިޔައީ ލިއުޝާ އިންނަ ކޮޓަރިއާ ދިމާލަށެވެ.\nލިއުޝާ އާއި ޒީނާ ގެންދިޔައީ ވާހަކަދައްކަމުންނެވެ. މައިގަނޑުު ވާހަކައަކީ މިފްޒާލާއި އެކު، މަސައްކަތް ކުރުމަށް ލިއުޝާ ހިތްވަރު ކުރަންވީ ކަމުގެ ވާހަކައެވެ. އެއީ ޒީނާ ވެސް އޭނާގެ ގާތް ރަހުމަތްތެރިޔާ، އެހެން ތާކަށް ބަދަލުވާން ބޭނުން ނުވާތީއެވެ.\n"ލިއު!" ޝިޔާދު ވަރަށް އަވަސްކޮށް ލިއުޝާ އިންނަ ކޮޓަރީގެ ދޮރު ހުޅުވައިލިއެވެ. ލިއުޝާ އާއި ޒީނާއަށް ވަގުތުން ބަލައިލެވުނީ ޝިޔާދުގެ މޫނަށެވެ. ޝިޔާދުގެ މޫނުން ފައުޅުވަމުން ދިޔައީ ކަންބޮޑުވުމާއި، މާޔޫސް ކަމެވެ.\n"އަސްލު ތީތިި ކަޑަ ދޯ؟" ޝިޔާދު އައިސް ހުއްޓުނީ ލިއުޝާގެ ގާތުގައެވެ. ޝިޔާދު ދައްކަން އުޅޭ ވާހަކަ ފަހުމް ނުވުމުން ލިއުޝާއަށް ކޮޅަށް ތެދުވެވުނެވެ.\n"ތިބުނީ؟" ލިއުޝާ އަހައިލިއެވެ.\n"ލިއު ކީއްވެތަ އެޗްއާރަށް މިފްޒާލްގެ ކޮމްޕްލެއިން ކުރީ. މީ ދެން ޓޯކް ކޮށްގެން، ވީ ކޭން ސޯލް ދިސް ދޯ؟" ޝިޔާދުގެ އަޑުގައި ކޮންމެ ވެސް ވަރަކަށް، ހަމަނުޖެހުމުގެ އަސަރުތައް ހުއްޓެވެ.\n"އަހަރެންނަށް ނޭނގެ ތިބުނަން އުޅޭ އެއްޗެއް!" ލިއުޝާ ބަލައިލީ ޝިޔާދުގެ ދެލޮލަށެވެ.\n"ލިއު ކޮމްޕްލެއިން ކޮށްގެން މިފްޒާލް މިތަނުން ކަނޑާލައިފި. އަދި މިތަނަށް ވަދެވެގެން މިއުޅެނީ ރަނގަޅަށް ހަމަ ނޭވާ ނުލެވި. ތީ ދެން ބޮޑުވަރު ދޯ؟" ޝިޔާދުގެ ނުރުހުމުގެ ބަސްތައް އަމާޒުވީ ލިއުޝާއަށެވެ. ލިއުޝާ އެއްވެސް އެއްޗެއް ނުބުނެ އަނގަ ބަންދުވިއެވެ. ޒީނާ ރުޅި އައިސްގެން ގޮނޑިން ތެދުވިއެވެ.\n"ބަލަ ޝިޔާދު! މީހެއްގެ އަންބަަކަށް ފޮށޭ އިރު އެއީ ވަރަށް ކުޑަ ކަމެއް ތަ؟ ޝިޔާދުމެންނަށް އަންހެނުންނަށް ކުރާ ޖެއްސުން އެއީ އެއްޗަކަށް ނުވިޔަސް، އަންހެނުންނަށް ރެސްޕެކްޓު ކުރާ މީހެއް ވިއްޔާ އެއީ ކުޑަކަމަށް ނުހަދާނެ. ޝޭމް އޮން ޔޫ ޝިޔާދު!" ޒީނާ އެހެން ބުނުމާއި އެކު، ޝިޔާދު އެތަނުން ނުކުތެވެ. ޝިޔާދަށް ވެސް އޭނާގެ އެންމެ ގާތް ރަހުމަތްތެރިޔާއަށް ލިބުނު ދެރަކަން ހަޖަމު ކުރަން އުނދަގޫވީއެވެ.\n"ހައިޝަމް." ލިއުޝާއަށް ބުނެވުނީ އެވަރަށެވެ. ޒީނާ ބުމަ ހިއްލައިލަމުން ބަލައިލީ ލިއުޝާގެ މޫނަށެވެ. ކިހިނެއްތޯވީ އަހާ ފަދަ ގޮތަކަށެެވެ. ލިއުޝާ ފޯނު ނަގައި ހައިޝަމަށް ގުޅިއެވެ.\nއެކަމަކީ ހައިޝަމް އިސްވެ އޮވެ، ކުރި ކަމެއްކަން އެނގުމުން ލިއުޝާ ޖެހިލުންވިއެވެ. ބިރުގަތެވެ. ހައިޝަމް އެޗްއާރަށް މައްސަލަ ހުށައެޅީ މިފްޒާލް ވަކި ކުރާނެ ކަމުގެ ޔަޤީން ކަމާއި އެކުގައިކަން ވެސް ހައިޝަމް ބުންޏެވެ. އެއީ އަތަނުގައި ހައިޝަމްގެ ވަރަށް ގާތް ރައްޓެއްސެއް އުޅޭތީއެވެ. އެހުރިހާ ކަމެއް ވެސްވީ ލިއުޝާއަށް އައު، ނޭނގޭ ކަންކަމަށެވެ. ހައިޝަމް ކުރި ކަންތަކުން، ލިއުޝާ އެ ވެއްޓުނީ އަނދިރި އަނދަވަޅަކަށްކަން ލިއުޝާއަށް އިޙްސާސް ވާން ފަށައިިފިއެވެ. މިފްޒާލްގެ ނުލަފާކަން އިތުރުވެ، އޭނަގެ ހަމަލާއެއް ހައިޝަމަށް އަތުވެދާނެ ތީވެސް ލިއުޝާ ނުހަނު ޖެހިލުންވެއެވެ.\n"ލިއު! ހާސް ނުވޭ! ވެދާނެ މީ ހައިޝަމް އެޅި ރަނގަޅު ފާލަކަށް ވެސް." ޒީނާގެ ވިސްނުން ހުރީ ކަންކަން ދެން ދާނީ ރަނގަޅަށް ކަމުގައެވެ.\nކައިވެނީގެ ރަނުން ހައުލާ އާއި މިފްރާހު ގުޅިއްޖެއެވެ. ކުޑަ ދުވަސްކޮޅެއްގެ ތެރޭގެ މިފްރާހު ދެކެ ވެވުނު ލޯބިން، މިފްރާހާ ކޮންމެ ހާލެއްގައި ވެސް ވަކިވުން ހައުލާއަށް ވީ ފަސޭހަ ކަމަކަށް ނޫނެވެ. މިފްޒާލްގެ ޙަޤީޤަތް އެއް ފަރާތްކޮށް، މިފްރާހުގެ ޙަޔާތުގެ ބައިވެރިއެއްގެ ގޮތުގައި ސާބިތު ވެވޭނެ ކަމުގެ ޔަޤީންކަން ހައުލާގެ އަމިއްލަ ނަފުސަށް އޮވެއެވެ.\nކޮޓަރީގެ ދެކޮޅަށް ހިނގަމުން ޒަޔާން ގެންދިޔައީ މުޅި ގަޔަށް ހޫނު އަރާތީއެވެ. ޒަޔާންގެ ފޯނުގައި ލިއުޝާ ސޭވް ކުރި ނަމްބަރަށް ގުޅަން ވެސް ޒަޔާން ހުރީ ބޭނުން ވެފައެވެ. ނަމަވެސް އެހިތްވަރެއް ނެތެވެ. ޒަޔާންގެ ލޯކުރިމަތިން ފެންނަނީ އަނިޔާ ކުރާ ތަނެވެ. އަޑު އިވެނީ ވޭނީ އާހްގެ އަޑެވެ. ޒަޔާންގެ އަތުން އޭނާގެ ގައިގެ އެކި ތަންތަނުގައި ވަކި އަޅައި، އެ ވޭންތައް އަސްލަށް ވެސް ދިޔައީ އޭނާއަށް ލިބެމުންނެވެ.\n"އަހަރެންނަށް ތިހެން ނުހަދާ.." އަމިއްލަ ގައިގައި ވަކި އަޅައި، ގައިގެ އެކި ތަންތަނަށް އަނިޔާ ދެމުން ޒަޔާން ގެންދިޔައީ އޭނާގެ އަމިއްލަ ނަފުސަށް އާދޭސް ކުރަމުންނެވެ.\n"އިރާދަކުރެއްވިއްޔާ.." ލިއުޝާއަށް ހިތްވަރު ދެމުން ޒީނާ ދައްކަމުން ދިޔަ ވާހަކަތައް ވަގުތުން ހުއްޓުނެވެ. ފޭސްބުކް މެސެންޖާއިން ފުލުފުލުގައި އަންނަން ފެށި ކޮންމެ ނޮޓިފިކޭޝަންއެއް ވެގެން ދިޔައީ ޒީނާގެ ހިތަށް ހެރުނު ހަންޖަރު ތަކަކަށެވެ. ޒީނާ ވަގުތުން ދެލޯ ބޮޑުކޮށްލަމުން ކޮޅަށް ތެދުވިއެވެ.\n"ޒީ.." ލިއުޝާ ކަންބޮޑުވެގެން ހުރެ، ޒީނާގެ އަތުގައި ހިފައިލިއެވެ. ޒީނާއަށް ލިއުޝާގެ އަތް ދުރުކޮށްލެވުނީ އޭނާގެ އިޚްތިޔާރުން ބޭރުންނެވެ.\n"ލީކް ކޮށްލަންވީ؟ ހެހެ!" ލިބުނު މެސެޖާއި އެކު، ޒީނާގެ އިނގިލިތައް ހަރަކާތް ކުރަންފެށިއެވެ. އޭރުވެސް ޒީނާގެ އަތް ތުރުތުރު އަޅައެވެ.\n"ޕްލީޒް! ނޫން ނޫން." ޒީނާ ވަރަށް އަވަސްކޮށް މެސެޖަށް ރިޕްލައިކޮށްލިއެވެ. އޭރު ޒީނާގެ ލޮލުގެ ބޮޑި ތެރެއިން ކަރުނަތައް ފޭދިގެން އޭނާގެ ކޯތާފަތް މައްޗަށް ފައިބަމުން ދިޔައެވެ. ޒީނާއަށް ވަމުންދާ ގޮތުން ލިއުޝާ ވަނީ ނުހަނު ހާސްވެ، ހިތް ތެޅޭ ގޮތްވެފައެވެ.\nކުއްލިއަކަށް ލިއުޝާއަށް ފޯނަށް ބަލައިލެވުނީ މެސެޖެއް ލިބުމުންނެވެ. އެއީ މިފްޒާލްގެ މެސެޖެކެވެ. ލިއުޝާ މެސެޖު ބަޔަށް ވަނުމާއި އެކު، އޭނާއަށް އިވުނީ ޒީނާ ޕާސް ކިޔާފައި ރޮއި ގަތް އަޑެވެ. އަނގަ މަތީ އަތް އަޅަމުން ޒީނާ ދުއްވައިގަތީ އެތަނުން ނުކުންނާށެވެ. ވަމުންދާ ގޮތް ނޭނގިފައިވާ ލިއުޝާ ވެސް ޒީނާގެ ފަހަތުން ކުރިއަށް ފިޔަވަޅެއް ނެގިއެވެ. ނަމަވެސް އެ ފިޔަވަޅު މަތީގައި ލިއުޝާ ހުއްޓުނެވެ.\n"ތި ކުޅެވުނީ ނުބައި މީހަކާ. މި ފެށުނީ ހަނގުރާމަ." މިފްޒާލްގެ މެސެޖު ކިޔައި ލުމާއި އެކު، ލިއުޝާގެ ހިތަށް ތޫފާނެއް އެރިއެވެ. (ނުނިމޭ)


މި ކުންފުނީގެ ހުޅުމާލެ އިންޖީނުގެ އިލެކްޓްރިކަލް ޔުނިޓް އޮފީސްގައި މިހާރު ހުރި ވޯކް ސްޓޭޝަންތައް ނަގައި އެތަނުގައި6ވޯކް ސްޓޭޝަން ސަޕްލައިކޮށް ރާވައިދޭނެ ފަރާތެއް ހޯދުމަށް\nއިޢުލާން ނަންބަރ: H-2020/20A\nމި ކުންފުނީގެ ހުޅުމާލެ އިންޖީނުގެ އިލެކްޓްރިކަލް ޔުނިޓް އޮފީސްގައި މިހާރު ހުރި ވޯކް ސްޓޭޝަންތައް ނަގައި އެތަނުގައި6ވޯކް ސްޓޭޝަން ސަޕްލައިކޮށް ރާވައިދޭނެ ފަރާތެއް ހޯދުމަށް ކުރެވުނު އިއުލާން ނަންބަރު:H-2020/20 އިޢުލާނާއި ގުޅިގެން އެކަށީގެންވާ ތަރުޙީބެއް ލިބިފައިނުވާތީވެ އެއިޢުލާން ބާޠިލުކޮށް އަލުން މި މަސައްކަތަށް އަންދާސީހިސާބު ހުށަހެޅުމުގެ ފުރުޞަތު ހުޅުވާލެވިފައިވާކަމުގައި ދަންނަވަމެވެ.\nމި މަސައްކަތް ކޮށްދެއްވަން އެދިވަޑައިގަންނަވާ ފަރާތްތަކުން 2020 މާރިޗް 11 ވާ )ބުދަ( ދުވަހުގެ 10:30 އަށް މި ކުންފުނީގެ ހެޑްއޮފީސް،2ވަނަ ފަންގިފިލާގެ ބައްދަލުކުރާ ކޮޓަރިއަށް ވަޑައިގެން މަޢުލޫމާތު ސާފުކުރެއްވުން އެދެމެވެ.\nބިޑް ހުޅުވުމަށް ހަމަޖެހިފައިވަނީ 2020 މާރިޗް 16 ވާ (ހޯމަ) ދުވަހުގެ 10:30 ގައި މިކުންފުނީގެ ހެޑްއޮފީސް،2ވަނަ ފަންގިފިލާގެ ބައްދަލުކުރާ ކޮޓަރީގައި މި މަސައްކަތައް އަންދާސީހިސާބު ހުށަހަޅުއްވާފަރާތްތަކުގެ ހާޒިރުގައެވެ.


Huthuru card akaa eku, Lanka mubaaraathun Raajje kataifi | Mihaaru\nހުތުރު ކާޑަކާ އެކު ލަންކާ މުބާރާތުން ރާއްޖެ ކަޓައިފި\nރާއްޖެ 0-0 ސީޝެލްސްރާއްޖޭން މިއަދުގެ މެޗަށް ނެރުނު ފުރަތަމަ 11.-- ފޮޓޯ: އެފްއޭއެމް\nކޮލަމްބޯ އިން، މުހައްމަދު ޒަޔާން ޒާހިރު، މިހާރު\n16 ނޮވެމްބަރ 2021 - 17:43\nމަހިންދަ ރާޖަޕަކްސަ ފުޓުބޯޅަ މުބާރާތުގެ ލީގު ބުރުގައި ރާއްޖެ މިއަދު ހަވީރު ކުޅުނު ފަހު މެޗުގެ ފަހު ވަގުތު އަސްހަދު އަލީ (އަޑޭ) ގަސްދުގައި ސީޝެލްސް ކުޅުންތެރިއަކަށް ހަމަލާ ދިނުމުން ދެއްކި ރަތްކާޑާ އެކު 0-0 އިން އެއްވަރު ވެގެން މުބާރާތުން ރާއްޖެ ކަޓައިފި އެވެ.\nމޮޅުވާން ކޮންމެހެން މަޖުބޫރު މި މެޗަށް ރާއްޖޭން ނުކުތީ ފުރަތަމަ 11 ގައި ހަތަރު ބަދަލެއް ހިމަނައިގެންނެވެ. ކުރީ ދެ މެޗުގައި ވެސް ކުޅުނު އަލީ އަޝްފާގު (ދަގަނޑޭ) އާއި އަލީ ފާސިރު (ސެންޓޭ) އަދި އިބްރާހިމް މަހުދީ ހުސެއިން (ފޭދޫ އިއްބެ) ގެ ބަދަލުގައި މިއަދުގެ މެޗުގައި ކުޅެން އެރުވީ އަސަދުﷲ އަބްދުﷲ (އަސަކޮ) އާއި ހަމްޒާ މުހައްމަދު (ހަމްޕު) އަދި ހަސަން ރާއިފް އަހުމަދު (ހަންނަ) އެވެ.\nރާއްޖޭގެ ފަހަތުން ކަނާތް ފަރާތު އަރިމައްޗަށް ކުޅޭ ހުސެއިން ސިފާއު ޔޫސުފް (ކުރޯ) ގެ ބަދަލުގައި މިއަދު އެމަގާމް ފުރީ އަހުމަަދު ނޫމާން އެވެ.\nހަންނަގެ ބަދަލުގައި ނާއިޒް ހަސަން (ދާދު) މެޗު ސްޓާޓް ކުރާގޮތަށް ފުރަތަމަ 11 އާއްމުކޮށްފައި ވަނިކޮށް، ވޯމްއަޕުގައި ލިބުނު އަނިޔާއަކާ ގުޅިގެން ދާދު ބަދަލު ކުރަން ޖެހުނީ އެވެ. މިއީ މިދިޔަ ސާފް ޗެމްޕިއަންޝިޕުގައި ގައުމީ ޓީމަށް ފުރަތަމަ މެޗެއް ކުޅެދިން ހަންނަ ފުރަތަމަ 11 ގައި ހިމެނުނު ފުރަތަމަ މެޗެވެ.\nސްރީ ލަންކާ އަށް ކުރަމުންދާ ގަދަ ވިއްސާރައިގައި ފެށި މި މެޗުގެ ފުރަތަމަ ހާފުގައި ރާއްޖޭން ގޯލު ޖަހާނެ ފުރުސަތު ތަނަވަސް ކުރި ނަމަވެސް ހަމަލާތައް ފޮނުވާލުމުގައި އުނދަގޫތައް ކުރިމަތިވި އެވެ. އަދި ވިއްސާރަވެ، ދަނޑުގެ ވިނަގަނޑުގެ ހާލަތު ވަރަށް ބޮޑަށް ގޯސްވުމުން، ދެ ޓީމަށް ވެސް ތިރިން ކުޅޭ ބޯޅަތަކުގައި ވަނީ އެންމެ ރަނގަޅަށް ކުޅެވޭ ގޮތް ނުވެފަ އެވެ.\nރާއްޖޭން ދެވަނަ ހާފު ފެށީ ހަންނަ ގެ ބަދަލުގައި ފޭދޫ އިއްބެ ކުޅެން އަރުވައިގެންނެވެ. ހާފު ފެށިގެން މާ އިރުތަކެއް ނުވެ، ހަމްޕު އަށް ސީޝެލްސްގެ ޑޮން މެކްސިމް ކުރި ފައުލަކަށް ފަހު ލިބުނު ފިލޭ ޖެހުމަކުން މުހައްމަދު އުމެއިރު ސީދާ ކަނަށް ފޮނުވާލި ބޯޅަ ބޭރު ކޮށްލީ ސީޝެލްސްގެ ކީޕަރު އަލްވިން ރޮޑީ އެވެ.\nމި ހާފުގައި ހުސައިން ނިހާން (ނިހާޓު) ގެ ބަދަލުގައި ސެންޓޭ ކުޅެން އެރުވިއިރު، 63 ވަނަ މިނިޓުގައި ފޭދޫ އިއްބެ އަށް އަނިޔާވެގެން އަޝްފާގު ވަނީ ކުޅެން އަރުވައިފަ އެވެ.\nމެޗުގެ ފަހު 15 ވަރަކަށް މިނިޓު ސީޝެލްސް ކުޅުނީ އެކަކު މަދުކޮން 10 ކުޅުންތެރިންނާ އެކު އެވެ. ރީނދޫ ކާޑެއް ދައްކާފައި ވަނިކޮށް ސީޝެލްސްގެ ޖުނީނިއޯ މާކް ގެނާރޯ ރާއްޖޭގެ ވާތުބެކް ހައިޝަމް ހަސަން (ބިޑި) އަށް ކުރި ނުރައްކާތެރި ފައުލަކާ ގުޅިގެން ސްރީ ލަންކާާގެ ރެފްރީ ވަނީ މާކް އަށް ރަތް ކާޑެއް ދައްކައިފަ އެވެ.\nފުރިހަމަ ވަގުތު ހަމަވާން ހަތް މިނިޓަށްވެފައި ވަނިކޮށް އަޝްފާގު ހުއްޓުވަން ސީޝެލްސްގެ ބަދަލު ކުޅުންތެރިޔާ ހިއުބާޓް އެމަނުއެލް ކުރި ފައުލަކާ ގުޅިގެން ދެ ޓީމުގެ ކުޅުންތެރިން މެދުގައި ދަނޑުމަތީގައި ދެބަސްވުމެއް ހިނގި އެވެ.\nމުބާރާތުގެ ފައިނަލުން ޖާގަ ހޯދަން، ލަނޑެއް ޖަހައިގެން މޮޅުވާން މަޖުބޫރު ހާލަތުގައި ރާއްޖެ އޮތް އިރު، ފުރިހަމަ ވަގުތު ހަމަވުމާ އެކު ކޯޗު ވަނީ ޑިފެންސަށް ކުޅޭ ކުރޯ އާއި އަސްހަދު އަލީ (އަޑޭ) ކުޅެން އަރުވައިފަ އެވެ. ސްޕޯޓްސް މިނިސްޓްރީގެ ސްޓޭޓް މިނިސްޓަރުގެ މަގާމުގައި ވެސް ހުންނެވި އަޑޭ ކުޅެން އެރިތާ މިނިޓެއް ނުވަނީސް، އަޝްފާގަށް ރީތި ބޯޅައެއް ކުޅުމަށް ފަހު، އަޑޭ ކައިރީގައި ހުރި ސީޝެލްސްގެ ކެޕްޓަން ސްޓީވް ބެނޯއީ މޫނުމަތީގައި ގަސްދުގައި ގޮސް އުޅަނބޮށިން ޖެހުމުން ރެފްރީ ވަނީ އޭނާއަށް ސީދާ ރަތްކާޑު ދައްކައިފަ އެވެ.\nމި ނަތީޖާއާ އެކު ސީޝެލްސް ފަސް ޕޮއިންޓާ އެކު ފައިނަލުން ޖާގަ ހޯދިއިރު، ރާއްޖެއަށް ލިބުނީ ކުޅުނު ތިން މެޗުން ދެ ޕޮއިންޓެވެ. ފުރަތަމަ މެޗުގައި ރާއްޖެ ހަތަރު ލަނޑު ޖަހައިފައި ވަނިކޮށް ލަންކާ ވަނީ ފަހަތުން އަރައި އެއްވަރުކޮށްފަ އެވެ. ދެ ވަނަ މެޗުގައި ބަންގްލަދޭޝް އަތުން ރާއްޖެ ވަނީ ބަލިވެފަ އެވެ. މިއީ ވޭތުވެދިޔަ 18 އަހަރު ތެރޭ ރާއްޖެ އަތުން ބަންގްލަދޭޝް ހޯދި ފުރަތަމަ މޮޅެވެ.\nމުބާރާތުގެ ލީގު ބުރުގެ ފަހު މެޗުގައި މިރޭ ސްރީ ލަންކާއާ ދެކޮޅަށް ނުކުންނާނީ ބަންގްލަދޭޝް އެވެ. މެޗު އެއްވަރުކޮށްލައިގެން ވެސް ބަންގްލަދޭޝް ފައިނަލަށް ދާނެ އެވެ.\nކޮލަމްބޯ ގައުމީ ފުޓްބޯޅަ ޓީމް މަހިންދަ ރާޖަޕަކްސަ ޓްރޮފީ\n63 ކޮމެންޓް, 62 ރިއެކްޝަންސް\nރާއްޖޭގަ ބަލާލި ކޮންމެ ދިމާލަކުން ފެންނަނީ ބާރުގަދަ ނުފޫޒުގަދަ މީހުނަށް މޮޅުގޮތް އޮތްކަން.\nކޮންގޮތަކަށް އޭނާ ބާރުގަދައީ؟؟\nއަޑު ބަރޭ ކަހަލަ ނާގާބިލް މީހުން މީހުން ޓީމުން ވަކިކުރަން ޖެހޭ. މުސްކުޅި ކުޅުންތެރިން ބާކީކޮށް ޒުވާން ކުޅުން ތެރިންނަށް ފުރުސަތުދޭން ވެއްޖެ. އެއީ މުސްތަގްބަލް.\nތިމުބާރާތުގެ ނަތީޖާއިން ތިފެނުނީ މިގައުމުގެ މިއަދުގެހާލަތު ވަރަށްސާފު, ހުރިހާ ކަމެއްފޭލި(ގައުމުދަރާވިކިފަ) ބޭރުބައެއްގެ އަޅުވެތިކަމަށް ދިއުމުގެ މަގުމަތީގަ,ދެރަވާނެ މީހަކު ދެރަވާންވީ ހިތާމަ ކުރާނެ މީހަކު ކުރަންވީ ހަގީިގަތަކީމީ,\nއޮތިއްޔާ އޮތް ލާރިއެއް ތިޔަ މީހުންނަށް ތަޅާ ހުސްކުރޭ ދެންވެސް\nއެއް އިރަކުވެސް، ދިވެހީންނަކީ ކުޅިވަރު ކުޅެން އެކަށީގެންވި ބައެއް ނޫން. ދިވެހީންނަކީ ކުޅިގަނޑު ކުޅޭ ބައެއް.\nލަންކާގެ އެންމެ އަގުބޮޑު އެއްހޮޓާކަމަށްވާ ހިލްޓަންގެ7ތަރީގެ ޚިދުމަތްދީގެން ކީއްކުރަން ކުރާކަމެއް ތިއީ. އެއޮއް ބަންގާޅުވެސް އެތަޅާލާފައި ދިޔައީ. އަޑުބަރޭއަކާއި އެހެން ބަރޭތަކަށް7ތަރީގެ ޚިދުމަތް ދީގެން ރައްޔަތުންގެ ފައިދާ އިސްރާފް ކުރާނެ ކަމެއްނެތް.\nދިވެހި ރާއްޖޭގެ ގައުމީޓީމް ކުޅުންތެރިން ކުޅުން ހުއްޓާލާ އަހަރެންނާއެކީ މަހަށްދާން އާދޭ މީ ވަރަށް ވާހަކަ\nތިޔަކަން ހުއްޓާލާފަ ފަސްއޮށް ކުޅެންފަށާ. ފުޓުބޯޅައިގަ ދިވެހިން ދާނެ އެންމެ މައްޗަށް ތިޔައޮތީ ގޮއްސަހެން ހީވަނީ.\nބަކާ މެން ކަހަލަ ރަނގަޅު ކުޅުން ތެރިން ޓީމައް ނުނަގަ ، އަޑޭ މެން ކަހަލަ ކުޅުން ތެރިން ޓީން ނެގީމަ ރީތި ވެއްޖެ އެއްނު ، ސުޒޭނު ޒިންމާ ނަގަން ޖެހޭނީ\nރާއްޖެ އަންނަތަނުން ރަތް ދޫލައިގަ މަރުހަބާ ކިޔާ ތިޔަ ބުނާ އަޑުބަރޭ އަކަށް ސްޕޯރޓްސް މިނިސްޓަރުކަންދީ. ތަންތާ ތިބޭ ތިކަހަލަސޮހޮލުން ގެނެސް މަތީ މަޤާމް ދިނީމަ ވާނެ ހަތެތިތިވަނީ


Alaamaiythah huregen maakurathun test kuri dhe meehaku positive vejje | Fainu Online\nއަލާމާތްތައް ހުރެގެން މާކުރަތުން ޓެސްޓުކުރި2މީހަކު ޕޮޒިޓިވްވެއްޖެ\n14 ސެޕްޓެމްބަރު 2021, އަންގާރަ, 19:24\nކޮވިޑު-19 ގެ އަލާމާތްތައް ފެނިގެން މާކުރަތުން ޓެސްޓު ކުރި2މީހަކު ކޮވިޑަށް ޕޮޒިޓިވް ވެއްޖެއެވެ.\nއެރަށުން މަޢުލޫމާތު ދިން ގޮތުގައި، ޕޮޒިޓިވް ވެފައިވާ މީހުންގެ ތެރޭގައި އެރަށު ޞިއްޙީ މަރުކަޒުގައި މަސައްކަތް ކުރާ ނަރުހެއް ހިމެނެއެވެ. އަދި އެ މީހުންނަކީ ދާދިފަހުން ބޭރު ޤައުމަކަށް ދަތުރު ކޮށްފައިވާ ބައެއްކަމަށް ވެސް މަޢުލޫމާތު ލިބިފައެއް ނުވެއެވެ.\nނަމަވެސް، ހެލްތް ޕްރޮޓެކްޝަން އޭޖެންސީ (އެޗްޕީއޭ) އިން މިހާތަނަށް އެރަށް އަދި މޮނިޓަރިންއަށް ލާފައެއް ނުވެއެވެ.\nއިތުރު ލިޔުންތައް ރ. މާކުރަތް


Gaanoonu asaasee aa khilaafu vumakee Fandiyaarun vaki kureveyne haalatheh: Report\nގާނޫނު އަސާސީއާ ހިލާފަށް ކަންކަން ނިންމުމަކީ ފަނޑިޔާރުކަމުން ވަކި ކުރެވޭނެ ހާލަތެއް: ކޮމެޓީ ރިޕޯޓު\nސުޕްރީމް ކޯޓުގެ ފަނޑިޔާރުން ގާނޫނު އަސާސީއާ ހިލާފަށް ކަންކަން ކޮށްފައި ހުރުމަކީ އެ ފަނޑިޔާރުން މަގާމުން ވަކި ކުރެވިދާނެ ހާލަތެއް ކަމަށް ޖުޑީޝަރީ ކޮމެޓީން ބުނެފިއެވެ.\nސުޕްރީމް ކޯޓުގެ ފަނޑިޔާރުން ގާނޫނު އަސާސީއާ ހިލާފަށް ކޮށްފައިވާ ކަންތައްތަކާއި ގުޅޭގޮތުން ޖޭއެސްސީން އެކުލަވާލި ރިޕޯޓު ދިރާސާ ކުރެއްވުމަށްފަހު ނެރުނު ކޮމެޓީ ރިޕޯޓުގައި ބުނެފައިވަނީ ސުޕްރީމް ކޯޓުގެ ފަނޑިޔާރުން ގާނޫނު އަސާސީއާ ހިލާފު އަމަލުތައް ކޮށްފައިވުމުގެ ސަބަބުން އެ ފަނޑިޔާރުންގެ މައްސަލަ ޖޭއެސްސީން ބަލާ އެ ފަނޑިޔާރުންނާއި މެދު ފިޔަވަޅު އެޅުމަށް އަންގާ ކަމަށެވެ.\nކޮމެޓީ ރިޕޯޓުގައި ވަނީ ޖޭއެސްސީން ހިމަނާފައި ނުވާ އެހެންނަމަވެސް ޖޭއެސްސީގެ އެ ރިޕޯޓަށް ބަހުސް ކުރެއްވިއިރު މަޖިލިސް ތަޅުމުގައި މެންބަރުން ފާހަގަކުރެއްވި ބައެއް ނުކުތާތައް ކޮމެޓީ ރިޕޯޓުގައި ހިމަނާފައެވެ. އެގޮތުން ވަގުތީ ސުޕްރީމް ކޯޓުގައި އުއްތަމަ ފަނޑިޔާރަކު ނުހުންނަވާނެކަން ކަނޑައެޅިގެން އޮތްއިރުވެސް އޭރު އުއްތަމަ ފަނޑިޔާރުގެ މަސްއޫލިއްޔަތު އަދާ ކުރައްވަމުން ގެންދެވި ބޭފުޅާ އެމަނިކުފާނަކީ އުއްތަމަ ފަނޑިޔާރު ކަމަށް އަމިއްލަފުޅަށް ނިންމަވާ އެކި ފަރާތްތަކަށް ސިޓީ ފޮނުވަމުން ގެންދެވި މައްސަލަ ވަނީ ރިޕޯޓުގައި ހިމަނާފައެވެ.\nހަމައެއާއެކު 2013ވަނަ އަހަރުގެ ރިޔާސީ އިންތިހާބުގައި ދިވެހި ރައްޔިތުން ލީ ވޯޓު އެއްވެސް ސަބަބެއް ނެތި ސިޔާސީ މަންފާއަކަށް ބާތިލްކުރި މައްސަލައާ ފަނޑިޔާރުގެއާ ސުޕްރީމް ކޯޓު އިސްލާ ކުރުމަށް ވަކީލުންތަކެއް ހިޔާލުފާޅު ކުރެއްވުމުގެ ހައްގުގެ ބޭނުން ހިފުމުން އެކަން ސުޕްރީމް ކޯޓުން ނިގުޅައިގެންފައިވާކަން ވެސް ވަނީ ކޮމެޓީ ރިޕޯޓުގައި ފާހަގަކޮށްފައެވެ.\nމި މައްސަލައާ މެދު މިއަދުގެ މަޖިލީހުގައި ގޮތެއް ނިންމާނެއެވެ.\nޖުޑީޝަލް ސާވިސް ކޮމިޝަން (ޖޭއެސްސީ)ގެ ރިޕޯޓުގައި ގާނޫނު އަސާސީއާ ހިލާފަށް ސުޕްރީމް ކޯޓުން ކޮށްފައިވާ ކަމަށް ބުނެފައިވާ ކަންކަމުގެ ތެރޭގައި ޖުޑިޝަލް ސާވިސް ކޮމިޝަނުގެ ގާނޫނުގެ 21 ވަނަ މައްދާގެ (ބ) އުވާލައި، އަދުލު އިންސާފު ގާއިމްކުރުމުގެ އިދާރީ ކަންކަން ހިންގައި ބެލެހެއްޓުމާ ސުޕްރީމް ކޯޓުން އަމިއްލައަށް ހަވާލުވުމާއި\nރާއްޖޭގެ ކޯޓުތަކުގެ ގާނޫނުގެ 8 ވަނަ ބާބުގެ 82 ވަނަ މާއްދާއިން ފެށިގެން 94 ވަނަ މާއްދާގެ ނިޔަލަށް އުވާލުން\nވަކީލުންގެ ކަންކަން ރެގިއުލޭޓްކޮށް ބެލެހެއްޓުން ސުޕްރީމް ކޯޓުން އަމިއްލައަށް ހަވާލުވުން ހިމެނެއެވެ.\nހަމައެއާއެކުގާނޫނީ ވަކީލުންނަށް ރާއްޖޭގެ ކޯޓުތަކުގައި ވަކާލާތުކުރުން މަނާކުރުމާއި އިސްތިއުނާފުކުރުމުގެ މުއްދަތު ކުޑަކޮށް އެ މުއްދަތާ ގުޅޭގޮތުން ކޯޓުތަކުގެ ގާނޫނާއި ވަޒީފާއާ ބެހޭ ގާނޫނާއި ޓެކްސް ނެގުމާ ބެހޭ އިދާރީ ގާނޫނާއި މައުލޫމަތު ހޯދައި ލިބިގަތުމުގެ ހައްގުގެ ގާނޫނުގައި ކަނޑައަޅާފައިވާ މާއްދާތައް ސުޕްރީމް ކޯޓުން ބާތިލު ކުރުމުގެ އިތުރުން ދަށު ކޯޓުތަކުގެ ގާޒީން އެއްކޯޓުން އަނެއް ކޯޓަށް ބަދަލުކުރުމާއި ގުޅޭގޮތުން ސުޕްރީމް ކޯޓުން ގަވައިދެއް ހަދައި، ގާނޫނުގެ ދަށުން ޖުޑިޝަލް ސާވިސް ކޮމިޝަނަށް ދީފައިވާ ބާރު ނެގުން ހިމެނެއެވެ.


Sarukaarun emme bodu iskameh dheynee ijthimaaee adhaalath gaaimkurumah: Raees - vNews.mv\nސަރުކާރުން އެންމެ ބޮޑު އިސްކަމެއް ދޭނީ، އިޖްތިމާޢީ ޢަދާލަތު ޤާއިމުކުރުމަށް: ރައީސް\nހަދީޖާ އާނަސްތު 01 January 2020, 09:56\nމި ފެށުނު 2020ވަނަ އަހަރުގެ ތެރޭގައި ވެސް، ސަރުކާރުން އެންމެ ބޮޑު އިސްކަމެއް ދޭނީ، އިޖްތިމާޢީ ޢަދާލަތު ޤާއިމުކޮށް، ރައްޔިތުންނަށް އުފާވެރި އަދި ފާގަތި ދިރިއުޅުމެއް ހޯދައިދިނުމަށްކަމުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ވިދާޅުވެއްޖެއެވެ.\nރައީސުލްޖުމްހޫރިއްޔާ މިހެން ވިދާޅުވީ މީލާދީ އާ އަހަރު ފެށުމުގެ މުނާސަބަތުގައި، ރާއްޖޭގެ ރައްޔިތުންނަށް ރައީސުލްޖުމްހޫރިއްޔާ ފޮނުއްވި ތަހުނިޔާގެ ޚިޠާބުގައެވެ.\nރައީސުލްޖުމްހޫރިއްޔާގެ މެސެޖުގައި މީލާދީ އައު އަހަރަކަށް މަރުޙަބާ ކިޔާ މި އުފާވެރި މުނާސަބަތުގައި، ރާއްޖޭގެ އެންމެހައި ލޮބުވެތި ރައްޔިތުންނަށް، އިޚްލާޞްތެރިކަމާއެކު މަރުޙަބާ ދަންނަވައި، ތަހުނިޔާ އާއި ހެޔޮއެދުންތައް ވަނީ ފޮނުއްވާފައެވެ.\nމީލާދީ އާ އަހަރު ފެށުމުގެ މުނާސަބަތުގައި ރައީސުލްޖުމްހޫރިއްޔާ ފޮނުއްވި ތަހުނިޔާގެ ޚިތާބުގައި ވިދާޅުވީ ރައްޔިތުން އުފެއްދި މި ސަރުކާރު، މާތް ﷲގެ ވާގިފުޅާއެކު ދެމިއޮންނާނީ، ފުދުންތެރި އަދި ބާއްޖަވެރި ދިރިއުޅުމަކަށް ރައްޔިތުން ކުރާ އުންމީދުތައް، ޙަޤީޤަތަކަށް ހަދައިދިނުމުގައި ކަމަށެވެ.\nރައީސުލްޖުމްހޫރިއްޔާގެ ޚިޠާބުގައި ނިމިގެން ދިޔަ 2019 ވަނަ އަހަރަކީ، اللهُ سُبْحَانَهُ وَتَعَالَى ގެ މަދަދާއި ހެޔޮ ތައުފީޤާއެކު، މުޅި ރާއްޖޭގައި ޞުލްޙަވެރިކަން ޤާއިމުކުރެވުނު އަހަރެއްކަން ފާހަގަކުރައްވާފައި ވެއެވެ. އެގޮތުން ސިޔާސީ ދެބަސްވުންތަކާއި އަރައިރުންތަކުން ދުރަށް ޖެހި، ޢާއިލީ އަދި އިޖްތިމާޢީ ގުޅުންތަކުން، މުޖްތަމަޢުގައި އުފާވެރިކަން ފަތުރައިލަދިން އަހަރެއްކަން އެމަނިކުފާނު ފާހަގަކުރެއްވިއެވެ. މީގެ އިތުރުން ބައިނަލްއަޤްވާމީ މުޖްތަމަޢުގެ އިޙްތިރާމާއި ޤަދަރު ރާއްޖެއަށް ލިބުނު އަހަރެއްގެ އިތުރުން އިޤްތިޞާދީ ގޮތުންވެސް ރާއްޖެ ކަޑައްތުކުރީ، ފާގަތި އަދި ފުދުންތެރި ދުވަސްތަކެއްކަން އެމަނިކުފާނުގެ ޚިތާބުގައި ފާހަގަކުރައްވާފައި ވެއެވެ.\nރައީސުލްޖުމްހޫރިއްޔާ ވިދާޅުވީ މި ފެށުނު 2020ވަނަ އަހަރުގެ ތެރޭގައި ވެސް، ސަރުކާރުން އެންމެ ބޮޑު އިސްކަމެއް ދޭނީ، އިޖްތިމާޢީ ޢަދާލަތު ޤާއިމުކޮށް، ރައްޔިތުންނަށް އުފާވެރި އަދި ފާގަތި ދިރިއުޅުމެއް ހޯދައިދިނުމަށްކަމަށެވެ. އަދި ރައްޔިތުންގެ އިންސާނީ ޙައްޤުތައް ޙިމާޔަތްކޮށްދީ، ޤާނޫނުއަސާސީން ކަށަވަރުކޮށްދީފައިވާ އަސާސީ ޙައްޤުތައް، ހަމަހަމަކަމާއި ޢަދުލުވެރިކަމާ އެކު ރައްޔިތުންނަށް ފޯރުކޮށްދިނުމަށްކަން އެމަނިކުފާނު ފާހަގަކުރައްވާފައިވެއެވެ.\nއައު އަހަރަކާ ކުރިމަތިލާއިރު ލާމަރުކަޒީ ޤާނޫނު ގެނައި 8 ވަނަ އިޞްލާޙާއެކު އެ ޤާނޫނަށް ޢަމަލުކުރަން ފެށުމުން، ފުރިހަމަ މާނައިގައި ރާއްޖެ ލާމަރުކަޒީވެގެން ދާނެކަން ރައީސުލްޖުމްހޫރިއްޔާގެ ޚިޠާބުގައި ފާހަގަކުރައްވާފައިވެއެވެ. އަދި މިއާއެކު ޖަޒީރާވަންތަ ރާއްޖެއެއްގެ ގޮތުގައި، ރާއްޖެ ތަރައްޤީ ކޮށްދިނުމަށް ރައްޔިތުން އެދުނު އެދުމާ އެއްގޮތަށް، އެކަން ކުރުމުގެ ފުރިހަމަ އިޚްތިޔާރާއި ބާރު، ރައްޔިތުންގެ އަތްމައްޗަށް ދީ، މާލީ ގޮތުންނާއި އިދާރީ ގޮތުން، ކައުންސިލްތަކަށް މިހާރު ފުރިހަމަ މިނިވަންކަން ދެވިފައިވާކަމަށް ވެސް އެމަނިކުފާނު ވިދާޅުވިއެވެ. އަދި މިފެށުނު އަހަރުގައިވެސް ދައުލަތުގެ ކޮންމެ މުއައްސަސާއަކުން، އަދި ދައުލަތުގެ މަޤާމެއްގައި ހުރި ކޮންމެ މީހަކުމެ، މަސައްކަތް ކުރަންވީ، ރައްޔިތުންގެ މަޞްލަޙަތު އިސްކޮށް، ޤާނޫނުގެ ވެރިކަން ދަމަހައްޓައި، ޞުލްޙަޔާއި އަމާންކަމުގެ މާޙައުލެއްގައި، ތަރައްޤީގެ މުޅިން އައު މަރުޙަލާއަކަށް ރާއްޖެ ގެންގޮސްދިނުމަށްކަމުގައި ރައީސުލްޖުމްހޫރިއްޔާ ވިދާޅުވިއެވެ.\nރައީސުލްޖުމްހޫރިއްޔާގެ ޚިޠާބު ނިންމަވާލައްވާފައި ވަނީ މިފެށުނު 2020 ވަނަ އަހަރަކީ، މާތް ﷲގެ ވާގިފުޅާއި މަދަދާއެކު، ރާއްޖެއާއި ރާއްޖޭގެ ރައްޔިތުންނަށް ބާއްޖަވެރި، އަދި ޤައުމީ ތަރައްޤީގެ ރާސްތާގައި، މަތިވެރި ކާމިޔާބީތަކެއް ޙާޞިލު ކުރެވޭނެ އަހަރެއްކަމުގައި ލެއްވުން އެދި ދުޢާ ދަންނަވަމުންނެވެ.\nރާއްޖެ ސިޔާސީ ރައީސް އިބްރާހިމް މުހައްމަދު ސޯލިހު ރައީސުލް ޖުމްހޫރިއްޔާ


ޖިހާދުގެ ޕާސްޕޯޓް ނުހިފެހެއްޓޭނެކަމަށް ކުރި ޢަމުރު ސުޕްރީމް ކޯޓްގައި އިސްތިއުނާފުކޮށްފި ޖިހާދުގެ ޕާސްޕޯޓް ނުހިފެހެއްޓޭނެކަމަށް ކުރި ޢަމުރު ސުޕްރީމް ކޯޓްގައި އިސްތިއުނާފުކޮށްފި\nޖިހާދުގެ ޕާސްޕޯޓް ނުހިފެހެއްޓޭނެކަމަށް ކުރި ޢަމުރު ސުޕްރީމް ކޯޓްގައި އިސްތިއުނާފުކޮށްފި\nކުރީގެ ނާއިބްރައީސް ޢަބްދުﷲ ޖިހާދު- ފޮޓޯ: ޕީއެސްއެމް ނިއުސް\nކުރީގެ ނައިބު ރައީސް ޢަބްދުﷲ ޖިހާދުގެ ޕާސްޕޯޓް ހިފަހައްޓަން ކްރިމިނަލް ކޯޓުން ނެރުނު އަމުރު ހައިކޯޓުން ބާޠިލް ކުރުމުން ޕްރޮސެކިއުޓަރ ޖެނެރަލް އޮފީހުން އެމައްސަލަ ސުޕްރީމް ކޯޓުގައި އިސްތިއުނާފު ކޮށްފިއެވެ.\nޕްރޮސެކިއުޓަރ ޖެނެރަލްގެ އޮފީހުން ވިދާޅުވީ، ޖިހާދުގެ ޕާސްޓްޕޯޓް ހިފަހައްޓަން ނެރުނު އަމުރު ހައިކޯޓުން ބާޠިލުކުރުމާ ގުޅިގެން އެނިންމެވުމާމެދު ހިތްހަމަނުޖެހޭތީ، އެޤަޟިއްޔާ އިލްތިމާސް ކޮށްދެއްވުންއެދި ސުޕްރީމް ކޯޓަށް ހުށަހަޅާފައިވާކަމަށެވެ.\nމާލެ އަތޮޅު ފުށިދިއްގަރުފަޅު ކުއްޔަށްދިން މައްސަަލާގައި ޖިހާދުގެ މައްޗަށް، ދަޢުވާކުރުމަށް ދަޢުލަތުންވަނީ ކްރިމިނަލް ކޯޓަށް ހުށަހަޅާފައެވެ. ޚާއްޞަ ފަތުރުވެރިކަމުގެ ޒޯނެއްގެ ގޮތުގައި ފުށިދިއްގަރުފަޅު ތަރައްޤީކުރުމަށް ކުރިއަށްގެންދިޔަ މަޝްރޫޢުގެ ކަންކަން ކުރިއަށްގެންދިޔަ ގޮތާގުޅިގެން، ޖިހާދުގެ މައްޗަށް، ދަޢުވާކުރުމަށް ދަޢުލަތުން ކްރިމިނަލް ކޯޓަށް ހުށަހަޅާފައިވަނީ މިދިޔަ އަހަރުގެ އޮކްޓޫބަރު މަހުގެ 25ވަނަ ދުވަހުއެވެ.\nކްރިމިނަލް ކޯޓުން އެގޮތަށް އަމަލްކުރީ ބޭރަށް ވަޑައިގެންފި ނަމަ އެމަނިކުފާނު ފިއްލަވާފާނެކަމުގެ ފުރުސަތު އޮތުމުންނެވެ. ކްރިމިނަލް ކޯޓްގެ އެޢަމުރު، ޖިހާދުގެ ފަރާތްޕުޅުން ހައިކޯޓްގައި އިސްތިއުނާފްކުރުމުން، އެކޯޓުން މިއައްސަލަ ބައްލަވާ ފަނޑިޔާރުންގެ އިއްތިފަޤުން މިއަދު ކުރި ޙުކުމުގައި ވަނީ ޖިހާދުގެ ފަރާތުންނާއި، ޕްރޮސިކިއުޓަރ ޖެނެރަލްގެ އޮފީހުގެ ފާރާތުން ދައްކާފައިވާ ވާހަކަތަކުގެ މައްޗަށް ބިނާކޮށް ކްރިިނަލްކޯޓުން ކޮށްފައިވާ އަމުރަކީ ޝަރުޢީ އަދި ޤާނޫނީ އުޞޫލުތަކާއި ޚިލާފަށް ނެރެފައިވާ އަމުރެއްކަމަށެވެ. އެހެންކަމުން، އެއަމުރަކީ ބާޠިލު ޢަމުރެއްކަމަށްވެސް ހައިކޯޓުން ކުރި ޙުކުމުގައިވެއެވެ.


Tag naalhuvai Jalu thah furumu ge massala halleh nuvaane: Umar\nޓެގް ނާޅުވައި ޖަލުތައް ފުރުމުގެ މައްސަލަ ހައްލެއް ނުވާނެ: އުމަރު\nކުރީގެ ހޯމް މިނިސްޓަރު އުމަރު ނަސީރު -- އަވަސް ފައިލް ފޮޓޯ\nއިލެކްޓްރޯނިކް ޓެގް ތަައާރަފުކޮށް އެ ވަސީލަތުގެ ބޭނުން ހިފައިގެން މެނުވީ ޖަލުތަކުގެ ޖާގައިގެ ދަތިކަމަށް ހައްލެއް ނުގެނެވޭނެ ކަމަށް ކުރީގެ ހޯމް މިނިސްޓަރު އުމަރު ނަސީރު މިރޭ ވިދާޅުވެއްޖެ އެވެ.\nމާފުށީ ޖަލުގައި ޖާގައެއް ނެތިގެން ފުލުހުންގެ ބެލުމުގެ ދަށުގައި ދޫނިދޫގައި ތިބި ގައިދީންތަކެއް ރޭ ވަނީ އެ މީހުންގެ ހައްގުތަކުން މަހުރޫމް ވެފައިވާ ކަމަށް ބުނެ ބަނޑުހައި ހޫނު ކަމުގެ ހަޅުތާލެއް ކޮށްފަ އެވެ. ފުލުހުން ބުނެފައިވާ ގޮތުގައި ކަރެކްޝަންސްއާ ހަވާލު ކުރަން ޖެހޭ 58 ގައިދީއެއް ދޫނިދޫގައި ޖަލުގައި އެބަ ތިއްބެވެ.\nހޯމް މިނިސްޓަރު އިމްރާން އަބްދުﷲ މިއަދު ވިދާޅުވީ ކަރެކްޝަންސްގެ ބެލުމުގެ ދަށުގައި ތިބެން ޖެހޭ ގައިދީންތަކެއް ފުލުހުންގެ ބެލުމުގެ ދަށުގައި ދޫނިދޫގައި ބަހައްޓާފައި ވަނީ މާފުށީ ޖަލުގެ ޖާގައިގެ ދަތިކަން ނެތުމުން ކަމަށެވެ. އެ ގޮތުން މާފުށި ޖަލަކީ 1300 ގައިދީންގެ ޖާގައެއް އޮންނަ ޖަލަކަށްވީއިރު އެ ޖަލުގައި މިހާރު ވެސް 2000 އަށްވުރެ ގިނަ ގައިދީން ތިބި ކަމަށެވެ.\nއެ ކަމަށް އިޝާރާތް ކުރަައްވައި އުމަރު ނަސީރު ވިދާޅުވީ ޖަލުތައް ފުރުމުގެ މައްސަލަ ހައްލު ކުރުމަށްޓަކައި ޗައިނާއިން އޯޑަރު ކޮށްގެން ރާވާލެވޭ ޕްރީފެބް ޖަލެއް ގެނެސްފައިވާ ކަމަށާއި އެލެކްޓްރޯނިކް ޓެގް ތައާރަފު ކުރަން ނިންމާފައިވާ ކަމަށެވެ. އެ ދެ މަޝްރޫއު ކުރިއަށް ގޮސްގެން މެނުވީ ޖަލުތައް ފުރުމުގެ މައްސަލައަށް ހައްލު ނުކުރެވޭނެ ކަމަށް އޭނާ ވިދާޅުވި އެވެ.\n"އެހެނިހެން ގައުމުތަކުގައި ވެސް މިފަދަ މައްސަލަތައް ހައްލު ކުރަނީ މި ދެންނެވި ގޮތަށް،" އުމަރު ވިދާޅުވި އެވެ.\nޖަލުތައް ފުރުމުގެ މައްސަލަ ހައްލު ކުރަން ޓެގް ބޭނުން ކުރަން ޖެހޭ ކަމަށް އުމަރު ވިދާޅުވިއިރު، އެ މައްސަލަ ހައްލު ކުރުމުގެ ގޮތުން ހދ. ނޭކުރެންދޫގައި ޖަލެއް ގާއިމު ކުރަން ސަރުކާރުން ވަނީ ނިންމައިފަ އެވެ. އަންނަ އަހަރުގެ ތެރޭގައި އެ ޖަލުގެ މަސައްކަތް ނިމި ހުޅުވޭނެ ކަމަށް ހޯމް މިނިސްޓްރީން ބުނެފައިވެ އެވެ.\nމި މައްސަލައާ ގުޅިގެން ޕްރޮސެކިއުޓާ ޖެނެރަލް ހުސައިން ޝަމީމް ވެސް ކަންބޮޑުވުން ފާޅު ކުރެއްވި އެވެ. އޭނާ ވިދާޅުވީ އެ ކަމަށް ހައްލެއް ގެނައުމުގެ ގޮތުން ކުށްވެރިންނަށް ޖަލު ބަންދު ކުރަން ކުރާ ހުކުމްގެ ބަދަލުގައި އެހެން އަބަދެއް ކަނޑައަޅަން ޖެހޭ ކަމަށެވެ. އަދި ވިދާޅުވީ ހޯމް މިނިސްޓްރީއާއި ބަންޑާރަ ނައިބުގެ އޮފީހާ ގުޅިގެން އެއަށް މަސައްކަތް ކުރާނެ ކަމަށެވެ.\nއުމަރު ނަސީރު މާފުށީ ޖަލު މިނިސްޓްރީ އޮފް ހޯމް އެފެއާޒް


Balinuve Murray dhamahahtamun ai record ah nimumeh | Mihaaru\nސިންސިނާޓީ މާސްޓާސް ފައިނަލުގައި ސިލިޗް އަތުން ބަލިވުމަށް ފަހު މަރޭ ކޯޓުމަތީގައި މާޔޫސްވެފައި.-- ފޮޓޯ: އޭއެފްޕީ\nބަލިނުވެ މަރޭ ދަމަހައްޓަމުން އައި ރެކޯޑަށް ނިމުމެއް\n22 އޯގަސްޓް 2016 - 14:06 1 comment\nސިންސިނާޓީ، ޔުނައިޓެޑް ސްޓޭޓްސް (އޮގަސްޓް 22) - މަޝްހޫރު ޓެނިސް ކުޅުންތެރިއާ އެންޑީ މަރޭ ބަލިނުވެ ދަމަހައްޓަމުން އައި ރެކޯޑަށް ނިމުން ގެނެސް ކްރޮއޭޝިއާގެ މަރިން ސިލިޗް ސިންސިނާޓީ މާސްޓާސް ޓެނިސް މުބާރާތް ކާމިޔާބު ކޮށްފި އެވެ.\nދުނިޔޭގެ ދެ ވަނައިގައި އޮތް މަރޭ ވަނީ ބަލިނުވެ 22 މެޗު ހަމަކޮށްފަ އެވެ. މިއީ އުމުރުން 29 އަހަރުގެ މަރޭ ޓެނިސް ކެރިއަރުގައި ބަލިނުވެ އެންމެ ގިނަ މެޗު ހަމަކުރި ފަހަރެވެ. އޭނާ ވަނީ މިދިޔަ ހަފްތާގައި އޮލިމްޕިކްސް ރަން މެޑަލް ދިފާއުކޮށްފަ އެވެ.\nއެއް ގަޑިއިރާއި 34 މިނިޓް ވަންދެން ކުރިއަށްދިޔަ ފައިނަލު މެޗުގައި މަރޭއާ ވާދަކޮށް ސިލިޗް ސެޓުތައް ގެންދިޔައީ 6-4 7-5 އިންނެވެ.\nސިންސިނާޓީ މާސްޓާސް ސެމީ ފައިނަލުގައި މިލޮސް ރައޮނިކް އަތުން މަރޭ މޮޅުވި މެޗަކީ މި އަހަރު އޭނާ ހޯދި 50 ވަނަ މޮޅެވެ. މަރޭ ވަނީ މީގެ ކުރިން ދެ ފަހަރެއްގެ މަތިން ސިންސިނާޓީ މާސްޓާސް ކާމިޔާބުކޮށްފަ އެވެ. އެއީ 2008 ވަނަ އަހަރާއި 2011 ވަނަ އަހަރެވެ.\n"މި އަހަރެން ވަރަށް ފަހުރުވެރިވާ ހަފްތާއެއް. އަހަރެން ބޭނުންވި ގޮތަކަށް ނޫން ފައިނަލުގައި މިވީ. އެކަމަކު މުބާރާތަށް އައިއިރު އަހަރެންގެ އެންމެ ބޮޑު ޓާގެޓަކީ ފައިނަލުގައި ވާދަކުރުން އެކަން ހާސިލްވެއްޖެ،" އިއްޔެގެ ފައިނަލަށް ފަހު މަރޭ ބުންޏެވެ.\nއިއްޔެގެ މެޗުގެ ކުރިން މަރޭ އެންމެ ފަހުން ބަލިވެފައިވަނީ ފްރެންޗް އޯޕަން ފައިނަލުގައި މިދިޔަ ޖޫން މަހު ދުނިޔޭގެ އެއް ވަނަ ނޮވަކް ޖޮކޮވިޗް އަތުންނެވެ. ސިންސިނާޓީ ފައިނަލަކީ މަރޭ އަތުން ފާއިތުވި 14 މެޗުގެ ތެރެއިން ތިން ވަނަ މޮޅެވެ.\nއިތުރު ލިޔުންތައް އޭންޑީ މުރޭ ސިންސިނެޓީ މާސްޓާސް